PPM/PNC Ga Raees Yameen Ah Ihlaastheri Noon Meehaku Nei: Abdhuhraheem - Vaguthu\nރާއްޖެ އިން ފައްސި މަދު، ކޮވިޑަށް ޓެސްޓް ކުރުން ވެސް މަދު - 43 މިނެޓް ކުރިން\nޕީޕީއެމް/ޕީއެންސީގައި ރައީސް ޔާމީނަށް އިޚުލާސްތެރި ނޫން މީހަކު މިހާރު ނެތް: އަބްދުއްރަހީމް\nއިދިކޮޅު ޕީޕީއެމް/ޕީއެންސީގެ ލީޑަޝިޕްގައި ކުރީގެ ރައީސް އަބްދުﷲ ޔާމީން އަބްދުލްގައްޔޫމަށް އިޚުލާސްތެރި ނޫން މީހަކު ނުހުންނާނެ ކަމަށް ޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ ރޭ ވިދާޅުވެއްޖެއެވެ.\nޗެނަލް 13 އިން ގެނެސްދިން ޕްރޮގްރާމެއްގައި ވާހަކަ ދައްކަވަމުން އަބްދުއްރަހީމް ވިދާޅުވީ ރައީސް ޔާމީނަށް ފަސް އަހަރުގެ ޖަލު ހުކުމެއް އިއްވާފައި ވަނީ ނުހައްގުން ކަމަށް ގަބޫލު ކުރައްވާ ކަމަށާއި ޕީޕީއެމް އާއި ޕީއެންސީގެ ކޮންމެ މީހެއްގެ އުންމީދަކީ ވެސް ރައީސް ޔާމީން މިނިވަންވުން ކަމަށެވެ.\nރައީސް ޔާމިންގެ މައްޗަށް މަނީ ލޯންޑްރިންގެ ކުށް ސާބިތުވެ، ފަސް އަހަރަށް ޖަލަށްލުމަށާއި ފަސް މިލިއަން ޑޮލަރުން ޖޫރިމަނާ ކުރުމަށް ކްރިމިނަލް ކޯޓުން ހުކުމް ކުރީ މިދިޔަ ޑިސެމްބަރު މަހުގެ ތެރޭގައެވެ. ކްރިމިނަލް ކޯޓުން ކުރި ހުކުމް ހައި ކޯޓުގައި އިސްތިއުނާފްކޮށްފައިވާ އިރު، ހައި ކޯޓުން މިކަމާ މެދު އަދި ގޮތެއް ނުނިންމައެވެ. ރައީސް ޔާމީން މިވަގުތު ހުކުމް ތަންފީޒު ކުރައްވަމުން ގެންދަވަނީ މާފުށީ ޖަލުގައި ހުންނަ ހާއްސަ ޔުނިޓެއްގައެވެ.\nއަބްދުއްރަހީމް ވިދާޅުވީ ރައީސް ޔާމީން މިނިވަން ކުރެވެން ހުރި ހުރިހާ މަސައްކަތެއް ކުރައްވާނެ ކަމަށެވެ. އަދި ދެ ޕާޓީގެ ލީޑަޝިޕުން މިކަމުގައި މަސައްކަތް ކުރަނީ އެކީގައި ކަމަށް ވެސް އަބްދުއްރަހީމް ވިދާޅުވިއެވެ.\n"އަޅުގަނޑުމެންގެ ތެރޭގައި ލީޑަޝިޕްގައި ތިބި ހުރިހާ ބޭފުޅުންނަކީ އެއް ވިސްނުމެއްގައި ރައީސް ޔާމީނާ އެކު ސާބިތުވެ ތިއްބެވި ބޭފުޅުން. ވަކި އަޅުގަނޑު އެކަންޏެއް ނޫން. އަޅުގަނޑުމެންގެ ދެ ޕާޓީގެ ލީޑަޝިޕްގައި ތިބި ކޮންމެ ބޭފުޅަކީ ވެސް ރައީސް ޔާމީނަށް ވަފާތެރި އިޚުލާސްތެރި ބޭފުޅުން. ދެން އެކި ބޭފުޅުންނަށް މަސައްކަތް ކުރެވިފައި ހުންނާނީ އެކި މުއްދަތަށް. އެއީ މުޅިން އެހެން ތަފާތު ކަމެއް،" އަބްދުއްރަހީމް ވިދާޅުވިއެވެ.\nއިދިކޮޅު ފަރާތްތަކުން ތަކުރާރުކޮށް ބުނަމުން ދަނީ، ރައީސް ޔާމީންގެ މައްޗަށް ކޮށްފައި ވަނީ ސިޔާސީ ދައުވާއެއް ކަމަށެވެ.\nމާޗް 25, 2020 11:32\nއެންމެންވެސް ޔާމީނަށް އިޚްލާޞްތެރި ވެދާނެ. އެކަމު އެ އެންމެންނާމެދު ޔާމީންގެ އިޚްލާޞްތެރިކަން ހުރިތޯ ސުވާލު އުފެދެނީ. ކާފައަށް އިޚްލާޞްތެރި ނުވިމީހަކު ދެން އެހެން މީހަކަށް އިޚްލާޞްތެރިއެއް ނުވާނެ.\nމާޗް 25, 2020 11:46\nލޮބުވެތި އަޚުން! އިޚްލާޞްތެރިވާންވީ ވަކިމީހަކަށް ނޫން. ﷲ އަށް. ކޮންމެ މީހެއް ފަރާތުންވެސް ހެޔޮކަމެއް ފެނިއްޖެނަމަ އެކަން ބަލައިގަނެ، ގޯސްކަމެއް ފެނިއްޖެނަމަ އެކަމަކަށް ނޫނެކޭ ބުނެ އެކަމުން ދުރުވެގަންނަންވީ. ޤިޔާމަތްދުވަހުގެ ރައްކާތެރިކަމާއި ސަލާމަތްތެރިކަން އޮތީ އެގޮތުގަ.\nމާޗް 25, 2020 12:04\nދައުވާ ކޮންމެ ކަހަލަ ދައުވާއަކަށް ވިއަސް ޔާމީނު ވައްކަން ނުކުރާކަމަކަށް ނުވާނެ ! ޚުދް ކަލޭމެންވެސް އެކަމަށް އިޤްރާރުވާނެ ! ވަންކަންކުރި މީހަކަށް ޝަރުޢީ އަދަބު ލިބޭނެ ! އެކަން ޔާމީނު އެދަނީ ތަންފީޒު ކުރަމުން ! ދެން އޮތީ ކަލޭގެ ކަންތަށް ! އެކަންތަށްވެސް އެކަމުގެ ވަގުތު ޖެހުމުން ކުރިއަށްދާނެ ! ހަޅޭއްނުލަވާ މަޑުން ހުރޭ !\nމާޗް 25, 2020 12:05\nފައިސާ ކޮޅެއް ދައްކާލަބަލަ. އެނގިދާނެ ތިޔަކަމެއް!\nމާޗް 25, 2020 12:21\nރައީސް ޔާމީން މިނިވަން ވާނެކަމުގެ ފޮނި އުންމީދުގައި މިހުންނަނީ.އިންޝާ ﷲ އިރާދަ ކުރެވިއްޔާ ނަސްރު އަވަސް މުސްތަގް ބަލެއްގައި ލިބޭނެ.އާމީން\nކުމް ކުމް ހަސަން ބެ\nމާޗް 25, 2020 13:16\n2 ޕާޓީ މީހުން ރައީސު ޔާމިނަށް ތިޔަ ހުވަފެން ދެއްކުމަށްފަހު އެކަކު ވެސް އެމަނިކުފާނަށް ވޯޓެއް ނުދޭ! މުޅިން މަކަރު ވެރި ދޮގު ވާހަކަތައް ފަތުރަނީ\nމާޗް 25, 2020 16:09\nއިހްލާސް ތެރި ވާހަކަ ނުދައްކާ ރަހީމްމެން ކަންކުރިގޮތުން ޔަމީނު މިހާލަތަށް ދާންޖެހުނީ ނޫންނަމަ މިހާރުވެސް ހުންނަވާނީ ގައުމުގެ ތަރައްގީގެ ބާނީ ރައީސް ޔާމީން.\nމާޗް 25, 2020 16:26\nއަލްޖިބުރާއަށް ! ވައްކަންކުރީ ރައީސް ޔާންތޯ ނޫނީ އެހެންފަރާތެއްތޯ! އޭނަވައްކަންކޮށްފައި ޔާން އެކައުންޓަށް ފައިސާ ޖަމާކުރީމައި އެވައްކަންކުރީ ރ. ޔާންތޯ! އެގޮތަށް ހަމައެތަނުގެ އެކައުންޓުން އެތައްބައެއްގެ އެކައުންޓަށް ފައިސާ ޖަމާކުރި އަދި އެފަރާތްތަކަށް ޖަމާވި ފައިސާ ފެންނަންވެސް ނެތް އެމީހުންވެސް ވާނީ ވަގުންނަށްދޯ! މިސަރުކާރުގެ އެތަށް ބޮޑުންނެއް މީގައި ހިމެނޭ! ކީއްވެ ފިޔަވަޅުނޭޅުނީ ! ޔާންގެ އެކައުންޓަށް ޖަމާވި ފައިސާ އެހުރީ ފެންނަށް ބަހައްޓާފަ! ހަސަދަލިއަސް ބޮޑުވަރު ގަމާރާ.\nމާޗް 25, 2020 16:30\nސަންފާ! ރ.ޔާން އިޚްލާޞްތެރިވީމަ މިހާ ބާރުމިނުގައި ޤައުމު ކުރިއަށް ގެންދެވުނި! މިހާރު ކިހިނެތް މިވަނީ އުދުހެނީތަ ނޫނީ ފިރުކެނީތަ؟\nމާޗް 25, 2020 16:57\nޕޕމ ޕީއެންސީ ގެ ހުރިހާ މެންބަރުންނަކީވެސް ވަތަނީ\nބޭފުޅުންކަމަށް ގަބޫލް ކުރަމެވެ ޖަހާހާބެރަކަށް ގުބޯހެއްދޭނެ\nބައެއް ނޫނެވެ. ރ ޔާމީނަކީވެސް ވަތަނީ ބޭފުޅެކެވެ ގައުމަށް\nހަރާންކޯރުވުމަކީ ވަތަނީ ސިފައެއްނޫނެވެ.\nމާޗް 25, 2020 19:45\nރައީސް ޔާމީނަށް ދެވަނަ ދަވްރެއް ލިބިވަޑައިނުގަތީ ހަމައެކަނި އިދިކޮޅު ޕާޓީތަކާ އެޕާޓީތަކަށް ތާއީދުކުރާ މީހުން ނުފެންނަ ކަމަށް ދިން ވޯޓަކުންނެއްނޫން. އަދުރޭމެން ތިޔަ ހަދައިގެން އުޅޭ2ޕާޓީގައިވެސް ޔާމީނަށް ވޯޓް ނުދޭ ގިނަ ބަޔަކު ތިބި. އެމީހުން ގޮވާ ނުހެއްޖަސް ޔާމީން ކުރެއްވި ގޯސް ކަންތައްތައް އެމީހުންވެސް ގަބޫލުކުރޭ. ތި ދެ ޕާޓީގައި އެމީހުން ތިބީ ، ޢިރާޤްގައި ޞައްދާމްގެ ސަރުކާރުގައި ޞައްޙާފުމެން ތިބިހެން. އެމީހުންގެ ޚިޔާލު ނުފޫޒުގެ ބިރަށް ސިއްރު ކޮށްގެން. އެމެރިކާ މީހުން އެރީމާ އެމީހުންވެސް ޖެހުނީ އެމެރިކާ އަތަށް. ރިޔާސީ އިންތިޚާބުގެ ވޯޓާ ޖެހުނީމާ އަދުރޭމެން2ޕާޓީގައި ޔާމީނަށް ބިރުން ތިބި މީހުންވެސް ސިއްރުން ވޯޓް ދިނީ ޔާމީނާ ދެކޮޅަށް.


މިނިވަން ނިއުސްގެ ނޫސްވެރިޔާ އަހުމަދު ރިލްވާން ގެލުނު މައްސަލާގައި ހަތަރު މީހެއްގެ ޕާސްޕޯޓް ހިފަހައްޓާފައިވާއިރު އެ މައްސަލައާ ގުޅުން ހުރި ކަމަށް ބެލެވޭ ކާރެއް ފުލުހުންގެ ބެލުމުގެ ދަށަށް ގެންގޮސް ކާރާ ގުޅުން ހުރި ފަރާތްތަކާ ސުވާލު ކުރަން ފަށައިފި އެވެ.\nވީ އޮންލައިނަށް ކަށަވަރުވެފައިވާ ގޮތުގައި ރަތް ކުލައގެ އެ ކާރު ފުލުހުން ލޮކޭޓްކޮށްފައި ވަނީ ވެސް ރިލްވާން ދިރިއުޅުނު އެޕާޓްމަންޓް ހުންނަ ހުޅުމާލެ އިންނެވެ. ފުލުހުން ކާރެއް ހިފަހައްޓައި ތަހުގީގެއް ކުރަން ފެށި އިރު ރިލްވާން ގެއްލުނު ރޭ ހުޅުމާލޭގައި އޭނާ ދިރިއުޅުނު އެޕާޓްމަންތާ 20 ފޫޓު ކައިރިން ދަންވަރު ގަދަކަމުން މީހަކު ކާރަކަށް އެރުވި މަންޒަރު ދެ މީހަކަށް ވަނީ ފެނިފައެވެ. އެކަން ހޯމް މިނިސްޓަރު ވެސް ވަނީ ކަށަވަރުކޮށްދީފަ އެވެ.\nކާރެއް ހިފަހައްޓައި އެއާ ގުޅުހުން ހުރި ފަރާތްތަކާ ސުވާލު ކުރަން ފަށާފައިވާއިރު މައްސަލައާ ގުޅުހުން ހުރި ބައެއް އެހެން ތަކެތި ވެސް ފުލުހުން ހޯދާފައިވާ ކަމަށް ވެއެވެ.\nފުލުހުން ހިފަހައްޓާފައިވާ ކާރު ލޮކެޓް ކޮށްފައިވަނީ މިދިއަ ހަފުތާގައި ކަމަށް ވެއެވެ. ރިލްވާން ގެއްލުނު މައްސަލައާ ގުޅިގެން ހަތަރު މީހެއްގެ ޕާސްޕޯޓް މިއަދު ހިފެހެއްޓި އިރު އޭގެ ތެރޭގައި ހިމެނެނީ ގދ. ތިނަދޫ ދެ މީހަކާއި ފުވައްމުލަކު މީހަކާއި މާލޭ މީހެއް ކަމަށް ވެސް ވެއެވެ.


Parihugai nurahkkaatheri alifaanuge haadhisaaeh hingaifi\nޕެރިހުގައި ނުރައްކާތެރި އަލިފާނުގެ ހާދިސާއެއް ހިނގައިފި\nޕެރިހުގައި ހިނގި އަލިފާނުގެ ހާދިސާގައި މަރުވި މީހުންގެ ތެރޭގައި ކުޑަކުއްޖަކުވެސް ހިމެނެ\nއަލިފާން ކޮންޓްރޯލް ކުރުމަށް 250 އަލިފާން ނިއްވާ މީހުން ހަރަކާތްތެރިވި\nކ. މާލެ6ފެބުރުއަރީ 2019 | ބުދަ 06:36 2,941\nޕެރިހުގެ އަލިފަން ނިއްވާ މީހުން އަލިފާންގަނޑު ކޮންޓްރޯލް ކުރުމުގެ މަސައްކަތުގައި - މުހައްމަދު ޝަރުހާން\nފުރާންސްގެ ވެރިރަށް ޕެރިހުގައި ހުރި 8 ބުރީގެ އިމާރާތެއްގައި އަލިފާނުގެ ހާދިސާއެއް ހިނގައި 10 މީހުން މަރުވެ 30 އަށްވުރެ ގިނަ މީހުންނަށް ބޮޑަތި އަނިޔާތަކެއް ލިބިއްޖެއެވެ\nމިހާދިސާގައި މަރުވި މީހުންގެ ތެރޭގައި ކުޑަކުއްޖަކުވެސް ހިމެނެއެވެ. އަލިފާން ނިއްވުމުގައި ހަރަކާތްތެރިވި ފަޔަރ ފައިޓަރުންނަށް ބޮޑަތި އަނިޔާތަކެއް ލިބިފައިވާއިރު އޭގެ ތެރެއިން އެކަކު ވަނީ ސީރިޔަސް ހާލަތުގައެވެ.\nމީހުން ސަލާމަތް ކުރާ މީހުން ވަނީ ހަރުގަނޑާއި އަދި އަލިފާން ނިއްވުމަށް ބޭނުންކުރާ އެހެނިހެން އާލާތްތައް ބޭނުންކޮށްގެން އެޕާޓްމެންޓްތަކުން މީހުން ބޭރަށް ނެރެފައެވެ. ދިރާސާ ކުރާ މީހުން ބުނާ ގޮތުން މީ ފަހުގެ ތާރީހެއްގައި ފްރާންސްގައި ހިނގި އެންމެ ބޮޑު އަލިފާނުގެ ހާދިސާ އެވެ.\nމިހާދިސާއާއި ގުޅޭ ގޮތުން ފުރާންސްގެ ފުލުހުންވަނީ އަންހެނަކާއި ސުވާލުކޮށް އޭނާގެ މެޑިކަލް ރިޕޯޓްތައް ހަދާ ބިހޭވިޔަރަލް ޓެސްޓްތަކެއް ކުރުމަށްފަހު ދޫކޮށްލާފައެވެ. މިކަމާއި ގުޅިގެން ފުރާންސްގެ ރައީސް އެމެނުއަލް މެކްރޮމް ހާދިސާއިން އިބުރަތެއް ލިބިފައިވާ ކަމަށާއި އަދި ހާދިސާގައި އަލިފާން ނިއްވުމުގައި ހަރަކާތްތެރިވި ފުރާންސްގެ ފަޔަރ ފައިޓަރުންގެ މަސައްކަތަށް ޝުކުރު އަދާ ކުރާ ކަމަށް ވިދާޅުވެފައެވެ.\nއަލިފާނުގެ ހާދިސާ ހިނގާފައިވާ އިމާރާތަކީ ފުރާންސުގެ މަޝްހޫރު ފުޓްބޯޅަ ކުލަބު ޕްރިސެންޓް ޖާރމަންގެ ރަސްމީ ދަނޑު ކަރިޑެސް ޕްރިންސެސް ފުޓްބޯޅަ ދަނޑާއި މާދުރުނޫން ހިސާބެއްގައި ހުރި އިމާރާތެކެވެ.\nބެލެވޭ ގޮތުގައި ފުރަތަމަ އަލިފާން ހިފާފައިވަނީ އެ އިމާރާތުގެ ދެވަނަ ފަންގިފިލާގައެވެ. މިހާދިސާ ހިގާފައިވަނީ ފުރާންސްގެ ގަޑިން އެކެއް ޖަހާ އެހާކަން ހާއިރުއެވެ. މިއަލިފާން ގަނޑުގެ އަސަރު ކައިރީގައި ހުރި އިމާރާތްތަކަށް ކޮށްފައި ވާއިރު ދުމާއި އަޅީގެ އަސަރު މުޅި އެހިސާބަށް ކޮށްފައި ވެއެވެ.\nއަލިފާން ކޮންޓްރޯލް ކުރުމަށް 250 އަލިފާން ނިއްވާ މީހުން ހަރަކާތްތެރި ވެފައިވާއިރު އަލިފާން ނިއްވުމަށް އެ އިމާރާތް ހެދިފައިވާގޮތުން ދަތިތަކާއި ކުރިމަތި ލާންޖެހުނެވެ.\nއަލިފާން ނިއްވާ މީހުން އައިރު އެ އިމާރާތުގައި ތިބި މީހުން އެހީއަށް އެދި ކުޑަދޮރުތަކުން ގޮވަމުން ދިޔަ ދިޔުންވެސް އެމީހުން އަލިފާން ނިއްވުމަށް ހުރަހަކަށް ވެގެން ދިޔައެވެ


Dheben ekugai gaumee teamah, Shaafee, Dhaadhu, Lilee ah jaaga eh neh\nދެބެން އެކުގައި ގައުމީ ޓީމަށް، ޝާފީ، ދާދު، ލިލީއަށް ޖާގައެއް ނެތް\nރިލްވާން ވަހީދު (ކަކާ ރިލޭ)\nނާއިޒް ހަސަން (ދާދު)\nއިމްރާން ނަޝީދު (އިންމަ)\nއިބްރާހިމް ރިޒްހާން (ރިޒްކޯ)\nނޫމާން (ކ) އާއި އޭޏާގެ ކޮއްކޮ ނާއިމް، ދެ ކުޅުންތެރިންވެސް ވަނީ ގައުމީ ޓީމުގައި ހިމަނާފަ ----\nޑިފެންޑަރު، ޝާފިއު އަހްމަދު (ޝާފީ) އާއި އަހްމަދު އަބްދުﷲ (ލިލީ) އަދި އީގަލްސްގެ އަހްމަދު ރިޒްވާން (ރިޒޭ) އާއި ހަސަން ނާއިޒު (ދާދު) ޓީމުން ޖާގަ ގެއްލިއްޖެ އެވެ. ޓީމުން ޖާގަ ލިބުނު އެންމެ ފާހަގަ ކުރެވޭ ދެ ކުޅުންތެރިންނަކީ އެއްބަނޑު އެއްބަފާ ދެބެން ކަމަށްވާ، ކުލަބު އީގަލްސްގެ އަހްމަދު ނޫމާން (ހެލްމެޓް) އާއި އޭނާގެ ކޮއްކޮ މުހައްމަދު ނާއިމް އެވެ.\nގައުމީ ޓީމަށް މީގެ ކުރިން އެއްބަނޑުއެއްބަފާ ދެބެން އެކުގައި ބައެއް އެހެން ކުޅުންތެރިން ވެސް ހިމެނިފައި ވެއެވެ. ގައުމީ ކެޕްޓަން އަލީ އަޝްފާގް (ދަގަނޑޭ) އާއި އޭނާގެ ބޭބެ އަލީ އަޝްފާން ހިމެނިފައި ވެއެވެ. އަދި ކުރީގެ ކެޕްޓަން އައްސަދު އަބްދުލް ގަނީ އާއި އޭނާގެ ކޮއްކޮ އަކުރަމް އަބްދުލް ގަނީ އެވެ. އަކުރަމް ވަނީ މިފަހަރުގެ ޓީމުންވެސް ފުރުސަތު ދީފަ އެވެ.\nމިފަހަރުގެ ސްކޮޑުން ވަނީ އާ ކުޅުންތެރިންނަށް ފުރުސަތު ދިފަ އެވެ. ގައުމީ ޓީމުން އަލަށް ފުރުސަތު ދިން ކުޅުންތެރިންނަކީ، ވިކްޓަރީގެ ހުސައިން ނިހާން (ނިހާޓް) އާއި އީގަލްސްގެ މުހައްމަދު ނާއިމު އާއި ގްރީން ސްޓްރީޓްގެ އުމުރުން 17 އަހަރުގެ އަބްދުﷲ ޔާމީނެވެ. ޔާމީން އަކީ މިޑްފީލްޑްގައި ހުނަރު ހުރި ކުޅުންތެރިޔެކެވެ.\nމިއަހަރު ނިއު ރޭޑިއަންޓަށް ބަދަލުވެ އެ ޓީމުގައި މޮޅު ކުޅުމެއް ދައްކަމުން އަންނަ ރިހާމް އަބްދުލް ގަނީ (ބޮބީ) އާއި ހިޝާމް ސަލީމް (މުހައްމަދު) އަށްވެސް ވަނީ މެދުކެނޑުމަކަށް ގައުމީ ޓީމުން ފުރުސަތު ދީފަ އެވެ. ނޮވެމްބަރު މަހު އެކުލަވާލި ގައުމީ ސްކޮޑުން ފުރުސަތު ނުލިބުނު މާޒިޔާގެ ޔަޝްފާދު ހަބީބު (މުލަކޭ) އަށް ވަނީ ޓީމުން ފުރުސަތު ދީފައިވެއެވެ.\nއޭޝިއަން ކަޕް ކޮލިފައިންގައި ބޫޓާނާ ދެކޮޅަށް ކުޅެން އެކުލަވާލި ގައުމީ ސްކޮޑް ---\nމިދިޔަ ނޮވެމްބަރު މަހު ފަލަސްތީނާ ދެކޮޅަށް ކުޅެން އެކުލަވާލި ސްކޮޑުން ފުރުސަތު ލިބުނު ކުޅުންތެރިންގެ ތެރެއިން މިފަހަރުގެ ސްކޮޑުން ފުރުސަތު ނުލިބޭ އެހެން ކުޅުންތެރިންނަކީ:\nޓީމުގެ ގޯލްކީޕިން ޑިޕާޓްމެންޓަކީ، ކުޅުންތެރިން ހޯދަން އެންމެ އުނދަގޫ ޑިޕާޓެމެންޓެވެ. ގޯލްކީޕަރުންގެ ގޮތުގައި މިފަހަރުވެސް ނިއުގެ ގޯލްކީޕަރު މުހައްމަދު ފައިސަލް އާއި މާޒިޔާގެ ޒުވާން ގޯލްކީޕަރު ހުސައިން ޝަރީފަށްވެސް ވަނީ ފުރުސަތު ދީފަ އެވެ. މި ސީޒަންގައި ޔުނައިޓަޑް ވިކްޓަރީގެ ފުރަތަމަ 11 ގައި ކުޅެމުން އަންނަ ކީޕަރު ތޮލާލްއަށްވެސް ވަނީ ފުރުސަތު ދީފަ އެވެ.\nއޭޝިއަން ކަޕް ކޮލިފައިންގެ ފަހު މެޗަށް ތައްޔާރުވުމުގެ ގޮތުން މިރޭ ސިންގަޕޫރަށް ދާން ގައުމީ ޓީމު ފުރާނެ އެވެ. ސިންގަޕޫރުގައި އެ ގައުމާ ދެކޮޅަށް އަންނަ ހުކުރު ދުވަހު އެކުވެރިކަމުގެ މެޗެއް ކުޅޭ ގޮތަށް ވަނީ ހަމަޖެހިފަ އެވެ. ބޫޓާނާ ދެކޮޅަށް މާލޭގައި ކުޅޭ މެޗު އޮންނާނީ އަންނަ އަންގާރަ ދުވަހު އެވެ.


Masthuvaathakethee ge muaamalaaiy thah kuran Rhea beynun kuree eynaa ge manma ge phone - One Online\nބޮލީވުޑްގެ މަޝްހޫރު ބަތަލު ސުޝާންތު ސިންގު ރާޖުޕުތުގެ މަރާ ގުޅިގެން ބޮލީވުޑްގެ ބައެއް ތަރިން މަސްތުވާތަކެއްޗަށް ދެވި ހިފާފައި ހުރި މިންވަރު ވަނީ ހާމަވެފައެވެ.\nއެގޮތުން ސުޝާންތުގެ ލޯބިވެރިޔާ ރިއާ ޗަކަރަބޮޓީ ވަނީ ސުޝާންތުގެ މަރާއި ގުޅިގެން ނާކޮޓިކްސް ކޮންޓްރޯލު ބިއުރޯއިން ތަހުގީގު ކުރަމުން އަންނަ މަސްތުވާތަކެއްޗާއި ގުޅުން ހުރި މައްސަލައެއްގައި ހައްޔަރުވެސް ކޮށްފައެވެ. އެންސީބީން ރިއާ ހައްޔަރުކޮށް ތަހުގީގުތައް ކުރިއަށް ގެންދަން ފެށުމުން އަނެއްކާވެސް ދިޔައީ އާ ވާހަކަތަކެއް ފެންމަތިވަމުންނެވެ.\nއެގޮތުން ރިއާ މަސްތުވާތަކެއްޗާއި ގުޅުންހުރި މުއާމަލާތްތައް ކުރުމަށް އޭނާގެ މަންމަ ސަންދުޔާ ޗަކަރަބޮޓީގެ ފޯނު ބޭނުންކުރި ކަމަށް ވަނީ އެންސީބީ އަށް އެނގިފައެވެ. އެންފޯސްމެންޓް ޑައިރެކްޓްރޭޓްގެ އޮފީހުން ރިއާ ގާތު ގޭގައި އުޅޭ އެންމެންގެ ފޯނުތައް ހަވާލުކުރަން ބުނުމުން ރިއާ އޭނާގެ މަންމަގެ ފޯނު ހަވާލެއް ނުކުރެއެވެ.\nއެންސީބީއަށް ރިއާގެ މަންމަގެ ފޯނު ލިބުނީ އެމީހުން އެ ގެ ރެއިޑްކޮށް ބަލައި ފާސްކުރުމުގެ ތެރެއިންނެވެ. އެގޮތުން މަސްތުވާތަކެއްޗާއި ގުޅުން ހުރި ކަންކަމުގައި އޭނާގެ އެކުވެރިންނާއި މުއާމާލާތްކޮށް ހަދާފައި ވަނީ މަންމަގެ އެ ފޯނުންކަން މިހާރު ވަނީ އެނގިފައެވެ.


Games ah thayyaaru vumah Fethuntheringe Team India ah - vNews.mv\nއިންޑިއާއަށް ފުރި ރާއްޖޭގެ ފެތުންތެރިންގެ ޓީމު -----\nގޭމްސްއަށް ތައްޔާރުވުމަށް ފެތުންތެރިންގެ ޓީމު އިންޑިއާއަށް\nއިސްމާޢީލް ޝާހު (ކުޑަ ޝާހު) Male' | 25 November 2019, 10:23\n13 ވަނަ ސައުތު އޭޝިއަން ގޭމްސް ގައި ވާދަކުރާ ދިވެހި ފެތުންތެރިންގެ ޓީމު އިތުރު ތަމްރީނުތަކަށް އިންޑިއާއަށް ފުރައިފިއެވެ.\nމިފަހަރުގެ ގޭމްސްގައި ވާދަކުރާ ފެތުންތެރިންގެ ޓީމުގައި ހިމެނެނީ4އަންހެން ފެތުންތެރިންނާއި6ފިރިހެން ފެތުންތެރިންނެވެ. އެ ފެތުންތެރިންނަކީ އާއިޝަތު ސައުސަން، އާއިޝަތު ސާޖިނާ، އާއިޝަތު އުލްޔާ ޝާއިގް، ހަމްނާ އަހުމަދު، މުބާލް އައްޒާމް އިބްރާހީމް، އަލީ އިއްމާން، ޙަސަން އަޝްރަފް، ހުސައިން ހާއިޝް ހަސަން، ހުސައިން މުބާހު އަދި މުހައްމަދު އާން ހުސައިން އެވެ.\nމީގެތެރެއިން އިންޑިއާގައި ކޭމްޕް ކުރާނީ މުބާލް އައްޒާމް އިބްރާޙީމާއި އާއިޝަތު ސާޖިނާ ފިޔަވާ ދެން ތިބި ފެތުންތެރިންނެވެ. މި ދެފެތުންތެރިންނަކީ އޮސްޓްރޭލިއާ އަދި މެލޭޝިޔާގައި، އޮލިމްޕިކް ސްކޮލާޝިޕްސްގެ ދަށުން ފަރިތަކުރުންތައް ފުރިހަމަކުރަމުންދާ2ފެތުންތެރިން ކަމަށް ސްވިމިން އެސޯސިއޭޝަން އޮފް މޯލްޑިވްސްއިން މައުލޫމާތު ދެއެވެ.\nއިންޑިއާގައި ތަމްރީނުތައް ފުރިހަމަ ކުރުމަށްފަހު ޓީމު ނޭޕާލަށް ފުރާއިރު، މިފަހަރުގެ ޓީމުގެ މެނޭޖަރެއްގެ ގޮތުގައި ހަރަކާތްތެރިވާނީ ކުރިން ގައުމީ ރެކޯޑުތައް ހަދާފައިވާ އޮލިމްޕިކް ފެތުންތެރިޔާ ފާތިމަތު ފާރިހާ އެވެ. އަދި ކޯޗުންގެ ގޮތުގައި ގައުމީ ޓީމުގެ ހެޑް ކޯޗު އިބްރާޙީމް މޫސާ އާއި ގައުމީ ޓީމުގެ އެސިސްޓަންޓް ކޯޗު އާދަމް މުހައްމަދު ބައިވެރިވާ ކަމަށްވެސް ސްވިމިން އެސޯސިއޭޝަން އޮފް މޯލްޑިވްސްއިން މައުލޫމާތު ދެއެވެ.\nސައުތު އޭޝިއަން ގޭމްސް ކުޅިވަރު ސްވިމިން އެސޯސިއޭޝަން އޮފް މޯލްޑިވްސް\nހުރިހާ ކުލިވަރެއްގެ ވާހަކަ ދައްކާއިރު، ކުރިކެޓް އެއީ ކުޅިވަރެއް ނޫންބާ؟ ތަފާެތުކުރިޔަސް ތިއީ ބޮޑު ވަރެއް!


Kulhudhuhfushee kunikoshi meneyjkuran aharenge hiyaaleh !\nކުނިކޮށީގައި ކުނި ޖަމާވެ ކުނިނައްތާލެވޭނެ ނިޒާމެއް ނެތި އެތައް އަހަރެއްވަމުން މިއޮތް ދަނީ އެވެ. ކުނި ނައްތާލުމަށް ހަމައެކަނި ކުރެވޭ ކަމަކީ ކުނި އެންދުމެވެ. މިކަމުގެ ސަބަބުން ވިހަ ދުން ރަށުތެރެއަށް ފެތުރި އެސަރަހައްދުގެ ދިރިއުޅޭ އެތައް ސަތޭކަ ރައްޔިތުންގެ ސިއްހަތު ވަނީ ނުރައްކާ ތެރިކަމެއްގެ ތެރޭގަ އެވެ.\nޒޯން ސްޓޭޑިމްއެއް ކައިރީގައި އޮންނައިރު އެތައް ސަތޭކަ ދަރިވަރުން ތައުލީމު ހާސިލުކުރާ ސްކޫލެއް ދާދި ގާތުގަ ހުރެ އެވެ. މިއީ މުޅިންވެސް ކަންބޮޑުވުންތަކެވެ. ރަށްރަށުގައި ކުނި މެނޭޖްކުރުމަށް ސަރުކާރުތަކުން މާބޮޑެތި މަސައްކަތަކެއް ނުކުރެ އެވެ. އެކަމުގެ ސަބަބުން ބޮޑެތި އާބާދީތަކުގެ ރަށްތަކުގައި ކުނިގިނަވެ ބަލިމަނޑުކަން ފެތުރި ދަތިތަކާވަނީ ކުރިމަތިވެފަ އެވެ. މިލިޔުމުގައި ހިމަނާލަން ބޭނުންވަނީ ކުޅުދުއްފުށީގެ ކުނި މެނޭޖު ކުރެވިދާނެ ގޮތަކާމެދު އެވެ. ދެ ގޮތެއް އެބައޮތެވެ. އެއީ އައުޓްސޯސްކޮށްގެން ކުނިކޮށި ބަޔަކާ ހަވާލުކޮށްގެން ރައްކާތެރިގޮތުގައި ކުނިމެނޭޖްކުރުމާއި ސީދާ ކައުންސިލުން ކުނިމެނޭޖްކުރުމެވެ.\nމި ދެ ގޮތުގެ ތެރެއިން އަހަރެން ބޭނުންވަނީ ދެ ވަނަ ހިޔާލެވެ. ކުނިކޮށި ސީދާ ކައުންސިލަށް ނަގައިގެން ރައްކާތެރިގޮތުގައި ކުނި މެނޭޖްކުރުމެވެ. ސަބަބަކީ ދުރު މުސްތަގުބަލަށް ބަލާއިރު ކައުންސިލް މާލިއްޔަތަށް ރަށުގެ ތަރައްގީއަށް އެންމެ ފައިދާކުރާނީ އެގޮތްކަމަށް ގަބޫލުކުރެވޭތީ އެވެ. މިމަސައްކަތް ކާމިޔާބުކުރުމަށްޓަކައި ނުވަތަ ފުރަތަމަ ފަށައިގަތުމަށް ކައުންސިލުން ބޮޑު ގުރުބާނީއެއް ވާން ޖެހޭނެ އެވެ. ރިސްކުވެސް ނަގަންޖެހެ އެވެ.\nކުދި ރަށްތަކުގައި ކުނިމެނޭޖްކުރުމަކީ ފަސޭހަކަމަށްވިޔަސް ކުޅުދުއްފުށީ ކަހަލަ ރަށެއްގައި މިފަދަ މަސައްކަތެއް ފަށައިގަތުމަށް ކައުންސިލަކަށް ބޮޑެތި ދަތިތަކެއް ހުންނާނެކަން ގަބޫލުކުރަމެވެ. އެންމެ ބޮޑު ހުރަހަކަށްވާނީ މާލީ ދަތިކަމެވެ. މިއޮތް ހުރިހާ ދުވަހަކުވެސް މިމަސައްކަތް ކައުންސިލުން ނުކޮށް އޮތީ މިކަމަށްދާނެ ބޮޑު ހަރަދުގެ ސަބަބުންނެވެ. އެކަމަކު ހިއްވަރާއެކު ކޮށްފިނަމަ މިމަސައްކަތްތަކީ ކާމިޔާބު މަސައްކަތަކަށް ހެދިދާނެ އެވެ. ކައުންސިލުގެ މާލިއްޔަތު އިތުރުކުރުމަށް މިއަށްވުރެ ބޮޑު އެހެންކަމެއް އަހަރެންނަކަށް ވަކި ނުފެނެ އެވެ.\nމަސައްކަތް ފަށައިގަތުމަށް ފުރަތަމަ ހަދާނީ ކިހިނެތް:\nފުރަތަމަ މަސައްކަތެއްގެ ގޮތުގައި ބަލަންވީ ކުނިކޮށި ވަށައި އުސް ފާރެއް ލުމެވެ. ގާތްގަނޑަށް 10 ފޫޓްގެ ފާރެކެވެ. ފާރު ރޭނުމަށް ކައުންސިލުން ތަކެތި ދީގެން އެމަސައްކަތް ހިލޭ ކޮށްދޭނެ ބަޔަކު ހޯދިދާނެ އެވެ. ހިލޭ ކޮށްދޭނެ ބަޔަކު ނުވެއްޖެނަމަ ކޮންސްޓްރަކްޝަން ގުރޫޕަކާ ވާހަކަ ދައްކައިގެން ކުޑަ އަގެއްގައި އެކަން ކޮށްދޭނެ ބަޔަކު ހޯދާނީ އެވެ. ފާރު ރޭނުމުން ވަޔާއެކު ކުނިތައް ރަށުގެ ތެރެއަށް ފެތުރުން ހުއްޓޭނެ އެވެ. އަދި ކާޅާއި މެހީގެ އުނދަގޫވެސް ކޮންމެވެސް ވަރަކަށް މަޑުޖެހިގެންދާނެކަމަށް ގަބޫލުކުރެވެ އެވެ. އެއީވެސް ވަރަށް ބޮޑު ފަސޭހަ އެކެވެ.\nފާރު ރާނާ ގޭޓް ހަރުކުރާތާ ފުރަތަމަ ދުވަހުން ފެށިގެންވެސް ކުނިކޮށިން ފައިސާ ހޯދިދާނެ ގޮތްތަކެއް އެބަހުއްޓެވެ. އެއީ ކަޅުވެލި ވިއްކައިގެންނާއި އެތަނަށް އުކާލާ ދަނގަނޑުގެ ބާވަތްތަކާއި ލަނކުނޑި ވިއްކައިގެންނެވެ. މިމަސައްކަތްތައް ކުރުމަށް ކައުންސިލުން ކޮންޓްރެކްޓަށް2މުވައްޒަފުން ހޯދިދާނެ އެވެ. އެކަމަކު އޭރުން އެތަނަކަށް އާއްމު ރައްޔިތުންނަކަށް އެއްޗެހި ހޮވާ ކަޅުވެލި ނަގަން ވަދެވިގެންނުވާނެ އެވެ. އެއާއެކު ކުނި އުކާލެވޭނެ ވަކި ގަޑިތަކެއް ހަދައި އެކަން ތަންފީޒުކުރާނީ އެވެ. ގޭބިސީތަކުން އަމިއްލައަށް ކުނިއުކާލުން ހުއްޓުވައި، ފީ ކަނޑައަޅައިގެން ކުނިއުކާލުމުގެ ހިދުމަތް ކައުންސިލަށް ދެވިދާނެ އެވެ. އެކަމަށް މިހާރުވެސް ކުނި އުކާލުމުގެ ހިދުމަތް ދޭ ދެ ޕިކަޕް ކައުންސިލުން ނަގާނީ އެވެ. މަސައްކަތް ފުރަތަމަ ފަށާގަންނައިރު އެހެން ފަރާތްތަކަށާއި އަމިއްލައަށް ގޮސް ކުނި އުކާލެވޭނެގޮތް އޮވެގެން ނުވާނެ އެވެ. އެ ހިދުމަތް ދޭން ވާނީ ޕެކޭޖް ހަދައިގެން ކައުންސިލުންނެވެ.\nކުޅުދުއްފުށީ ކުނިކޮށި/ ރައްކާތެރިގޮތުގައި ކުނި ނަތާލެވެން ނެތުމުން ބޮޑުތި މައްސަލަތަކެއް ވަނީ އުފެދިފަ–\nމިމަސައްކަތް ފަށައިގަންނައިރު ކައުންސިލަށް ކުރިމަތިވާނެ އެންމެ ބޮޑު އުނދަގުލަކަށްވާނީ އެކްސްކަވޭޓަރެއް ކައުންސިލުގައި ނެތުމެވެ. މިހާރުވެސް ކޮންމެ ދުވަހަކު އުކާލާ އެތައް ބައިވަރު ކުންޏެއް ޖައްސާ، ބައެއް ކަހަލަ ކުނި ވަޅުލަނީ އެކްސްކަވޭޓަރަކުންކަމަށްވާތީ އެވެ. އަދި އެކަން އެކްސްކަވޭޓަރެއް ނެތި ނުވާނެތީ އެވެ. މިހާރު އެމަސައްކަތްކުރަނީ ފެނަކައިގެ އެކްސްކަވޭޓަރަކުންނެވެ. މިކަން ފުރަތަމަ ފަށާގަންނައިރު ފެނަކަ ނުވަތަ ޕަބުލިކް ވޯކްސްގެ އެހީތެރިކަން ހޯދިދާނެ އެވެ. އެފަރާތްތަކާ ވާހަކަދައްކައިގެން އެތަނުގެ ވެހިކަލް ކައުންސިލުން ތެލާއި އަދި ދުއްވާ މީހާއަށް އެލަވެންސް ދޭގޮތަކަށް ލިބިދާނެހެން ހީވެޔެވެ. އޭރުންވެސް މިހާރަށްވުރެ އެތައްތަނަކުން ކުނިމެނޭޖްކުރުން ރަނގަޅުވެގެންދާނެ އެވެ. މިއީ ފުރަތަމަ މަރުހަލާ އެވެ. މިމަރުހަލާގައިވެސް ކުނިތައް ނައްތާލާނީ މިހާރުވެސް ނައްތާގޮތަށެވެ.\nކުނިކޮށިން ލިބޭ ފައިސާކޮޅުން ހަރަދުކަނޑަމުންނާއި މާލިއްޔަތުން ހަރަދުކޮށްގެން މަޑުމަޑުން ކުރިއަށްދާނީ އެވެ. މިކަމުގައި ރަށުގެ ރައްޔިތުންނާއި ވިޔަފާރިވެރިން އަދި ކުލަބު ޖަމިއްޔާތަކުގެ އެހީތެރިކަން ވަރަށް ބޮޑަށް ބޭނުންވާނެ އެވެ.\nދެ ވަނަ މަރުހަލާ:\nދެވަނަ މަރުހަލާގައި މަސައްކަތްކުރާނީ ސަރުކާރާއި ޔޫއެންޑީޕީ ފަދަ ބޭރުގެ ޖަމިއްޔާތަކުގައި އެހީ ހޯދައިގެން ކުނި ނައްތާލެވޭނެ މެޝިނަރީސް ހޯދުމަށެވެ. މިކަމުގައި މަޖިލިސް މެމްބަރުންގެ ލަފަޔާއި އެހީވެސް ހޯދިދާނެ އެވެ. މި ދެންނެވި ހުރިހާ ފަރާތްތަކުގެ އެހީތެރިކަން ލިބިގެންދާނެކަމާމެދު ވަރަށް ބޮޑު ޔަގީންކަން އެބައޮތެވެ. ބަދިގެ ކުންޏާއި ދަޅު ފަދަތަކެތި ނައްތާލާ މެޝިނާއި ޕްލާސްޓިކް މެޝިންތައް ފަދަ މެޝިންތަކަކީ އޭގެ ޒާތުގައި މާ އަގު ބޮޑެތި މެޝިންތަކެއް ނޫނެވެ. މިމަސައްކަތައް ކުރާއިރު އެއްފަހަރާއެއް ނޫނެވެ. މަޑުމަޑު ގޮސް ކާމިޔާބުކުރާނީ އެވެ.\nހަގީގަތުގައި ކުނިކޮށީގައި އެހުންނަ ކުންޏަކީ ހަމަ ފައިސާއަށް ހެދިދާނެ އެއްޗެއްސެވެ. މިކަން ކާމިޔާބުވެއްޖެނަމަ ރަށުގެ މާލިއްޔަތު އެތަށްތަނަކުން އިތުރުވެގެންދާނެކަމާމެދު އަހަރެން ޝައްކެއް ނުކުރަމެވެ. މިކަމުގައި އޮތީ ހަމައެކަނި ކައުންސިލުން ތެދުވެ މަސައްކަތް ފަށާގަތުމެވެ.


Saudi Anhenaku Car Dhuhvaathee "Hajam" Nuvegen, Car Gai Roakohlaifi - Vaguthu\nސައުދީ އަންހެނަކު ކާރު ދުއްވާތީ "ހަޖަމު" ނުވެގެން ކާރުގައި ރޯކޮށްލައިފި\nސައުދީ އަރަބިޔާގެ އަންހެނުންނަށް، އެއްގަމު އުޅަނދުފަހަރު ދުއްވުމުގެ ހުއްދަ ދީފައިވަނީ މިދިޔަ މަހުގެ ތެރޭގައެވެ. މިކަން ވެފައިވަނީ އެޤައުމުގެ އަންހެނުންނަށާއި އެނޫން، އެތައް ފަރާތަކަށްވެސް ތާރީޚީ ކަމަކަށެވެ. އެކަމުގެ ސަބަބުން، އެތައް އަންހެނުންނެއް، އެއްގަމު އުޅަނދުފަހަރު ދުއްވުމުގެ ލައިސަންސް ހިފައިގެން މަގުތަކަށް ނިކުތެވެ.\nއެހެންނަމަވެސް، މިކަންވީ އެޤައުމުގެ ހުރިހާ ފިރިހެނުންނަށް "ހަޖަމު" ކުރެވޭ ކަމަކަށް ނޫނެވެ. އެކަމާ ހަސަދަވެރިވީ އެތައް ފިރިހެނުންނަށް އެޤައުމުގައި ދަނީ އުޅެމުންނެވެ.\nމިއީ، އެކަމުގެ އަލިގަދަ ހެއްކެކެވެ.\nދާދިފަހުން، އެޤައުމުގެ އަންހެނަކު ދުއްވި ކާރެއްގައި، އެޤައުމުގެ އަންހެނުންތަކެއްވަނީ އަލިފާން ރޯކޮށްލާ އަންދާލާފައެވެ. މި މީހުން މިކަން ކޮށްފައިވަނީ މި އަންހެން މީހާއަށް އެތައް ފަހަރަކު އިންޒާރު ދިނުމަށްފަހުކަމަށްވެސް، ބައެއް ނޫސްތަކުން ބުނެފައިވެއެވެ. އަދި، މި މީހުން މިކަން ކޮށްފައިވަނީ، އަންހެނުންނަށް ވެހިކަލް ދުއްވުމުގެ ހުއްދަ ދިނުމަކީ ދީނުގައި ހަރާން ކުރައްވާފައިވާ ކަމެއް ކަމަށް ބުނެއެވެ.\nއަނދައިގެން ދިޔަ ކާރުގެ ވެރިޔާ، ސަލްމާ އަލް ޝާރީ، ސައުދީގެ "އޮކާޒް" ނޫހަށް މައުލޫމާތު ދެމުން ބުނެފައިވަނީ އަންހެނުންނަށް ވެހިކަލް ދުއްވުމުގެ ހުއްދަ ދިނުމާ އެކު ކަހަލަ ގޮތަކަށް، އޭނާ މަގުތަކަށް ނިކުމެ ދުއްވަން ފެށިކަމަށެވެ. މިކަމުގެ ސަބަބުން، އޭނާގެ ދުވަސްވެފައިވާ މައިންބަފައިން ގޮވައިގެން ތަންތަނަށް ދިއުމަށް ފަސޭހަވިކަމަށާއި އަދި އެނޫންެވެސް އާއިލާގެ އެތައް ކަމެއް ކުރަން ފަސޭހަވިކަމަށް ބުނެފައިވެއެވެ.\nއެހެންނަމަވެސް، މި ހަފްތާގެ ކުރީކޮޅުގައި ބަޔަކު އޭނާއަށް އިންޒާރު ދީ ހެދިކަމަށާއި އަދި މިއީ ދީނުގައި ނަހީ ކުރައްވާފައިވާ ކަމެއް ކަމަށް ބުނިކަމަށްވެސް، ސަލްމާ ބުނެފައިވެއެވެ. އަދި، އޭނާގެ ކާރުގައި އަލިފާން ރޯކޮށްލީވެސް އެމީހުންކަމަށް ބުނެފައިވެއެވެ.\nމި މައްސަލައާ ގުޅިގެން މިހާރުވަނީ ދެ މީހަކު ހައްޔަރުކޮށްފައެވެ.\nމީ ދެން ކޮންގޮތަކަށް ގެނެސްފަ އޮތް ސުރުހީއެއް\nޖުލައި 6, 2018 10:30\nފިރިހެނުންނަށް "ހަޖަމު" ކުރެވޭ ކަމަކަށް ނޫނެވެ.\nއަންހެނުންތަކެެއް ރޯކުރީ. އެހެންވީމާ ކޮންބަޔަކައް ހަޖަމް ނުވީ؟؟؟؟؟\nޖުލައި 6, 2018 13:29\nސަޅި ސުރުހީއެއްމީ ހަމަ. މުއްލާއިންނަށް ހަޖަމެއް ނުވާނެ\nޖުލައި 6, 2018 14:35


PSM ge 14 massala eh ACC ah hushahalhaifi | Mihaaru\nޕީއެސްއެމްގެ ކުރީގެ މެނޭޖިން ޑިރެކްޓަރު ހަލީލް، ކުރީގެ ރައީސް ޔާމީނާއެކު-- ފޮޓޯ: ރައީސް އޮފީސް\n08 ޖެނުއަރީ 2019 - 11:45 15 comments\nޕީއެސްއެމްގެ ކުރީގެ މެނޭޖްމަންޓުން ކޮރަޕްޝަނަށް މަގުފަހިވާ ގޮތަށް ހިންގާފައިވާ ކަމަށް ތުހުމަތުކުރެވޭ 14 މައްސަލައެއް ބަލައިދިނުމަށް އެދި އެ ކުންފުނީގެ އާ މެނޭޖުމެންޓުން މިިދިޔަ ހަފްތާގައި އޭސީސީއަށް ހުށަހަޅައިފި އެވެ.\nދައުލަތުގެ މީޑިއާ ކުންފުނި، ޕީއެސްއެމް އާ މެނޭޖިން ޑިރެކްޓަރު އަލީ ޚާލިދު، "މިހާރު" އަށް ވިދާޅުވީ އޭސީސީއަށް ފޮނުވީ ޕްރޮކިއުމަންޓުގެ އިޖުރާއަތުން ބޭރުން ކޮށްފައިވާ މުއާމަލާތްތަކަކާ ބެހޭ 14 މައްސަލައެއް ކަމަށެވެ.\nއެކަމަކު އެ މައްސަލަތައް ރައްދުވާ ފަރާތްތަކާއި މައްސަލަތަކުގެ ތަފްސީލެއް އޭނާ ނުދެއްވަ އެވެ.\nއެ މައްސަލަތަކުގެ ތަހުގީގާ ގުޅޭ ގޮތުން އޭސީސީގެ ބަހެއް ވެސް މިއަދު ލިބޭ ގޮތެއް ނުވި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރާއި އެ ސަރުކާރު ނިސްބަތްވި ޕީޕީއެމްގެ ޕްރޮޕެގެންޑާ ފެތުރުމަށް ބޭނުންކުރި ޕީއެސްއެމާ ގުޅޭ ގިނަ މައްސަލަތަކެއް ވަނީ ފެންމަތިވެފަ އެވެ. އަދި އެ ކުންފުނީގެ މެނޭޖިން ޑިރެކްޓަރަކަށް ހުންނެވި އިބްރާހިމް ހަލީލާއި ޑެޕިއުޓީ މެނޭޖިން ޑިރެކްޓަރު މުހައްމަދު އިކްރާމަށް ކުރެވޭ ތުހުމަތުތައް ވެސް ގިނަ އެވެ.\nމި ފަހުން ޕީއެސްއެމާ ގުޅޭ ގޮތުން ފެތުރުނު އެންމެ ހައިރާންކުރުވަނިވި ހަބަރަކީ4މިލިއަން ރުފިޔާ ހޭދަކޮށްގެން އެމްޑީގެ ހާއްސަ ބިއުރޯއެއް ހެދުމެވެ. މިއީ ރާއްޖޭގެ ބޮޑެތި ވިޔަފާރި ކުންފުނިތަކުގެ އެމްޑީގެ ހާއްސަ އޮފީސް ހަދަން ވެސް ހޭދަކޮށްފައި ނުވާ ވަރުގެ އަދަދެއް ކަމަށް ބެލެވެ އެވެ.\nއޭގެ އިތުރުން ޕީއެސްއެމުން ހިންގާ ޓްރޭނިން އިންސްޓިޓިއުޓެއް ކަމަށްވާ މޯލްޑިވްސް މީޑިއާ އިންސްޓިޓިއުޓް (އެމްއެމްއައި)އަށް އިމާރާތެއް ހޯދުމުގައި ކޮރަޕްޝަންގެ ބޮޑު އަމަލެއް ހިންގާފައިވާ މައްސަލައެއް ވެސް އޭސީސީން އަންނަނީ ބަލަމުންނެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން ކޮރަޕްޝަން ރައީސް އަބްދުﷲ ޔާމީން ޕީއެސްއެމް އަލީ ޚާލިދު، މެނޭޖިން ޑިރެކްޓަރު (ޕީއެސްއެމް)


Adhurey aai Shuja hayyarukohfi\nއިދިކޮޅު ޕީޕީއެމާއި ކޮންގްރެސް ޕާޓީން މިއަދު ވެސް މާލޭގެ އެކި ދިމަ ދިމާގައި މުޒާހަރާ ކުރަމުން ދަނިކޮށް ދެ ޕާޓީގެ ވަގުތީ ލީޑަރު އަބްދުއްރަހީމް އަބްދުﷲ އާއި ކޮންގްރެސް ޕާޓީގެ ނައިބު ރައީސް އިބްރާހިމް ޝުޖާ ހައްޔަރު ކޮށްފި އެވެ.\nއެ ދެ ބޭފުޅުން ހައްޔަރު ކުރީ އިންޑިއާއިން ހަދިޔާ ކުރި ކޮވިޑް ވެކްޝިނާ ބެހޭ ގޮތުން އަޑު އުފުލައި ދަރުބާރުގޭ ކުރިމަތީގައި އިހުތިޖާޖުގެ ކުރަމުން ދަނިކޮށެވެ. މިއަދުގެ މުޒާހަރާތަކުގައި މައިގަނޑު ގޮތެއްގައި ގޮވާލާފާފައި ވަނީ ރާއްޖެ ގެނައި ކޮވިޑް ވެކްސިންގެ މައުލޫމާތު ހާމަކަން ބޮޑުކޮށް ދިނުމަށެވެ.\nއެ ދެ ބޭފުޅުންގެ އިތުރުން ވެސް އިދިކޮޅު އިހުތިޖާޖުްތަކުގެ ތެރެއިން އެހެން ބަޔަކުވެސް މިއަދު ހުއްޓުވައި ހައްޔަރަށް ގެންގޮސްފައި ވެއެވެ.\nޕީޕީއެމް މުޒާހަރާ އަބްދުއްރަހީމް އަބްދުﷲ + އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ މުޒާހަރާ ޕޮލިޓިކްސް އިބްރާހިމް ޝުޖާއު\nމުޒާހަރާއިން ހައްޔަރުކުރި މީހުން ދޫނުކޮށްލާ


Dhen vana raalhugai india in 600 doctorun maruvi\nކޮވިޑް ބައްޔަށް ފަރުވާ ދޭ އިންޑިއާގެ ޑޮކްޓަރުން ތަކެއް ޕީޕީއީ ސޫޓްގައި\nކޮވިޑް-19 އިގެ ބިޔަ ބޮޑު ދެވަނަ ރާޅަކާ އިންޑިޔާއަށް ކުރިމަތިވެފައިވާއިރު މިހާތަނަށް ދެ ވަނަ ރާޅުގައި އެ ގައުމުގައި މަސައްކަތް ކުރަމުން ދިޔަ 600 ވަރަކަށް ޑޮކްޓަރުން މަރުވެފައިވާ ކަމަށް އިންޑިއަން މެޑިކަލް އެސޯސިއޭޝަން (އައިއެމްއޭ) އިން ބުނެފި އެވެ. މިދިޔަ އަހަރު ފެށުނު ތަނާ ކަހަލަ ގޮތަކަށް ފެނުނު މި އާލަމީ ބަލިމަޑުކަމުގައި މިހާ ތަނަށް އެ ގައުމުން ވަނީ 1300 އަށް ވުރެ ގިނަ ޑޮކްޓަރުން މަރުވެފައި ކަމަށް ވެސް އައިއެމްއޭ އިން ބުނެފައި ވެއެވެ.\nދެ ވަނަ ރާޅުގައި މަރުވި 594 ޑޮކްޓަރުންގެ ތެރެއިން އެންމެ ގިނަ ޑޮކްޓަރުން މަރުވެފައި ވަނީ ދިއްލީންނެވެ. ދިއްލީން އެކަނި 107 ޑޮކްޓަރުން މަރުވެފައި ވެއެވެ. ބިހާރުން 96 ޑޮކްޓަރުން، އުއްތަރު ޕްރަދޭޝް އިން 67 ޑޮކްޓަރުން ވަނީ މަރުވެފަ އެވެ.\nއައިއެމްއޭގެ މި އަދަދު ތަކަކީ އަދި އެ އެސޯސިއޭޝަނަށް ލިބިފައިވާ 350،000 ޑޮކްޓަރުންގެ މައުލޫމާތުގެ ތެރެއިން މަރުވެފައިވާ ޑޮކްޓަރުންގެ ރެކޯޑެވެ. އިންޑިޔާގައި 1.2 މިލިއަން ޑޮކްޓަރުން މަސައްކަތް ކުރެ އެވެ. ހުރިހާ ޑޮކްޓަރުންގެ މައުލޫމާތު ހޯދިއްޖެނަމަ މި އަދަދުތައް މިއަށް ވުރެ މާ މަތިވާނެ ކަމަށް ވަނީ ލަފާ ކުރެވިފަ އެވެ.\nއަމިއްލަ ފުރާނަ ގެއްލުމުގެ އިތުރުން ކޮވިޑް ބަލި މީހުންނަށް ފަރުވާދޭ ޑޮކްޓަރުންނަށް އިންޑިޔާގައި ވަރަށް ގިނަ އިތުރު މައްސަލަތަކާ ވެސް ކުރިމަތިވެ އެވެ. އެތައް ރިސްކެއް ނަގައިގެން މަސައްކަތުގައި ހޭބޯނާރާ އުޅެމުންދާ ޑޮކްޓަރުންނަށް ދިމާވާ އެންމެ ބޮޑު މައްސަލައެއް ކަމަށް މެޑިކަލް އެސޯސިއޭޝަނުން ފާހަގަ ކޮށްފައި ވަނީ ބަލި މީހުންނާއި އެމީހުންގެ ތިމާގެ މީހުންގެ ރުޅި ޑޮކްޓަރުންނަށް އަމާޒުވުމެވެ.\nކޮވިޑްގައި މީހަކު މަރުވެއްޖެނަމަ އެއީ ޑޮކްޓަރުންގެ އިހުމާލުން ނުވަތަ ފަރުވާކުޑަކަމުން ކަމަށް ބުނެ އެމީހާގެ ތިމާގެ މީހުން ވަރަށް ގިނަ ފަހަރަށް ޑޮކްޓަރުންނާ ކުރިމަތިލަ އެވެ.\nމިދިޔަ އަންގާރަ ދުވަހު އާސާމުގެ ހޮސްޕިޓަލެއްގައި ވެސް މިފަދަ ހާދިސާއެއް ހިނގި އެވެ. ކޮވިޑްޖެހި މީހަކު މަރުވުމުން އޭނާއަށް ފަރުވާދެމުން ދިޔަ ޑޮކްޓަރަށް މަރުވިމީހާގެ ތިމާގެ މީހުން ދަގަނޑުބުރިއަކުން ހަމަލާދީ ވަރަށް ބޮޑަށް ޒަޚަމްކޮށްލާފައި ވެއެވެ. އާސާމް ސްޓޭޓުގެ ވެރިރަށް ގުވަހާޓީގެ ކޮވިޑް ފެސިލިޓީގައި މަސައްކަތް ކުރާ ޑރ. ސިއޫޖު ކުމާރު ސެނަޕަތީގެ ހަމައެކަނި ކުށަކީ ބަލި މީހާ މަރުވިއިރު ޑިއުޓީގައި ހުރި ޑޮކްޓަރަކީ އޭނާ ކަމަށް ވުމެވެ. މިހާރު އާސާމް ފުލުހުން ވަނީ ޑޮކްޓަރަށް ހަމަލަދިން ދެ ޑަޒަނެއްހާ މީހުން ހައްޔަރު ކޮށްފަ އެވެ.


Beelan husha'edhumuge dhauvathu - 1.5 Ton Pickup eh hoadhun\nބީލަން ހުށަހެޅުމުގެ ދަޢުވަތު - 1.5 ޓަނުގެ ޕިކަޕެއް ހޯދުން\n1 ނޮވެމްބަރ 20212months ago\nފޭދޫ އަވަށު އޮފީހުގެ ބޭނުމަށް 1.5 ޓަނުގެ (1500 ކިލޯގެ) ޕިކަޕެއް ސަޕްލައިކޮށްދޭނެ ފަރާތެއް ހޯދަން ބޭނުންވެއްޖެއެވެ. މިމަސައްކަތަށް ދަޢުވަތު ހުޅުވާލެވެނީ ދިވެހިރާއްޖޭގައި މިބާވަތުގެ ވިޔާފާރިކުރުމަށް ރެޖިސްޓްރީ ކުރެވިފައިވާ ފަރާތްތަކަށެވެ.\nމި މަސައްކަތާޢި ގުޅޭ ބިޑް ޑޮކިއުމަންޓް 2021 ނޮވެންބަރު 01 ވާ ހޯމަ ދުވަހުން ފެށިގެން 2021 ނޮވެންބަރު 09 ވާ އަންގާރަ ދުވަހުގެ 14:00އާއި ހަމަޔަށް ގަންނަން ލިބެން ހުންނާނެއެވެ. މި މަސައްކަތާއި ގުޅޭ މަޢުލޫމާތު ޝީޓް އަދި ބިޑް ފޯމް ބީލަމުގައި ބައިވެރިވުމަށް ރެޖިސްޓްރީކުރާ ފަރާތްތަކަށް ސޮފްޓްކޮޕީ ފޯރމެޓްގައި މެއިލްކުރެވޭނެއެވެ.\nބީލަމުގައި ބައިވެރިވުމަށް 300/- ( ތިންސަތޭކަ ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ބީލަމުގައި ބައިވެރިވުމަށް ރެޖިސްޓްރޭޝަން ފުރިހަމަކުރުމަށް މި ދެންނެވި މުއްދަތުގެ ތެރޭގައި ބީލަމުގައި ބައިވެރިވުމަށް އެދޭ ފަރާތްތަކުން މިއިދާރާގެ [email protected] އަށް ރިކުއެސްޓްކޮށް ފައިސާ ޑިޕޮޒިޓްކުރުމަށްފަހު، ފައިސާ ޖަމާކުރިކަމުގެ ސްލިޕް މެއިލްކޮށް ދެއްވުން އެދެމެވެ.\nބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2021 ނޮވެންބަރު 15 ވާ ހޯމަ ދުވަހުގެ 11:00ގައި ކައުންސިލްގެ އިދާރާގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n25 ރަބީޢުލް އައްވަލް 1443\nޕަބްލިޝް ކުރި ތާރީޚް: 01-11-2021\nސުންގަޑި: 2021-11-09 14:00:00


Fandiyaaru Mi Vakikohlanee Suvaaleh Ves Nukureveyhaa Furihamakoh - Hassan Latheef - Vaguthu\nކޮވިޑް-19: މާލޭގެ ހާލަތު ގޯސްވުމާއި ދިމާއަށް -9ގަޑިއިރު ކުރިން\nފަނޑިޔާރު ވަކިމިކޮއްލަނީ ސުވާލެއް ވެސް ނުކުރެވޭނެހާ ފުރިހަމަކޮށް – ހަސަން ލަތީފް\nސުޕްރީމް ކޯޓުގެ ފަނޑިޔާރު އަބްދުﷲ ދީދީ (ފަނޑިޔާރު ޑީޑީ) ވަކިމިކޮއްލަނީ އެއްވެސް ދިވެހި ރައްޔިތަކަށް ވެސް އަދި ބައިނަލްއަޤުވާމީ ޖަމިއްޔާ އަކަށް ވެސް ސުވާލެއް ވެސް ނުކުރެވޭނެހާ ފުރިހަމަކޮށް ކަމަށް އެމްޑީޕީގެ ޗެއާޕާސަން، އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފް ވިދާޅުވެއްޖެއެވެ.\nހަސަން ލަތީފް މިހެން ވިދާޅުވީ ފަނޑިޔާރު ޑީޑީ މަގާމުން ދުރުކުރުމަށް މަޖިލީހަށް ހުށަހަޅާފައިވާ މައްސަލައިގައި މިއަދު ބަހުސް ކުރައްވަމުންނެވެ.\nއެމްޑީޕީ އިން ރިޔާސީ އިންތިޚާބާއި މަޖިލިސް އިންތިޚާބު ކާމިޔާބުކުރީ ވަރަށް ގިނަ ވައުދުތަކެއް ވެގެން ކަމަށާއި އެވައުދުތައް އެމްޑީޕީން ފުރިހަމަ ކުރާނެ ކަމަށް ރައްޔިތުން އުއްމީދުކޮށްގެން ތިބި ކަމަށް ހަސަން ލަތީފް ވިދާޅުވިއެވެ.\n"މިއަދަކީ އެއުއްމީދުގައި ކުލަ ޖެހިގެންދާ ދުވަހެއް." ހަސަން ލަތީފް ވިދާޅުވިއެވެ.\nއޭނާ ވިދާޅުވީ ފަނޑިޔާރު ޑީޑީ ވަކިކުރުމުގެ ކަންކަން ކުރިއަށް ދަނީ ޖުޑީޝަލް ސާވިސް ކޮމިޝަންގެ ޤާނޫނުގައި ބަޔާން ކޮށްފައިވާ އިޖުރާޢަތުތައް ފުރިހަމަ ކޮށްގެން ކަމަށެވެ.\n"ޖުޑީޝަލް ސާވިސް ކޮމިޝަނުން ވަނީ ހުރިހާ މާއްދާއަކަށް އަމަލުކޮށްފައި. އަޅުގަނޑުމެންނަށް މީގެ ކުރިން ފެނިގެން ހިނގައްޖެ މިމަޖިލީހުން ފަނޑިޔާރުން ވަކިކުރުމުގެ އަމަލު ކޮށްފައި އޮތް ގޮތް. ކަނޑާކަނޑާ ބަންގަޅީހޭ ބުނާ އުސޫލުން، ދިނަސް ނުދިނަސް ވަރިހަމައޭ ބުނާ އުސޫލުން އެކަން ކޮށްފައި ވަނީ. ސުވާލެއް ވެސް ކޮށްލުމެއް ނެތި މިތަނުން ފަނޑިޔާރުން ވަކިކޮށްފައި ވަނީ. ކަނޑައެޅިގެން ޤާނޫނު އަސާސީ އާއި ޤާނޫނުތަކާއި ހިލާފަށް." ހަސަން ލަތީފް ވިދާޅުވިއެވެ.\nމިއަދު އެންމެ އުފާވަނީ އެމްޑީޕީގެ ސަރުކާރެއް އޮވެ، އެމްޑީޕީގެ އަޣުލަބިއްޔަތު އޮވެ، ރައްޔިތުންގެ މަޖިލީހުން މިކަން ކުރާލަތް ފުރިހަމަ ކަމުން ކަމަށް ހަސަން ލަތީފް ވިދާޅުވިއެވެ.\nފަނޑިޔާރު ޑީޑީ މަގާމުން ދުރުކުރުމުގެ މައްސަލަ ޖޭއެސްސީ އިން މަޖިލީހަށް ފޮނުވީ އިއްޔެ އެވެ. ރޭ މަޖިލީހުގެ ޖަލްސާގައި އެމައްސަލަ ޖުޑީޝަލް ކޮމެޓީއަށް ފޮނުވުމުން ކޮމެޓީން ވަނީ ރޭ ބައްދަލުވުމެއް ބާއްވާ، ފަނޑިޔާރު ޑީޑީ ވަކިކުރަން ނިންމާފައެވެ. މިއަދު ކޮމެޓީގެ ރިޕޯޓަށް ބަހުސް ކުރަމުން ދާއިރު މިއަދު ފަނޑިޔާރު ޑީޑީ މަގާމުން ދުރުކުރުމަށް އެމްޑީޕީން ވަނީ އަމާޒު ހިފާފައެވެ.\nއަޅުގަނޑު އެމްޑީޕީއަށް ވަދެއްޖެނަމަ ޗެއާޕާސަންކަން ނަގާނަން: ރީކޯ މޫސަ\nޗެއާޕާސަން ދައްކާ މޫނާއި އަމަލުތައް ހުންނަނީ އެހެން ގޮތަކަށް: މަހްލޫފް\nއޮގަސްޓް 28, 2019 11:42\nހެއްދެވި ފަރާތް ހަނދާން ބަހައްޓާތި.\nއޮގަސްޓް 28, 2019 11:43\nހެއްދެވި ފަރާތްވެސް ހަނދާންނެތިއްޖެ.\nއޮގަސްޓް 28, 2019 12:05\nމާތްﷲގެ ޙަޒުތުގަވެސް ތިހެން ކަލޭބުނާނަންތަ\nއޮގަސްޓް 28, 2019 12:21\nކަލޭގެ ހަޔާތްކުޑަކަން މިހާރުވެސް އެނގި ހާމަވެއްޖެ.\nއޮގަސްޓް 28, 2019 12:22\nއާނ، ކަމެއްކުރީމޭ ބުނަންވެގެން ކަމެއް ކޮށްފަ އެއޮތީ.\nއޮގަސްޓް 28, 2019 12:29\nކަލޭމެން ވައްކަންކޮށްގެން ގެނައި ވެރިކަން ވެއްޓިގެންދާނީ ކަލެޔަށްވެސް ރޭކާވެސްނުލާ ހުއްޓާ އިރާދަކުރެއްވިއްޔާ!\nއޮގަސްޓް 28, 2019 13:21\nސުވާލު ކުރައްވާ ދުވަހު ކަލެއަށް ޖަވާބު ނުދެވޭނެ. ކަލޭމެން ތިދެނީ ކަނޑައެޅިގެން އަނިޔާ.\nއޮގަސްޓް 28, 2019 13:31\nރަނގަޅަށް ތިންބާރު ވަކިވެއްޖެ.\nއޮގަސްޓް 28, 2019 13:42\nކަލޭމެން ތި ހިންގަނީ ބަޢާވާތެއް! ތީގެ ނަތީޖާ ކުރީގެ ނަތީޖާއަށްވުރެ ހިތިވާނެ!\nއޮގަސްޓް 28, 2019 13:43\nމި ސަރުކާރުން ކުރި ވައްކަންތައް ނޭގޭ ދިވެވިރައްޔިތަކު ނެތް. ދެން ތިވައްދާ ޕާޓޭ އިން ލައްވާ ހިތުހުރި ގޮތަކަށް ޝަރީޢަަތް ހިންގަ ހިންގާ ތިބޭ، ވެރިކަން ދެމިތިބޭނެ ދުނިޔެ އުމުރަށް ކަލޯމެން\nއޮގަސްޓް 28, 2019 13:57\nދެން އޮތް ކުޅިކުޅޭގޮތް ބަލަމާ،ވަރަށް ބޮޑު ލޯވަޅެއް ތި އެޅުއްވީ އަމިއްލައަށް ،ދެން ވަރަށް ފަސޭހަވާނެ.މިހާރު ހެދޭ ލޯވަޅުތަކެއް ވަކި ކުޑައެއްނުން،ނަތީޖާ ވޯޓުތަކުން ފެންނާނެ ހަސަނާ އޯކޭ\nއޮގަސްޓް 28, 2019 14:04\nބަލަ ޖޭސީގައި ވެސް ކަލޭމެން ކޮމެޓީގައި ވެސް ކަލޭމެން. މަޖިލީހަށް އައުމުން ވެސް ކަލޭމެން ދެން ކޮން ސުވާލެއް އޮންނާނީ ކެނެރީގޭތެރޭގައި ތިބެގެން ރާވާފައި އައިސް ނިންމާލަނީ ކިހާ ހެެއްވާ ކަމެއް ދިތިޔަ ކަމުގައި ކާކު ސުވާލު ކުރަން ހުންނާނީ ކަލޭމެންގެ އަތްތަކުން ކަލޭމެން ހަލާކު ވާ ދުވަސް ކައިރި ވެއްޖެ ކަލޭމެން ލީ ފަނޑިޔާރުން ކަލޭމެންނަށް ހުކުމް ކުރާ ދުވަސް އަދި ފެންނާނެ...\nއޮގަސްޓް 28, 2019 14:14\nތީ ކަލެއާއި ކަލޭގެ ބާގައި ލާދީނީން ގަބޫލު ކުރާގޮތް. ސުވާލުވެސް ކުރެވޭނެ. ޖަވާބުދާރީވާން ވެސް ޖެހޭނެ. ތިހީކުރާހެން މަރުވީމަ ނިމުނީކީ ނޫން.\nއޮގަސްޓް 28, 2019 14:17\nކަލޭ ތިދައުވާކުރީ ކަލެއްކަމަށް އެންމެފިރިހަމަޔަށް ކަންކަން ނިންމޭނީ ﷲއަށް\nއޮގަސްޓް 28, 2019 14:38\nމާ ކުރިން ކަން ނިންމީ މައްސަލަ ފެށި ދުވަހު، އެއްބަޔަކު3ދިމާލުގަ ތިބެގެން3ފަރާތުން ކުރާ ކަމެއްގެ ގޮތުގައި ދައްކައިގެން. ސުވާލެއްކޮށްލާނެ މީހަކު ނެތްގޮތަށް އަމިއްލަ ބައި މީހުން ގޮތް ނިންމީ ހުރިހާ ދިމާލެއްގައި ބައިތިއްބައިގެން. ރިޔާސަތުގައި އިނީ ތިކަން އެންމެ ކުރަން ބޭނުންވާ މީހާ. ޖޭއެސްސީއާ ކޮމިޓީގައި އިނީ ތިކަން ދެން އެންމެ ކުރަން ބޭނުންވާ ކަނބުލޭގެ. ތަޅުމުން ނިންމުން އެއީ މުށުތެރޭގައި ރިމޯޓް އޮތުމުން ނަމެއްގައި ކޮށްލާ ކަމެއް. ސުވާލުކުރަން ބަޔަކު ބޭނުންވިއަސް ސުވާލުކުރުމުގެ ބޭނުމެއް ނެތްކަން އެނގޭ ހާލު، ބޭކާރު ކަމެއް ނުކުރާނެ. އެމްޑީޕީއަށް ނުވަތަ ސަރުކާރަށް ނިސްބަތްނުވާ ކޮން ބައެއްތޯ މިނިވަންކަމާ އެކީ ތިކަމުގައި ތަހުގީގުކޮށް ބަސްބުނީ އަހައިފިނަމަ ދޭނީ ކޮން ޖަވާބެއް؟ ފުލުހުން ދޭ ރިޕޯޓަށް ބުރަވާނަމަ މިހާރު އެތަނުގައި އިސްކޮށް ހުރީ ޕާޓީއަށް އަދި ވެރިކަމުގެ އާއިލާއަށް ނިސްބަތްނުވާ ފަރާތެކޭ ބުނެވޭނެތަ؟\nއޮގަސްޓް 28, 2019 14:43\nސާބަހޭ ހަސަނާ... ގަދަ ކަލޭ\nއޮގަސްޓް 28, 2019 14:49\nލަތީފު އެހެރަ ފޮޓޯއިން އުމްރިޝްޕޫރީއާ ހާދަވައްތަރޭ..\nއޮގަސްޓް 28, 2019 15:17\nވަޒީފާގެ ބިރެއް ނެތް ލޮލް\nއޮގަސްޓް 28, 2019 15:32\nހަސަންލަތީފް ތިހުރީ ވ ފަހުރުވެރިވެފައިދޯ ޚަބަރުގެ ސުރިހީގައި އޮތްގޮތުން ހީވާކަހަލަ ﷲ އަށް ގޮންޖަހާލުމެއްހެން ހައްގު ދެނެވޮޑިގެންވާނީ މާތްﷲ\nއޮގަސްޓް 28, 2019 15:33\nއެހެން ވެގެންތަ ގާޒީއަކު ވަގަށް ނެގީވެސް؟ ކޮން އިޖުރާއަތެއްގެ ދަށުންތޯ؟\nއޮގަސްޓް 28, 2019 15:53\nއަހަރެން ކަލޭކައިރިއައް އަންނަދުވަސް ވަރައް ކައިރިވެއްޖެ. ގާނޫނާ ޙިލާފައް ތިކުރާކަންތައް ބަލަން މިހިރީ.\nއޮގަސްޓް 28, 2019 16:52\nމިހާރު އެއޮތީ ތިނެތި ވަކިވެފައި، ދެން ފަހުން އަންނަން ތިބި ބަޔަކަށް ތިނެތި ވަކިކުރާގޮތް އޮންނާނީ އެނގިފަ ކަމަށް އުންމީދުކުރަން.\nއޮގަސްޓް 28, 2019 17:27\nމިހިރަގޮތެއްނެތްއިންސާނާ ﷲގެކިބަޔައްބިރުވެތިވެބަލަ ރައީސްނަޝީދުގެ ވަކީލުންގެޓީމު ޖުޑިސަރީކޮމެޓީއާހަވާލުވެ ތިޔަހިންގާޖަރީމާގެހިތިއަދިފެންނާނެ ﷲއީއެންމެހާކަންތައްއެންމެމޮޅައްދެނެވޮޑިގެންވާ ރަސްކަލާންގެ މީގެކުރިންވެސް ހަސަނުތީ ވަޒީރުކަންލިބުނީމަ އަމިއްލަގެ ހުތުރުކަމުން މައިމީހާދޫކޮށްލާފަދިޔަސޮރެއް ތިކުރާކަންތަކުގެނަތީޖާ ﷲވަރައްއަވަހައްދައްކަވާނެ އިންޝާﷲ\nއޮގަސްޓް 28, 2019 17:31\nޔާﷲ މިތިބަ ފުއްޕާ ބައިގަނޑަށް ނިކަމެތި ހާލެއްދައްކަވާ މިހާރު މިކުރާ ނުބައިނުލަފާކަމުގެ ހިތިރަހަ މިމީހުންގެ ކަރުބުޑުގަ ލައްވަވާފާންދޭވެ އަދި ފިރުއައުނަށް ޖެހުނު ދަތިހާލަތު މިބައިގަނޑަށްޖައްސަވާ ނެތިކުރައްވާށި އާމީން\nއޮގަސްޓް 28, 2019 18:35\nޔަހޫދީންނަކައް ނުފެންނާނެ އެމީހުން ފަލަސްތީން މީހުންނައްކުރާ އަނިޔާއެއް އެހެންވީމަ ބޭރުމީހަކު ސުވާލުވެސްނުކުރާނެ ތިބައިގަނޑުކުރާކައްތައްފެނިގެން މީވަރައްވާހަކަ\nއޮގަސްޓް 28, 2019 19:54\nމާމޮޅު ވާހަކަ ދައްކާނެ ކަމެއް ނެތް. ލޯޔަރަކަށް ހުރެ ބޮޑުކަމެއް ރައްޔިތުންނަށް ތި އޮޅުވާލަނީ. އެންމެ މުހިއްމު ކަމަަކީ އިންސާފު. އިޖުރާއަތްތައް ފުރިހަމަ ކުރުމެއް ނޫން. ވަޒީފާއަކުން މުވައްޒަފަކު އިޖުރާއަތްތަކާ އެއްގޮތަށް ބަރާބަރަށް ވަކިކުރެވިދާނެ. އެކަމަކު އޭނާއަށް އިންސާފުލިބުނު ކަމަކަށް ނުވާނެ. ދީދީގެ މައްސަލަ އެކަށީގެންވާވަރު ހެއްކާއެކު ސާބިތުވިކަން ރައްޔިތުންނަށް ޔަގީންކޮށްދީ. އޭރުން އިޖުރާއަތަށްވުރެ މުހިއްމުވާނެ.\nއޮގަސްޓް 28, 2019 20:57\nކަލޯ އިބިލީސްވެސް ސުވަރުގެއިން ނުކުންނަންޖެހުނީވެސް އޭނާގެހިތުއޮތް ކިބުރުވެރިކަމާއި ބޮޑާކަމުގެ ސަބަބުންކަން ދެނަހުރީމުހެއްޔެވެ. މުސްލިމެއްގެ ކިބައިގައި ހުންނާނެއެންމެނުބައި ސިފަތަކުގެތެރޭގައިމިދެސިފަ ހިމެނޭކަންދެނަހުރީމުހެއްޔެވެ.\nއޮގަސްޓް 28, 2019 21:55\nސްޕެރީމްކޯޓް އަމުރެއް އޮތްހާ އިރު ތިޔަފާސްކުރުން ބާތިލްވާނެ\nއޮގަސްޓް 28, 2019 21:56\nދީދިއާމެދު އެއްވެސް ފަރާތަކުން ފިޔަވަޅު ނޭޅުމަށް ސްޕްރީމްކޯޓުން އަމުރެއްނެރެފާ އޮންނާނެ ވީއިރު ؟\nއޮގަސްޓް 29, 2019 00:09\nމީ އަބޮނޑިއެއްބޯނެ އެއްޗެއް ލަދުހަޔާތުގެ ކަންފުޅެއްވެސް ނެތް ދޮޅުރޯނާ ބީތާއެއް.


ރޭގައި މަރާލެވުނު ފުލުސް މީހާގެ މަރަކީ އެއްގޮތަކަށްވެސް ސިޔާސީ ކުރާވަރުގެ ކަމެއްނޫން – ހާމިދު – Maldivian Democratic Party\nރޭގައި މަރާލެވުނު ފުލުސް މީހާގެ މަރަކީ އެއްގޮތަކަށްވެސް ސިޔާސީ ކުރާވަރުގެ ކަމެއްނޫން – ހާމިދު\nމިއަދު އެމްޑީޕީން ބޭއްވި ނޫސްކޮންފަރެންސް ގައި ރޭގެ ވަގުތެއްގައި މަރާލެވުނު ފުލުސް ލާންސް ކޯޕްރަލް އާދަމް ހަލީމްގެ މަރާބެހޭގޮތުން ވާހަކަ ދައްކަވަމުން އެމްޑީޕީގެ ސްޕޯކްސްޕާސަން އިންޓަނޭޝަނަލް އަދި އެމްޑީޕީގެ ޕާލިމެންޓަރީ ގުރޫޕުގެ ސެކްރެޓަރީ ޖެނެރަލް ހާމިދު އަބްދުލް ގަފޫރު ވިދާޅުވީ އެ މަރަކީ އެއްގޮތަކަށްވެސް ސިޔާސީ ކުރާވަރުގެ ކަމެއް ނޫން ކަމަށާއި އެއަށްވުރެ މާ ހިތާމަވެރި ކަމެއްކަމަށެވެ.\n“ފުލުސް އޮފިސަރ ގެ މަރުގެ ސަބަބުން ގައުމު މިއޮތީ ފުން ހިތާމައެއްގައި، މީ އެއްގޮތަކަށްވެސް ސިޔާސީކޮށް، ޕާޓީ ނުވަތަ އެކަކު އަނެކަކަށް އިނގިލި ދިށްކުރަންވީ ވަގުތެއްނޫން، ” ހާމިދު ވިދާޅުވި އެވެ. އަދި މިފަދަ ކަންކަމަކީ ވަރަށް ދެރަ ކަންކަން ކަމަށާއި އެއްގޮތަކަށްވެސް ކޮންގެންވާނޭ ކަންކަން ނޫންކަމަށް ހާމިދު ވިދާޅުވިއެވެ. އަދި މިކަމަކީ އެމްޑީޕީގެވެސް އަދި އެހެން ސިޔާސީ ޕާޓީ ތަކުގެ ބޮލުގައިވެސް އެޅުވޭނޭ ކަމެއްނޫންކަމަށްވެސް ހާމިދު ވިދާޅުވިއެވެ.\nހާމިދު ވިދާޅުވި ގޮތުގައި މީހުން މެރުމާއި އެފަދަ ބޮޑެތި ކުށްތައް މިގައުމުގައި ގިނަވެގެން މިދަނީ މިގައުމުގެ ޝަރުއީ ނިޒާމް ފެއިލްވެފައި އޮތުމުގެ ސަބަބުންނެވެ. އަދި މަޖިލީހުގައި ހުރި ޝަރުއީ ދާއިރާ ހަރުދަނާކުރުމުގެ ބިލްތައް ނިންމުމަށް މަޖިލީހުގެ މެޖޯރިޓީ އޮތް މީހުން މަސައްކަތެއްނުކުރެއެވެ. އަދި މިގައުމު މިހާރު މި އޮތީ އެމްޑީޕީގެ ސަރުކާރުން3އަހަރު ދުވަހުގެ މަސައްކަތުން ގެނައި ޑިމޮކްރަސީ އޮޔާދުއްވާލައި 2008 އަވަނަ އަހަރުގެ ކުރިން އޮތް ހާލަތަށް ވަށްޓާލާފައިކަމަށްވެސް ހާމިދު ވިދާޅުވިއެވެ.\nމި ހިތާމަވެރި ހާދިޘާ އާއި ގުޅޭ ގޮތުން ހާމިދު މިއަދު ވާހަކަ ދެއްކެވި އިރު އެ ހާދިޘާ ކުށްވެރިކޮށް މި ޕާޓީން ވަނީ މިއަދު ނޫސްބަޔާންނެއްވެސް ނެރެފައެވެ.


Havertz ge bid ah Leverkusen ehbas vehjje\nބަޔާ ލެވަކޫސަންގެ އެޓޭކިން މިޑްފީލްޑަރު، އަދި އާ މައިކަލް ބަލަކްގެ ގޮތުގައި މަޝްހުރުވެފައިވާ ކައި ހަވާޓްޒް ގެންދަން ޗެލްސީން ހުށަހަޅާފައިވާ ބިޑަށް، ލެވަކޫސަން އެއްބަސް ވެއްޖެ އެވެ. އުމުަރުން އަދި 21 އަހަރުގެ ހާވާޓްޒް ވެފައި ވަނީ މިހާރު ޔޫރަޕްގައި ހުރި އެންމެ ހުނަރުވެރި ޒުވާން ކުޅުންތެރިޔާ އަށެވެ.\nޗެލްސީން އޭނާ ގެންދިއުމުގެ ބިޑް ކާމިޔާބު ކުރުމާ ހަމައަށް ބެޔާން މިއުނިކާއި ރިއާލް މެޑްރިޑާއި ބާސެލޯނާއި ޔުވެންޓަސް އިން ވެސް އޭނާއަށް ފާރަލަމުން ދިޔައެވެ.\nޖަރުމަނުގެ ތެރިންގެ ތެރެއިން ޗެލްސީން ފުރަތަމަ 50 މިލިއަން ޕަައުންޑަށް ގެންދިޔައީ ޓީމޯ ވާނާ އެވެ. މިއީ މިފަހަރުގެ ޓްރާންސްފާގައި އަވަދިނެތި ހަރާކަތްތެރި ވަމުންދާ ހާވާޓްޒް ވާނީ ޗެލްސީއިން ގެންދާ ޖަރުމަންގެ ދެ ވަނަ ކުޅުންތެރިޔާ އެވެ.\nރަޝިއާގެ މަހުޖަނު ރޯމަން އަބްރޮހިމޮވިޗްގެ ޗެލްސީން ވަނީ ހަވާޓްޒްގެ ބިޑަށް 80 މިލިއަން ޔޫރޯ ހުށަހަޅާފަ އެވެ. އެ އަގަށް ލެވަކޫސަން އެއްބަސް ވެފައިވާ ކަމަށް ޖަރުމަންގެ ޑީޑަބްލިއު ނޫހުން ބުންޏެވެ.\nޓްރާންސްފާގެ މޫނުމަތީ އަގަކީ 80 މިލިއަން ޔޫރޯ ކަމަށްވިޔަސް ދެ ކުލަބުގެ ދެމެދުގައި ވެވޭ އެއްބަސް ވުމުގެ ދަށުން ދެ މަރުހަލާއަކަށް ބަހާލައިގެން އިތުރު 20 މިލިއަން ޔޫރޯ ލެވަކޫސަން އަށް ދޭން ވެސް ޗެލްސީ އެއްބަސެވެފައިވާ ކަމަށް ޖަރުމަންގެ މީޑިއާއިން ރިޕޯޓް ކޮށްފައި ވެއެވެ. އެއީ ކޮންމެ މަރުހަލާއަކަށް 10 މިލިއަން ޔޫރޯގެ މަގުންނެވެ.\nލެވަކޫސަންގެ ކޯޗް ޕީޓާ ބޯސް ހޯމަ ދުވަހު ބުނެފައި ވަނީ، އެ ޓީމުގެ ކެވިން ވޮލޭންޑް އާއި ހަވާޓްޒް އިތުރަށް ލެވަކޫސަން އާއެކު ފަރިތަކުރުން ކުރިއަށް ގެންދާނެކަމަށް ނުބެލެވޭ ކަމަށެވެ. ވިންގް ފޯވަޑަށް ކުޅޭ ވޮލޭންޑް ގެންދިއުމަށް މޮނަކޯއިން ދަނީ މަސައްކަތް ކުރަމުންނެވެ.\nހަވާޓްޒްގެ ބަދަލުގައި ލެވަކޫސެންއިން ވަނީ ރޯމާގެ ފޯވާޑް ޕެޓްރިކް ޝިކް ގެންދަން ނިންމާފައެވެ.\nޗެލްސީ ޓްރާންސްފާ މާކެޓް ކައި ހަވިއާޒް


Prabhudeva sirrun kaiveni kuree tha?\nޕްރަބޫދޭވާ ސިއްރުން ކައިވެނި ކުރީތަ؟\n21 ނޮވެންބަރ 2020 - 09:33:46\nޕްރޮޑިއުސަރު އަދި ކޮއިރޯގްރާފަރު ޕްރަބޫދޭވާގެ ލޯބީގެ ގުޅުންތަކަށް މީޑިއާތަކުގެ ސަމާލުކަން އަބަދުވެސް ލިބެ އެވެ. އެންމެ ފަހުގެ ރިޕޯޓުތައް ބުނާ ގޮތުން އޭނާ ވަނީ ސިއްރުން ކައިވެންޏެއް ކޮށްފަ އެވެ.\nއެގޮތުން މިދިޔަ ސެޕްޓެމްބަރު މަހު ޕްރަބޫދޭވާ ސިއްރުން ކައިވެނި ކުރީ އޭނާގެ ފިޒިއޮތެރަޕިސްޓާ އެވެ. އެގޮތުން މުމްބާއީގައި ކައިވެނި ކުރުމަށް ފަހު މިހާރު ޗެންނާއީއަށް ދިރިއުޅެން ބަދަލުވެފައިވާ ކަމަށް ރިޕޯޓުތައް ބުނެ އެވެ.\nއެކަމާ ގުޅޭ ގޮތުން ޕްރަބޫދޭވާ އެއްވެސް އެއްޗެއް ބުނެފައި ނުވާއިރު ކައިވެނީގެ ފޮޓޯއެއް ވެސް މިހާތަނަށް އާއްމުވެފައެއް ނުވެ އެވެ.\nކުރިން ހަބަރު ފެތުރުނު ގޮތުގައި ޕްރަބޫދޭވާ ކައިވެނި ކުރަން އުޅުނީ އޭނާއަށް ބޮޑުބޭބެ ކިޔާ މީހަކާ އެވެ. އެކަމަކު އެއީ ދޮގެއް ކަމަށް ތަމަޅަ މީޑިއާތަކުން ބުނެ އެވެ.\nޕްރަބޫދޭވާ ފިޒިއޮތެރަޕިސްޓެއް ކައިރިއަށް ދާން ފެށީ ބުރަކައްޓަށް ލިބުނު އަނިޔާއަކަށް ފަރުވާ ކުރުމަށެވެ. އަދި މިހާރު ކައިވެނިކޮށްފައި ވަނީ އެ ފިޒިއޮތެރަޕިސްޓާ ކަމަށް ވެއެވެ.\nއެކްޓަރެއްގެ ގޮތުގައި ވެސް ކުޅަދާނަ ޕްރަބޫދޭވާ މީގެ ކުރިން ކައިވެނިކޮށްގެން އުޅުނީ ރާމްލަތާއާ އެވެ. އެމީހުން ތިން ދަރިން ލިބިފައި ވެއެވެ. އޭގެ ތެރެއިން އެންމެ ދޮށީ ފިރިހެން ދަރިފުޅު ވަނީ ކެންސަރު ސަބަބުން 2008 ގައި މަރުވެފަ އެވެ.\nއެ ދެ މީހުންގެ ކައިވެނި ރޫޅުނީ ޕްރަބޫދޭވާ އެކްޓަރު ނަޔަންތަރާއާ ލޯބީގެ ގުޅުމެއް ހިންގަން ފެށުމުންނެވެ. އަދި ނަޔަންތަރާއާ ކައިވެނި ކުރަން ވެސް މަސައްކަތް ކުރި އެވެ. ނަމަވެސް އެ ގުޅުން ވަނީ ކެނޑިގެންގޮސްފަ އެވެ.\nބިއްލޫރިގަނޑު ތަޅާލި މައްސަލައިގަ ބަޔަކު ހައްޔަރުކޮށްފި\nޒިކުރާ މިސްކިތްހުރި ބިމުގައި ވަރަށް އަވަހަށް މިސްކިތް އެޅޭނެ\nކުޅުދުއްފުށިީގައި އޭޓީއެމް ސެންޓަރު އަޕްގްރޭޑް ކޮށްފި\nމަރާމާރީ އަކާއި ގުޅިގެން މީހަކު ހޯދަނީ


Uhthama fadiyaaruge mahsala belikan gaazee akah neyngunu\nއުއްތަމަ ފަނޑިޔާރުގެ މައްސަލަ ބެލިކަން ގާޒީއަކަށް ނޭނގުނު\nއުއްތަމަ ފަނޑިޔާރު އަބްދުﷲ ސައީދު --\nއުއްތަމަ ފަނޑިޔާރު އަބްދުﷲ ސައީދުގެ މައްޗައް ކުރާ ދައުލަަތުގެ މަަސައްކަތަށް ހުރަސް އެޅުމުގެ ދައުވާއާ ބެހޭ މައްސަލަ ބަލާ ފަނޑިޔާރު ބަދަލުވެ، އެކަމާ ގުޅިގެން ދިފާއީ ވަކީލުން ކަންބޮޑުވުން ފާޅުކޮށް ކްރިމިނަލް ކޯޓުގައި ހޫނު ބަހުސެއް ހިނގައިފި އެވެ.\nއުއްތަމަ ފަނޑިޔާރުގެ މައްޗަށް އިއްވާފައިވާ، ދައުލަަތުގެ މަސައްކަތަށް ހުރަސް އެޅުމުގެ ދައުވާގެ އިބްތިދާއީ އަޑު އެހުން ކުރިޔަށް ގެންދިޔައީ ކްރިމިނަލް ކޯޓުގެ ގާޒީ އަހްމަދު ހައިލަމް ކަމަށް އުއްތަމަ ފަނޑިޔާރުގެ ގާނޫނީ ވަކީލުން މިއަދު ކޯޓްގައި ވިދާޅުވި އެވެ. ނަމަވެސް މިރޭ އެ މައްސަލަ ކުރިޔަށް ގެންދިޔައީ ގާޒީ އިބްރާހިމް އަލީ އެވެ.\nއެކަން ފާހަގަ ކުރައްވަމުން އުއްތަމަ ފަނޑިޔާރުގެ ދިފާއީ ވަކީލު ހިސާން ހުސެއިން ސުވާލު ކުރެއްވީ މީގެ ކުރިން އެ މައްސަލަ ކުރިޔަށް ގެންދިޔައީ އެހެން ގާޒީއެއް ކަމަށްވާތީ، ގާޒީ ބަދަލު ކުރަން ދައުލަތުގެ ފަރާތުން އެދިފައިވޭތޯ ސާފުކޮށްލަން ބޭނުންވާ ކަމަށެވެ. ޖަވާބުގައި އެއީ އެހޭނެ ސުވާލެއް ނޫން ކަމަށް ވިދާޅުވެ ދައުލަތުގެ ވަކީލު ޝަމްލާ ޝަހީމް ވަނީ އިޖުރާއީ ނުގުތާއެއް ނަންގަވައިފަ އެވެ.\nއެ މައްސަލާގައި ފަނޑިިޔާރު އިބްރާހިމް އަލީ ވިދާޅުވީ ދައުލަތުގެ މަސައްކަތައް ހުރަސް އަޅާފައިވާ ކަމުގެ ދައުވާގެ ޝަރީއަތެއް މީގެ ކުރިން ކުރިޔަށް ގެންގޮސްފައިވާ ކަމެއް ލިޔެކިޔުންތަކުން އެނގެން ނެތް ކަމަށެވެ. ގާޒީ އެގޮތަށް ވިދާޅުވުމަށް ފަހު އިދާރީ މުވައްޒިފުންނާ މަޝްވަރާ ކުރެއްވުމަށް ފަހު އަލުން ވިދާޅުވީ ލިޔެކިޔުންތަކުން އެނގެން ނެތް ނަމަވެސް އެ މައްސަލަ ކުރިޔަށް ގެންދިޔަކަން އިދާރީ މުވައްޒިފުން ބުނާ ކަމަށެވެ. އެހެންކަމުން އުއްތަމަ ފަނޑިޔާރުގެ މައްޗައް އުފުލާފައިވާ ދައުލަތުގެ މަސައްކަތަށް ހުރަސް އެޅުމުގެ ދައުވާއާ ބެހޭ މައްސަލަ ދެން ކުރިޔަށް ގެންދާނީ ގާޒީ އިބްރާހިމް އަލީ ކަމަށް ގާޒީ ކަނޑައެޅުއްވި އެވެ.\nނަމަވެސް ހިސާން ވިދާޅުވީ ޝަރީއަތް ކުރިޔަށް ދަނިކޮށް ފަނޑިޔާރުން ކުއްލިއަކަށް ބަދަލު ކުރަން ބޭނުންވެއްޖެ ނަމަ އެކަން ކުރެވޭނެ ހާލަތްތަކާއި އެކަން ކުރުމުގައި އަމަލު ކުރަން ޖެހޭ އިޖުރާއަތްތަކެއް ގާނޫނުގައި ބަޔާންކޮށްފައިވާ ކަމަށެވެ. އަދި ގާޒީ ބަދަލު ކުރެވޭނީ މަގުބޫލު ސަބަބެއް އޮވެގެން ކަމަށާއި އެގޮތުން މައްސަލާގެ ޝަރީއަތް ބާއްވާތާ ހަ މަސް ދުވަސްވީ އިރުވެސް ވަކި ގޮތަކަށް ނުނިންމި އޮތުން ނުވަތަ އިންސާފު ގާއިމް ކުރަން ހުރަސް އެޅޭނެ ފަދަ އަމަލެއް ފާހަގަވެގެން އެފަދަ މައްސަލައެއް ހުށަހަޅައިފި ހާލަތެއްގައި ފަނޑިޔާރު ބަދަލު ކުރެވިދާނެ ކަމަށް ހިސާން ވިދާޅުވި އެވެ.\nއޭގެ އިތުރުން ފަނޑިޔާރުން ބަދަލު ކުރުމުގެ ކުރިން މައްސަލާގައި ހިމެނޭ ދެ ފަރާތައް ކޯޓުން ކުރިން އަނގަން ޖެހޭނެ ކަމަށާއި ނަމަވެސް އެއިން އެއްވެސް އިޖުރާއަތްތަކެއް ފުރިހަމަ ނުކޮށް ކުއްލިއަަކަށް ގާޒީ ބަދަލުވެފައިވާތީ ކަންބޮޑުވާ ކަމަށް ހިސާން ވިދާޅުވި އެވެ. އެހެންކަމުން އިޖުރާއަތްތައް ފުރިހަމަ ކުރުމަށް ފަހު މައްސަލަ އަލުން ކުރިޔަށް ގެންދަން އެދޭ ކަމަށް ވެސް ހިސާން ވިދާޅުވި އެވެ.\nއެ މައްސަލާގައި ވަކީލު ނޫރައްސަލާމް ވިދާޅުވީ އުއްތަމަ ފަނޑިޔާރުގެ މައްސަލަ އެހެން ފަނޑިޔާރަކު ކުރިޔަށް ގެންގޮސްފައިވާ ކަން ގާޒީއަށް ވެސް ސާފު ނުވާތީ މިހާރު ކުރިޔަށް ދާ ގޮތުން އެއް މައްސަލައެއް ދެ ސެކްޝަނަކުން ކުރިޔަށް ގެންދެވިދާނެ ކަމަށް ގަބޫލު ކުރުމުގެ ފުރުސަތު އެބައޮތް ކަމަށެވެ. އެހެންކަމުން އިޖުރާއަތްތައް ފުރިހަމަ ކުރުމަށް ފަހު އެ މައްސަލަ ކުރިޔަށް ގެންދިޔުމަށް ޝަރީއަތް މެދުކަނޑާލަން އެދޭ ކަމަށް ވެސް އޭނާ ވިދާޅުވި އެވެ.\nއެކަމަށް ރައްދު ދެއްވަމުން ގާޒީ އިބްރާހިމް އަލީ އަނެއްކާވެސް ވިދާޅުވީ މައްސަލަ އެހެން ދުވަހަކަށް އަލުން ތާވަލެއް ނުކުރެވޭނެ ކަމަށާއި ސިޓީތައް ހުށަހަޅައިގެން އަންގާފައި ނެތަސް އެ މައްސަލަ ދެން ބަލާނީ އެމަނިކުފާނު ކަމަށް ކަނޑައަޅުއްވާ ކަމަށެވެ. އަދި ދައުވާކޮށްފައިވާ މައްސަލާ ކުރިޔަށް ގޮސް ނިންމާނީ ވެސް ގާޒީ އިބްރާހިމް އަލީ ކަމަށް ނިންމައި ރައްދެއް ދިނުމަށް އިތުރު ފުރުސަތެއް ނުދެއްވާ ގާޒީ ޝަރީއަތުގެ ދެން ހުރި ބައިތައް ކުރިޔަށް ގެންދެވި އެވެ.\nދައުވާތަކައް އިންކާރު ކުރާ ކަމަށް ނިންމެވީ ގާޒީ\nދައުލަަތުގެ މަސައްކަތަކަަށް ހުރަސް އެޅުމުގެ ދައުވާ ހުށަހަޅުއްވަމުން ދައުލަތުގެ ވަކީލު ވިދާޅުވީ އަބްދުﷲ ސައީދުގެ ދައުވާކުރަނީ ދައުލަތުގެ ލިޔެކިޔުންތައް ބަދަލުކުރުމަށް ގާއިމުކޮށްފައިވާ ނެޓްވޯކް ކަމަށްވާ ގަވަމެންޓް އީ ލެޓާ މެނޭޖްމަންޓް ސިސްޓަމް (ޖެމްސް) ހިދުމަތް މެދުކަނޑާލަން އެ ކޯޓުގެ މުވައްޒަފުންނަށް އަންގާފައިވާތީ ކަމަށެވެ. އެގޮތުން ދައުލަތުގެ އެކި އިދާރާތަކުން ސުޕްރީމް ކޯޓަށް ފޮނުވަން ޖެހޭ ލިޔެކިޔުންތައް ފޮނުވުމަށް ހުރަސް އެޅުމުގެ ގޮތުން ޖެމްސްގެ ހިދުމަތް ކަނޑާލުމަށް ފަހު އަލުން ސުޕްރީމް ކޯޓުން ފޮނުވަން ޖެހޭ ޑޮކިއުމަންޓުތައް ފޮނުވުމަށް އެ ސިސްޓަމް އަލުން ބޭނުން ކުރުމަށް ވެސް އަބްދުﷲ ސައީދު އަނގާފައިވާ ކަން އެނގޭ ކަމަށެވެ.\nދައުލަތުން ދައުވާ ވިދާޅުވުމުން އާންމު އުސޫލެއްގެ ގޮތުން ގާޒީ ވިދާޅުވީ ދައުލަަތުން އިޝާރަތް ކުރައްވާ ކަންކަމަށް އިންކާރު ކުރައްވަންތޯ ނުވަތަ އިއުތިރާފް ވޭތޯ ނޫނީ ދައުވާ ސާފު ނުވާނަމަ އެކަން ވިދާޅުވުމަށެވެ. އެ ފުރުސަތު އަބްދުﷲ ސަައީދަށް ދެއްވުމުން ވިދާޅުވީ އޭނާގެ ފަރާތުން ޖަވާބު ދޭނީ ވަކީލުން ކަމަށެވެ.\nދައުވާ ސާފުވޭތޯ ނުވަތަ އިންކާރު ކުރަނީތޯ ވަކީލުންނާ ގާޒީ ސުވާލު ކުރެއްވުމުން ވަކީލު ހިސާން ވިދާޅުވީ މައްސަލާގެ ދައުވާއާ ބެހޭ ހުރިހާ ލިޔުންތަކެއް ލިބިފައި ނުވާ ކަމަށެވެ. ނަމަވެސް ޖިނާއީ އިޖުރާއަތުގެ ގާނޫނުގައި ދައުވާ ލިބޭ ފަރާތްތައް މައްސަލާގެ އެންމެހާ ލިޔުންތައް ލިބެން ޖެހޭނެ ކަމަށް ބުނެފައިވާ ކަމަށެވެ. އޭގެ އިތުރުން ކޯޓުގެ އަމުރެއް ނެތި އެއްވެސް ލިޔެކިޔުންތައް ސިއްރު ނުކުރެވޭނެ ކަމަށާއި ލިޔުންތައް ނުލިބެނީސް ދައުވާ ސާފުވާ ކަމެއް ނުވަތަ ނޫން ކަމެއް ވެސް ވިދާޅުވާން އުނދަގޫ ކަމަށް ހިސާން ފާހަގަ ކުރެއްވި އެވެ.\nއެކަމަށް ރައްދު ދެއްވަމުން ދައުލަތުގެ ވަކީލު ވިދާޅުވީ މައްސަލަ ސާބިތު ކުރުމަށް ބޭނުންވާ އެންމެހައި ލިޔެކިޔުންތައް ހުށަހަޅާފައިވާނެ ކަމަށާއި ހުށަހަޅާފައި ނުވާތީ ފޯލިއޯ ނަމްބަރު ބައެއް ލިޔެކިޔުންތަކުގެ ތެރެއިން އިދާރީ ބޭނުންތަކަށް ނުވަތަ އަމިއްލަ ބޭނުންތަކަށް ހުރި ލިޔުންތައް ކަމަށެވެ.\nއެ މައްސަލާގައި ވަކީލު ނޫރައްސަލާމް ވިދާޅުވީ ޖެމްސްގެ ހިދުމަަތް ކަނޑާލި ކަމަށް ބުނާ ދައުވާގައި ސާފު ނުވާ ގިނަ ކަންކަން ހުރި ކަމަށެވެ. އޭގެ ތެރޭގައި ދައުލަަތުން ތުހުމަތު ކުރަނީ ސީދާ ކޮން ކުށެއްކޮށްގެން ކަން ވެސް ސާފު ނުވާ ކަމަށާއި އޭގެ އިތުރުން ދައުލަތުގެ އިދާރާތަކުން ފޮނުވާ ލިޔުންތަކަށް ހުރަސް އެޅި ކަމަށް ބުނާ އިރު އެއީ ކޮން އިދާރާތަކެއް ކަން ވެސް ސާފު ނުވާ ކަމަށެވެ. އޭގެ އިތުރުން ދައުލަަތުގެ ފަރާތުން މި މައްސަލާގައި ދައުލަތް މާނަ ކުރަނީ ކޮން ގޮތަކަށް ކަަން ވެސް ސާފު ކުރަން ބޭނުންވާ ކަމަށް ނުރައްސަލާމް ވިދާޅުވި އެވެ.\nއެ މައްސަލާގައި ދައުވާތައް އިންކާރު ކުރައްވަނީތޯ ނުވަތަ ނޫންތޯ ގާޒީ ތަކުރާރުކޮށް ސުވާލު ކުރުމުން ވެސް ދިފާއީ ވަކީލުންތައް ވިދާޅުވަމުން ގެނދެވީ ދައުލަތަށް އެ މައްސަލަ ސާފު ނުކޮށްދެވޭތީ ވަކި އެއްޗެއް ބުނަން ދަތި ކަމަށެވެ. އަދި އިތުރު ސުވާލުތަކެއް ދިފާއީ ވަކީލުންގެ ފަރާތުންކޮށްފައި ވަނިކޮށް އެކަމަށް ގިނަ ވަގުތުތަކެއް ހޭދަވަމުން ދާތީ ގާޒީ ނިންމެވީ ދައުވާތަކަށް އުއްތަމަފަނޑިޔާރު އެ ދައުވާއަށް އިންކާރު ކުރެއްވީ ކަމަށެވެ.\nހެއްކަށް އަނިޔާއެއް ލިބިދާނެތީ ސިއްރު ކުރަން އަމުރެއް!\nނާއީ އިޖުރާއަތު ގާނުނުގެ ދަށުން ސިއްރު ހެކިންގެ ހެކިތައް ސިއްރުކުރެއްވުމަށް ދައުލަތުން ސިޓީއަކުން އަނގާފައިވާ ކަން ފާހަގަ ކުރައްވަމުން ދައުލަތުގެ ވަކީލު ވިދާޅުވީ މައްސަލަ ސާބިތު ކުރުމަށް ބޭނުންވާ ބައެއް ހެކިތައް ސިއްރު ކުރުމުގެ އަމުރަކަށް އެދޭ ކަމަށެވެ. އަދި އެފަދަ އަމުރެއް ބޭނުންވަނީ ހެކިވެރިޔާއަށް ޖިސްމާނީ ގެއްލުމެއް ލިބިދާނެތީ އެފަދަ ކަމަކުން ދުރުކުރުމުގެ ގޮތުން ކަމަށެވެ.\nނަމަވެސް ދިފާއު ވަކީލު ހިސާން ވިދާޅުވީ އަބްދުﷲ ސައީދުގެ ޝަރީއަތް ނެމެންދެއް ބަންދުގައި ބަހައްޓާފައި ހުންނަ މީހަކު ހެއްކަކަށް ޖިސްމާނީ އަނިޔާއެއް ދޭނެ އެއްވެސް ގޮތެއް އޮންނާނެ ކަމަށް ގަބޫލު ނުކުރެވޭ ކަމަށާއި އެފަދަ ގެއްލުމެއް ލިބެން އޮތީ ކިހިނެތްކަން ދައުލަތުން ހާމަ ކުރަން ޖެހޭ ކަމަށެވެ. އޭގެ އިތުރުން އެ މީހަކަށް ގެއްލުމެއް ލިބިދާނެތީ ހެކިވެރިޔާގެ މައުލޫމާތު ސިއްރު ކުރި ނަމަވެސް ޖިސްމާނީ އަނިޔާއެއް ލިބިދާނެތީ އޭނާ ހުށަހަޅާ ބަޔާން ސިއްރު ކުރަން ޖެހޭ ސަބަބެއް ވެސް ނޯންނާނެ ކަމަށް ހިސާން ވިދާޅުވި އެވެ. އަދި މީގެ ކުރީގެ ބައެއް މައްސަލަތަކުގައި ވެސް ހެކިވެރިޔާގެ މައުލޫމާތު ސިއްރު ކުރުމަށް ފަހު އޭނާގެ ބަޔާންތައް ހާމަ ކުރާ ކަމަށާއި އެގޮތަށް ހަދައި ދިނުމަށް އެދޭ ކަމަށް ވެސް ހިސާން ވިދާޅުވި އެވެ.\nއެ މައްސަލާގައި ގާޒީ އިބްރާހިމް އަލީ ނިންމެވީ ދައުލަތުން ހުށަހެޅި ހެކިތައް ސިއްރު ކުރުން ވަގުތީ ގޮތުން ފަސް ކުރުމަށެވެ.\nމައްސަލަ ނިމުނީ ދެ ފަރާތުން ޝަރީއަތުގެ ކުރިން މައްސަލައާ ގުޅޭ ހުށަހެޅުންތައް ހުށަހެޅުމުގެ ފުރުސަތު ދިނުމަށް ފަހުގަ އެވެ. އެކަމަށް ދައުލަތުގެ ފަރާތުން އެދުނީ 10 ދުވަހުގެ މުއްދަތެކެވެ. ނަމަވެސް ގާޒީ ވިދާޅުވީ އެކަމަށް މާ ގިނަ ދުވަސްތަކެއް ދެވެން ނެތް ކަމަށާއި އެހެންކަމުން ދެ ދުވަހުގެ މުއްދަތެއް ދޭނެ ކަމަށެވެ.\nއުއްތަމަ ފަނޑިޔާރުގެ ވަކީލުންގެ ފަރާތުން ޝަރީއަތުގެ ކުރިން ހުށަހަަޅަން ޖެހޭ ހުށަހެޅުންތައް ތައްޔާރު ކުރުމަށް 15 ދުވަހުގެ މުއްދަތަކަށް އެދުނެވެ. ނަމަވެސް އެ ފަރާތްތައް ވެސް ގާޒީ ދެއްވީ ދެ ދުވަހުގެ މުއްދަތެކެވެ. އަދި އެ މައްސަލާގައި އަންނަ ބުރާސްފަތި ދުވަހު އަޑު އެހުމެއް އޮންނާނެ ކަމަށް އިއުލާން ކުރައްވަމުން ގާތްގަނޑަކަށް ތިން ގަޑިއިރަށް ކުރިޔަށް ދިޔަ ޝަރީއަތް ނިންމާލި އެވެ.\nގައިދީންނަށް އެކަހެރި ބައްދަލްވުން ދެވޭނެ އިންތިޒާމު ހަމަޖައްސައިފި\nގާނޫނު އަސާސީއާއި ހައްގުތައް ހިމާޔަތް ކުރާނަން: އުއްތަމަ ފަނޑިޔާރު\nޝަރުއީ ދާއިރާ އިސްލާހު ކުރަނީ ހެޔޮ ނިޔަތެއްގައި: ރައީސް\nއައިސޮލޭޝަން ފެސިލިޓީއަށް ޗައިނާއިން ފާހާނާ ބަރިއެއް ހަދިޔާކޮށްފި


12 kilo drug case:2meehehge mahchah dhauvaa koh, ekaku deport kollanee - One Online\n17 މާޗު 2022، މިމަހުގެ 14 ވަނަ ދުވަހު ފުލުހުން ހިންގި އޮޕަރޭޝަނެއްގައި އަތުލައިގަތް 12.6 ކިލޯގެ މަސްތުވާތެކީގެ މައްސަލައިގައި ތުހުމަތުކުރެވޭ މީހުން ---- ފޮޓޯ: ޕޮލިސް\nކަނޑުމަގުން ރާއްޖެއަށް މަސްތުވާތަކެތި އެތެރެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން، ކައުންޓާ ނާކޮޓިކްސް އިންޓެލިޖެންސް ޑިޕާޓްމަންޓާއި، ޑްރަގް އެންފޯސްމަންޓް ޑިޕާޓްމެންޓް (ޑީއީޑީ) އަދި މެރިން ޕޮލިސް ގުޅިގެން މިދިޔަ މާޗު މަހުގެ 14 ވަނަ ދުވަހު ހިންގި އޮޕަރޭޝަންގައި އަތުލައިގަތް 12.6 ކިލޯގެ މަސްތުވާތަކެތީގެ މައްސަލައިގައި ތުހުމަތުކުރެވޭ ދެ މީހެއްގެ މައްޗަށް ދައުވާކުރަން ނިންމައިފިއެވެ.\nކަނޑުމަތީގައާއި، މާލެ އާއި، ހުޅުމާލެ ފޭސް އެކެއް އަދި ފޭސް ދޭއްގައި ހިންގި އެ އޮޕަރޭޝަނުގައި 12.6 ކިލޯގެ މަސްތުވާތަކެއްޗާއެކު ތިން މީހަކު ވަނީ ހައްޔަރުކޮށްފައެވެ. އެއީ ނ. ވެލިދޫ / މަރިޔާޒް، މުހައްމަދު އަބްދުއްލަތީފް (30އ) އާއި، އިންޑިއާގެ ރައްޔިތެއް ކަމުގައިވާ ސްމޭޝް ކޭއޭ ކްރިޝްޓަން ކުޓީ (37އ) ގެ އިތުރުން ބަންގުލަދޭޝްގެ ރައްޔިތެއް ކަމަށްވާ ކަވްސަރު އަލަމް (30އ) އަދި ހުސެއިން ސަބާހް ކަމަށް ފުލުހުން ބުންޏެވެ.\nޕްރޮސެކިއުޓާ ޖެނެރަލް (ޕީޖީ) އޮފީހުން މިއަދު ބުނީ، އެ މައްސަލައިގައި ހައްޔަރުކޮށްފައިވާ ސްމޭޝް ކޭއޭ ކްރިޝްޓަންގެ މައްޗަށް ކެނަބިސް ޓްރެފިކް ކުރުމާއި މަސްތުވާތަކެތި ބޭނުންކުރުމުގެ ދައުވާ ކޮށްފައިވާ ކަމަށެވެ. އަދި މުހައްމަދު އަބްދުއްލަތީފުގެ މައްޗަށް ޑައިމޯފިން ބޭނުން ކުރުމުގެ ކުށުގެ ދައުވާ ކޮށްފައިވާ ކަމަށެވެ.\nޕީޖީ އޮފީހުން ބުނީ، އެ ދެ މީހުންގެ މައްސަލަ ހުޅުމާލެ މެޖިސްޓްރޭޓް ކޯޓަށް ހުށަހެޅީ މިއަދު ކަމަށެވެ.\nއެ މައްސަލައިގައި ހައްޔަރުކުރި ކަވްސަރު އަލަމުގެ މައްޗަށް ޖިނާއީ ދައުވާއެއްކޮށް، ކުށް ސާބިތުކުރެވޭ މިންވަރަށް ހެކި ގަރީނާ ލިބިފައިނުވާތީ އޭނާގެ ބައި އަނބުރާ ފޮނުވާލައި ރާއްޖެ ނާދެވޭ ގޮތަށް ޑީޕޯޓް ކޮށްލުމަށް މޯލްޑިވްސް އިމިގްރޭޝަން ސާވިސްއަށް އެންގުމަށް ފުލުހުންނަށް ލަފާދީފައިވާ ކަމަށްވެސް ޕީޖީން ބުންޏެވެ.\nމީގެ އިތުރުން ހުސެއިން ސާބަހުގެ ބައި އިތުރަށް ތަހުގީގުކުރުމަށް ފުލުހުންނަށް ލަފާދީފައިވާނެ ކަމަށް ވެސް ޕީޖީން ބުންޏެވެ.\nސްމޭޝް ކޭއޭ ކްރިޝްޓަން ކުޓީއަކީ ދިވެއްސަކާ ކައިވެނިކޮށްގެން ރާއްޖޭގައި ދިރިއުޅޭ މީހެކެވެ. އޭނާއަކީ މީގެކުރިން ވެސް މަސްތުވާތަކެއްޗާއި ބަނގުރަލުގެ ވިޔަފާރިކުރާ ކަމަށް ތުހުމަތުކުރެވޭ މައްސަލައެއްގައި ގިނަ އަދަދެއްގެ މަސްތުވާތަކެއްޗާއި ބަނގުރަލާއެކު ހައްޔަރުކޮށްފައިވަނިކޮށް ކޯޓުން ދޫކޮށްލާފައިވާ މީހެކެވެ. އެ މައްސަލަ މިހާރު އޮތީ ކޯޓުގައެވެ. މީގެ އިތުރުން، އޭނާއަކީ މަސްތުވާތަކެއްޗާއި މާރާމާރީގެ ކުށުގެ ރެކޯޑު އޮންނަ މީހެކެވެ. މުހައްމަދު އަބްދުއްލަތީފަކީ ވެސް ވައްކަމާއި މާރާމާރީ އާއި މަސްތުވާތަކެތީގެ ރެކޯޑު އޮންނަ މީހެކެވެ.\nގުޅޭ ޓެގު ޕޮލިސް ޕީޖީ އޮފީސް މަސްތުވާތަކެތީގެ މައްސަލަތައް ކުށް


Libya gai, ebbaivantha'kamuge sarukaareh ekulavaa laifi.\nލީބިޔާގައި އަލަށް އައްޔަން ކުރެވުނު ބޮޑުވަޒީރު، 35 މެމްބަރުންގެ މައްޗަށް އެކުލެވޭ، އޭނާގެ ކެބިނެޓް އިއުލާން ކޮށްފިއެވެ.\nހުކުރު ދުވަހު، ބޮޑުވަޒީރު އޭނާގެ ކެބިނެޓް އިއުލާން ކޮށްފައިވާއިރު، ކެބިނެޓަށް ރުހުން ދިނުމަށްޓަކާ، ލީބިޔާގެ ގާނޫނު ހަދާ މަޖިލިހުގުގައި، މި ހަފްތާގެ ހޯމަދުވަހު ބަހުސް ފައްޓާގޮތަށް ވަނީ ހަމަޖެހިފައެވެ.\nލީބިޔާގައި އެކުލަވާލެވުނު އާ ސަރުކާރުގެ ކެބިނެޓް އެކުލަވާ ލެވިފައި މިވަނީ، އެގައުމުގެ ތަފާތު ފެކްޝަންތަކާ، ނުފޫޒުގަދަ ސަރަހައްދީ އަދި ސިޔާސީ އިސްފަރާތްތަކާއެކީ އެތައް ދުވަހެއް ވަންދެން ކުރިޔަށް ގެންދެވުނު މަޝްވަރާތަކަށްފަހުއެވެ. އަދި ކެބިނެޓްގެ ވުޒާރާތަކުގެ އަދަދު މަދުކުރުމަށްޓަކާ އަދިވެސް ދަނީ މަޝްވަރާ ކުރަމުންނެވެ.\nނޫސް އޭޖެންސީ ރޮއިޓާސްއަށް ލިބިފައިވާ، ކެބިނެޓްގެ ދެ ލިސްޓެއް ބުނާގޮތުން ޚާރިޖީ ވަޒީރަކަށް ކުރީގެ ކަލްޗަރ މިނިސްޓަރ ލަމިއާ ބޮސެޑެރަ ހަމަޖައްސާފައިވާރިރު، އިންޓީރިއަރ މިނިސްޓަރއަކަށް ހަމަޖައްސާފައިވަނީ، ޚާލިދް މާޒިންއެވެ.\nވަޒީރުންގެ ލިސްޓުގައި ވާގޮތުން ދިފާއީ ވަޒީރެއްގެ ގޮތުގައި ހުންނަވާނީ ބޮޑުވަޒީރު ދެއިބެ އެވެ. އަދި މީގެ އިތުރުން ކެބިނެޓްގެ މެމްބަރުންގެ ތެރޭގައި، ލީބިޔާގެ ހުޅަގާއި އިރުމަތިން، ބޮޑުވަޒީރުގެ ނާއިބުންގެ ގޮތުގައި ދެބޭފުޅަކު ހިމެނިވަޑައި ގަންނަވައެވެ.\nދެއިބެ ލީބިޔާގެ ބޮޑުވަޒީރުކަމަށް އައްޔަން ކޮށްފައިވަނީ، ފާއިތުވެދިޔަ ފެބްރުއަރީ ކުރީކޮޅު ޖެނީވާގައި ކުރިޔަށްދިޔަ ސުލްހައިގެ ވާހަކަތަކުގެ ތެރެއިންނެވެ. އޭނާ ބޮޑުވަޒީރުގެ މަގާމަށް އައްޔަން ކުރެވިފައިވަނީ، މިއަހަރު ފަހުކޮޅު ބޭއްވުމަށް ހަމަޖެހިފައިވާ އާންމު އިންތިޚާބާ ހަމައަށް، އިންތިގާލީ ސަރުކާގެ އިސްވެރިއެއްގެ ގޮތުންނެވެ.\nފާއިތުވެދިޔަ އަހަރުތަކުގައި ލީބިޔާ ވަނީ، ވެރިރަށް ޓްރިޕޮލީގައި ގާއިމް ކުރެވިފައިވާ ގަވަރމަންޓް އޮފް ނޭޝަނަލް އެކޯޑު (GNA)އާއި އަދި ލީބިޔާގެ އިރުމަތީގައި ގާއިމް ކުރެވިފައިވާ، ޚަލީފާ ހަފްތަރަށް ވަފާތެރި ލީބިޔަން ނޭޝަނަލް އާރމީ (LNA)އާއި ދެމެދު ބެހިފައެވެ.\nތަފާތު ފެކްޝަންގެ މެދުގައި ބެހިފައިވާ، އާ ގާނޫނު ހަދާ މަޖުލިސް، ހޯމަ ދުވަހު ވަނީ، ޚަލީފާ ހަފްތަރުގެ ލީބިޔަން ނޭޝަނަލް އާރމީ (LNA)ގެ ބާރުގެ ދަށުގައިވާ ސިރުތު ސިޓީގައި ބައްދަލު ކުރާގޮތަށް ހަމަޖެހިަފައެވެ. އެހެންނަމަވެސް، މި ސިޓީގައި އަދިވެސް، ރަޝިއާގެ ކުލީސިފައިން ހަރަކާތްރި ވަމުންދާތީ، މި ސިޓީގައި ގާނޫނު ހަދާ މަޖިލިހުގެ މި ބައްދަލުވުން ބޭއްވިދާނެކަމާމެދު، މަޖިލީހުގައި ހިމެނިވަޑައިގަންނަވާ، އެގައުމުގެ ހުޅަގުގެ ސަރަހަށްދަށް ނިސްބަތްވާ މަޖިލިސް މެމްބަރުންވަނީ ސުވާލު އުފައްދަވާފައެވެ.\nލީބިޔަން ނޭޝަނަލް އާރމީ (LNA)ގެ އިސް އޮފިޝަލަކު މައުލޫމާތު ދީފައިވާގޮތުގައި، ސިރްތު ސިޓީގައި ހަރަކާތްތެރިވަމުން ދިޔަ، ރަޝިއާގެ ކުލީ ސިފައިން މިހާރުވަނީ، ފްރޮންޓް ލައިނުންނާއި އަދި އެ ސިޓީގެ އެއަރޕޯޓުން ދުރަށް ޖެހިފައެވެ. އެހެންނަމަވެސް، ފްރޮންޓްލައިން ހުރަސްކޮށް، ސިރުތު ސިޓީގެ އައްސޭރި ފަށުގައި އޮންނަ ބޮޑު މަގު އަދި ހުޅުވާފައި ނުވިނަމަވެސް، ގާނޫނު ހަދާ މަޖިލިހުގެ ބައެއް މެމްބަރުން ވިދާޅުވެފައިވަނީ، އުއްމީދު ކުރަނީ މިމަގު ލަސްވެގެން ހޮނިހިރު ދުވަހު ހުޅުވިގެންދާނެ ކަމަށެވެ.\nބޮޑުވަޒީރު ދެއިބެ, ލީބިޔާ


vnews - Raajjeyge enme bodu school gai January 13 gai kiyevaidheyn fashanee\nހުޅުމާލޭގައި ހަދާފައިވާ ރާއްޖޭގެ އެންމެ ބޮޑު ސްކޫލް، ހުރަވީ ސްކޫލް... ފޮޓޯ: ޝާން (ކުޑޭ)\nރާއްޖޭގެ އެންމެ ބޮޑު ސުކޫލްގެ ގޮތުގައި ހުޅުމާލޭގައި ހަދާފައިވާ ހުރަވީ ސުކޫލްގައި މިއަހަރުގެ ދިރާސީ އާ އަހަރާއެކު ކިޔަވައިދޭން ފަށާނެ ކަމަށް އެޑިޔުކޭޝަން މިނިސްޓްރީން ބުނެފި އެވެ.\nދައުލަތުގެ ބަޖެޓުން 132 މިލިއަން ރުފިޔާ ޚަރަދުކޮށްގެން ހުޅުމާލޭގެ ނެއިބަހުޑް އެކެއްގައި މި ސުކޫލް އިމާރާތްކޮށްފައިވަނީ އަމީން ކޮންސްޓްރަކްޝަނާ ހަވާލުކޮށްގެންނެވެ.\nއެޑިޔުކޭޝަން މިނިސްޓްރީގައި އިއްޔެ ބޭއްވި ނޫސްވެރިންގެ ބައްދަލުވުމުގައި މިނިސްޓަރު ޑރ. އައިޝަތު އަލީ ވިދާޅުވީ އަންނަަ އާދިއްތަ ދުވަހު ދިރާސީ އާ އަހަރުގެ ކިޔެވުން ފަށާއިރު ހުރަވީ ސުކޫލްގައި ކިޔަވައިދިނުން ފެށުމަށްޓަަކައި ވާންޖެހޭ އެންމެފަހުގެ ތައްޔާރީތައް ވަމުންދާ ކަމަށެވެ.\nމިނިސްޓަރު ވިދާޅުވީ ހުރަވީ ސުކޫލްގައި ކިޔަވައިދެމުންދާނީ މިސަރުކާރުގެ ތައުލީމީ ސިޔަސަތާ އެއްގޮތްވާ ގޮތުގެ މަތިން އެއް ދަންފަޅިއަށް ކަމަށެވެ.\nހުރަވީ ސުކޫލްގައި ފުރަތަމަ ކިޔަވައިދޭން ފަށާއިރު ކިޔަވައިދޭން ނިންމާފައިވަނީ ގްރޭޑް 1-9 އަކަށް އަދި ގްރޭޑް 11 އަށް ކަމަަށް މައުލޫމާތު ލިބެ އެވެ. އަދި އޭގެ އަނެއް އަހަރު ގްރޭޑް 10 އަދި 12 އަށް ކިޔަވައިދޭން ފަށާނެ ކަމަށްވެސް މީގެ ކުރިން އެޑިޔުކޭޝަން މިނސްޓްރީން ބުނެފައިވެ އެވެ.\nހަތް ބުރިއަށް ހަދާފައިވާ މި އިމާރާތުގައި3ބްލޮކާއި 53 ކްލާސްރޫމް ހިމެނެ އެވެ. މީގެ ތެރެއިން ދެ ކްލާސްރޫމަކީ ހާއްސަ އެހީއަށް ބޭނުންވާ ކުދިންނަށް ހާއްސަކޮށްފައިވާ ކްލާސްރޫމްތަކެކެވެ. މިއީ ގާތްގަނޑަކަށް 1700 ކުދިންގެ ޖާގައިގެ ސްކޫލެކެވެ.


އިޤްތިޞާދީ ތަދުމަޑުކަަމުގެ ދުވަސްވަރުގައި މިކަންކަމަށް ސަމާލުވޭ! – Dhen.mv\nއިޤްތިޞާދީ ތަދުމަޑުކަަމުގެ ދުވަސްވަރުގައި މިކަންކަމަށް ސަމާލުވޭ!\nMarch 21, 2020 - 12:23 pm\nދުނިޔޭގެ އެންމެ ވަރުގަދަ އެއް އިގްތިޞާދު ކަމަށްވާ ޗައިނާގެ ވޫހާން އިން އުފެދިގެން އައި ކޮރޯނާ ވައިރަސް މިވަނީ ދުނިޔޭގެ މައްޗަށް ގަދަވެގެންފައެވެ. މިބައްޔަށް މިހާތަނަަށް އަދި ބޭހެއް ހޯދިފައި ނުވާއިރު އެ ބުރަ މަސައްކަތުގައި ދުނިޔޭގެ 20 ގައުމެއްގެ ސައިންސްވެރިން އަވަދިނެތި ދަނީ މަސައްކަތް ކުރަމުންނެވެ. މިއާއެކު މި ބައްޔަށް ޝިފާއެއް ނުލިބި ކޮންމެ ދުވަހަކު އެތައް ސަތޭކަ ބަޔަކު ދުނިޔެ ދޫކޮށްދާއިރު އެމީހުންގެ އާއިލާތައް ދަނީ ވޭނާއި ކެކުޅުން އިހްސާސް ކުރަމުންނެވެ. ހަމައެހެންމެ މިބަލިން ރައްކާތެރިވުމުގެ ގޮތުން ގިނަ ގައުމުތަކެއް ވަނީ ބަންދުކޮށްފައެވެ. އެގައުމުތަކުގެ އާންމު ދިރިއުޅުން ހުއްޓި، އިގްތިސާދުތައް މިވަނީ އިނދަ ޖެހިފައެވެ.\nމިފަދަ ހާލަތްތަކަކީ ކެތްތެރިވުމުގެ ޙާލަތްތަކެވެ. ހާލަތު ބަދަލު ކުރައްވާ އިލާހަށް ރުޖޫއަ ވާންވީ ވަގުތެވެ. ހަމައެހެންމެ އިގްތިސާދީ ނިކަމެތިކަމެއްގައި މިފަދަ ފިލާވަޅުތަކެއް ލިބިގަނެ އެއަށް އަމަލު ކުރަންވީ ވަގުތެވެ.\nދުނިޔޭގެ ޙަޔާތަކީ ކުރު ދަތުރެކެވެ. މިދަތުރުގައި އަހަރެމެންނާއި ދިމާވަނީ އުފާވެރި ކަންތަކާއި ހިތާމަވެރި ކަންތަކާއެވެ. ހަމައެހެންމެ ހިތްއެދޭ ކަންތަކާއި ހިތް ނޭދޭ ކަންތަކާއެވެ. މިހުރިހާ ހާލަތެއް ފަދައިން ތަދުމަޑުކަމަކީ ވެސް އަހަރަމެންގެ މައްޗަށް އޮތް އިމްތިހާނެކެވެ.\nﷲ ތަޢާލާގެ ވަޙީ ބަސްފުޅެއްގައި އައިސްފައިވެއެވެ.\n''و لنبلونكم بشيئ من الخوف و الجوع و نقص من الأموال و الأنفس و الثمرات و بشر الصابرين''\nހަމަކަށަވަރުން ތިމަންރަސްކަލާނގެ ތިޔަބައިމީހުން އިމްތިހާނުކުރައްވާ ހުށީމެވެ. އެއީ ބިރުވެރިކަމާއި (الخوف) ބަނޑުހައިހޫނުކަމުގެ (الجوع) ގެ ތެރެއިން ކަމެއް މެދުވެރިކުރެއްވުމުންނެވެ. އަދި އުފާވެރިކަމުގެ ޚަބަރު ކަލޭގެފާނު ދެއްވާށެވެ. (البقرة:155)\nހަމައެހެންމެ އިމާމް މުސްލިމް ރިވާކުރައްވާފައިވެއެވެ.\nمَا يُصِيبُ الْمُؤْمِنَ مِنْ وَصَبٍ وَلَا نَصَبٍ وَلَا هَمٍّ وَلَا حَزَنٍ وَلَا أَذًى وَلَا غَمٍّ، حَتَّى الشَّوْكَةُ يُشَاكُهَا، إِلَّا كَفَّرَ اللهُ مِنْ خَطَايَاهُ\nއެ މީހަކަށް ވަރުބަލިކަމެއް، ދާއިމީ ތަދެއް، ހިތްދަތިކަމެއް، ހިތާމައެއް، އުނދަގުލެއް އަދި ގިލަންވެރިކަމެއް ކުރިމަތިވެ، އެކަންކަމަށް އޭނާ ކެތްތެރިވެއްޖެނަމަ، އަދި އެންމެ ކުޑަމިނުން ގަޔަށް ކައްޓެއްހެރުމުން (އެކަމާއި ކެތްތެރިވެއްޖެނަމަ) އެކަމުގެ ސަބަބުން މާތްﷲ އެމީހެއްގެ ކުއްފާފަތައް ނުފުއްސަވާނޭ މުއުމިނަކު ނުވެއެވެ.\nއަހަރެމެންގެ މައްޗަށް އިސްލާމްދީން ބާރު އަޅަނީ މުސީބާތްތަކަށް ކެތްތެރިވުމާއެކު ﷲއަށް ވަކީލުކޮށްގެން ދިރިއުޅުމައިގެން ކުރިއަށް ދިޔުމެވެ. ޔަޢުޤޫބް ޢަލައިހި ސަލާމަށް ކުރިމަތިވި ބަލިމަޑުކަމާއި އެކަލޭނގެފާނުގެ ދަރީންތައް ގެއްލި ދިޔަ ހާލަތުގައި އެދެއްކެވި ކެތްތެރިކަމުގެ ވާހަކައަކީ މި ޙާލަތަށް ވެސް ދައްކައިދޭ ފުރިހަމަ ނަމޫނާއެކެވެ.\nއިސްރާފުކުރުން މުޅިން ހުއްޓާލުމާއިއެކު ހޭދަކުރުމުގައި ވިސްނުންތެރިކަމާއި ޙިކުމަތްތެރިކަން އިސްކުރަންވާނެއެވެ.\nބޭކާރު ޚަރަދުތައް ކުރުމާއި އިސްރާފް ކުރުމަކީ އެކަންކަމުން އަހަރެމެން ދުރުވުމަށް ދީން ގޮވާލާފައިވާ ކަންކަމެވެ. އަމުދުން އިގްތިޞާދީ ހީނަރުކަމެއްގައި އިސްރާފް ކުރުން މުޅިން ހުއްޓާލަން ޖެހެއެވެ. އަދި ތިމާއާއި އާއިލާގެ ޚަރަދު ބަރަދުތައް ބެލެހެއްޓުމުގައި ހިކްމަތްތެރިކަން އިސްކޮށް ދެކޮޅު ޖެހޭނެ އުސޫލެއް ހޯދަން މަސައްކަތް ކުރަން ވާނެއެވެ.\nޔޫސުފް ސޫރަތުގެ 47 ވަނަ އާޔަތުގައި ﷲތަޢާލާ ވަޙީ ކުރައްވާފައިވެއެވެ.\n"ވިދިވިދިގެން ހަތް އަހަރުވަންދެން ތިޔަބައިމީހުން ގޮވާންކުރާ ހުށިކަމެވެ! އަދި ތިޔަބައިމީހުން ކަނޑާ ގޮވާމެއް، ކުރާގަނޑުގައި ބަހައްޓާށެވެ! ކެއުމަށް ބޭނުންކުރާ މަދު އެތިކޮޅެއް މެނުވީ އެވެ."\nޙާލަތު ބަދަލު ވެގެންދާނެ ކަމަށް އުއްމީދު ކުރަން ވާނެއެވެ.\nޙާލަތަކީ އަބަދުވެސް ބަދަލު ވާނެ އެއްޗެކެވެ. މިކަމުގެ ހަގީގަތްތައް އަހަރެމެންގެ ކުރިމަތީގައި ކޮންމެ ދުވަހަކު ދަނީ ފެންނަމުންނެވެ. އިއްޔެ ގަދަފަދަކޮށް ހުރި އިންސާނާ މިއަދު އެއޮތީ ބަލި އެނދުގައެވެ. އިއްޔެ ގަދަ ވަޔާއެކު ވާރޭ ވެހުނުއިރު މިއަދު އިހްސާސް މިކުރަނީ ދިލަ ހޫނުގެ އަސަރެވެ. އެހެންކަމުން މުއުމިނުންގެ ސިފައަކީ ކަންކަމާމެދު ރަނގަޅަށް ވިސްނުމެވެ. ޙާލަތު ބަދަލު ކުރައްވަވާނެ ކަމާމެދު ޔަގީންކަން ބޭއްވުމެވެ.\nކަންކަމާމެދު ރަނގަޅަށް ވިސްނުމަކީ ﷲ އާމެދު ހެޔޮކޮށް ހީކުރުމެވެ. ނަބިއްޔާ ﷺ އެކަމަށް ލޯބިކުރެއްވިއެވެ. އަދި ޙަދީޘްކުރެއްވިއެވެ.\n«وَيُعْجِبُنِي الفَأْلُ» قَالُوا: وَمَا الفَأْلُ؟ قَالَ: «كَلِمَةٌ طَيِّبَةٌ» [متفق عليه]\nމާނައީ: “އަދި ތިމަންކަލޭގެފާނަށް ހެޔޮ ފާލަ ނުހަނު ކަމުދެއެވެ. (ހެޔޮފާލައަކީ ﷲ ތަޢާލާގެ ޙަޟްރަތުން ހެވާއި ރަޙްމަތަށް އުންމީދުކޮށް ބުނާ ބަސްބަހެވެ.) (ޞަޙާބީ ބޭކަލުން) ދެންނެވިއެވެ. ހެޔޮ ފާލައަކީ ކޮބައިތޯއެވެ؟ ޙަދީޘްކުރެއްވިއެވެ. އެއީ ހެޔޮވެގެންވާ ރިވެތި ކަލިމައެވެ.”\nކޮންމެ ޙާލަތެއްގައިވެސް ﷲ އާ މެދު ހެޔޮކޮށް ހީކުރުމަށް މުސްލިމުންނަށް އަމުރުވެވިގެންވެއެވެ. ކަންކަމާމެދު ސުންޕާކޮށް ދުށުމަކީ ﷲ އާމެދު ނުބައިކޮށް ހީކުރުމެވެ.\nއައު ހުނަރުތައް ދަސްކުރާށެވެ.\nމުޅި ދުނިޔެއާއި ކުރިމަތިވެފައި ކޮރޯނާ ވައިރަހުން ރައްކާތެރިވުމުގެ ގޮތުން ދުނިޔޭގެ ގިނަ ގައުމުތަކެއް އޮތީ ބަންދުކޮށްފައެވެ. އެގޮތުން ދިވެހިރާއްޖޭގެ ގިނަ ހަރަކާތްތަކެއް ވެސް ވަނީ ހުއްޓާލާފައެވެ. އޮފީސްތަކާއި ސުކޫލުތަކުގެ އިތުރުން ކެފޭތަކާއި ކުޅިވަރު ކުޅޭ ތަންތަން ވަނީ ބަންދުކޮށްފައެވެ. ބައެއް ކުންފުނިތަކުގެ މަސައްކަތްތައް ވެސް މުވައްޒަފުން ގޭގައި ތިބެގެން ކުރެވޭނެ ގޮތް ވަނީ ހަދާފައެވެ.\nމި ބަދަލުތަކާއެކު ހަލަބޮލި އަދި އަވަދިނެތި ދިރިއުޅުމެއް އުޅުނު އަހަރެމެންގެ ތެރެއިން ކޮންމެ މީހަކަށް ވެސް ވަނީ ވަރަށް ގިނަ ހުސްވަގުތުތަކެއް ލިބިފައެވެ. އަމުދުން މިހާލަތުގައި ރައްކާތެރިކަން ބޮޑު ގޮތަކީ ގޭގައި ތިބުން ކަމަށް ވުމުން އާއިލާއާއެކު ހޭދަ ކުރުމަށް ގިނަ ވަގުތުތަކެއް މިވަނީ ލިބިފައެވެ.\nމި ހުސްވަގުތުތައް ބޭކާރުކޮށް ނުލާ ، ހެޔޮގޮތުގައި ދުވަސްތައް ވޭތުކުރުމަކީ ހަޔާތަށް ދިރުން ލިބޭނެ ފުރުސަތެކެވެ. ތިބާ ކުރަން ބޭނުންވި އެހެނަސް ވަގުތު ނުލިބިގެން ނުކުރެވި އޮތް ކަމެއް ކޮށްލުމަކީ ވެސް މިވަގުތުގެ ބޭނުން ހިފިދާނެ މުހިންމު ގޮތެވެ. ތިމާ ދަސްކުރަން ބޭނުންވި ބޭރުގެ ބަހެއް ދަސްކުރުން ނުވަތަ ތިމާގެ ކެރިއަރުގައި ތަރައްގީކުރަން ބޭނުންވި ހުނަރެއް ތަރައްގީ ކުރުމަކީ މި ވަގުތުތައް ރަނުގެ ފުރުސަތަކަށް ހެދިދާނެ ކަމެކެވެ.\nރައްކާތެރިވޭ! ހުން އައިސް ބިހި ނަގާފައި ހުޅުހުޅުގައި ރިއްސާ ބައްޔެއް އެބައުޅޭ، ކުޑަކުދިންނަށް ބޮޑަށް އަސަރުކުރޭ!\nބަލިމަޑުކަމެއް ނެތި ދަރިފުޅުގެ ޖިސްމަށާއި އުޅުމަށް ބަދަލު އަންނަނީތަ؟މިކަންކަމުން ފަރުވާ ހޯދާ!\nހުކުރު ހުތުބާ: ދުނިޔެއަކީ ދާއިމީ ތަނަކަށް ނުވާ ފަދައިން، ކުރިމަތިވާ ބަލިމަޑުކަމަކީ ވެސް ދާއިމީ ހާލަތްތަކެއް ނޫނެވެ.\nބަލިމަޑުކަމުގެ ޙާލަތުން ލިބިގަންނަށް ޖެހޭ ހިތްވަރާއި ދަރުސް މީގެ 500 އަހަރު ކުރިން ލިޔުއްވި ފޮތަކުން


ޓީޗަރ (އިސްލާމް) - ޓެމްޕަރަރީ\nސީ.އެސް 2-11 އިން ސީ.އެސް 13-5\nދިއްގަރު ސްކޫލް / މ.ދިއްގަރު\n7070.00 ރުފިޔާ – 9850.00 ރުފިޔާއާއި ދެމެދު\n2500.00 ރުފިޔާ (މަހަކު)\nއަދި ހަމަޖެހިފައިވާ އުސޫލުން ރަށުންބޭރު އެލަވަންސާއި ކޮއްތު އެލަވަންސް\n1- ކިޔަވައިދިނުމާއި ގުޅޭގޮތުން ސުޕަވައިޒަރުންނާއި ހަވާލުކުރަންޖެހޭ އެންމެހައިތަކެތި (ސްކީމް އޮފް ވާރކް، ލެސަން ޕްލޭން، މާރކްޝީޓްސް ފަދަ ތަކެތި) ހަމަޖެހިފައިވާ އުޞޫލާއި އެއްގޮތަށް ޙަވާލުކުރުން\n2- ދަރިވަރުންނަށް ޙާބިލްވަމުންދާ މިންވަރު ޗެކްކުރުމާއި ރިކޯޑް ކުރުމާއި، އެ މަޢުލޫމާތުތައް ހިއްސާކުރަންޖެހޭ ފަރާތްތަކާއި ހިއްސާކުރުން.\n3- ކުލާހަށް ދިއުމުގެ ކުރިން ކޮންމެދުވަހެއްގެ ލެސަންނަށް ފުރިހަމައަށް ތައްޔާރުވެގެން ކުލާހަށް ދިއުމާއި ދަރިވަރުންނަށް އެކަށީގެންވާފަދަ ކިޔެވުމުގެ މާހައުލެއް ޤާއިމް ކުރުން.\n4- ޙަވާލުކުރެވޭ ޓައިމްޓޭބަލްގައިވާ ގަޑިތަކަށާއި، ރިލީފްގަޑިތަކަށް ގަޑިއަށް ހާޒިރުވެ ދަރިވަރުންނަށް ފައިދާހުރި ގޮތަކަށް ފިލާވަޅު ކުރިޔަށް ގެންދިއުން.\n5- އިސްލާމް ، ޤްރުއާން ، ދިވެހި ، ޕީއީ އަދި ޕީއޭ ފިޔަވައި އެހެން މާއްދާތައް ކިޔަވައި ދެއްވާ ގަޑިތަކުގައި ދަރިވަރުން އިނގިރޭސި ބަހުން ވާހަކަ ދެއްކުމަށް ބާރުއެޅުން.\n8- ކިޔަވައި ދެއްވާ މާއްދާތަކަށް ދަށް ކުދިން ފާހަގަކުރައްވައި ރިމީޑިއަލް ނެންގެވުމާއި، ދަރިވަރުންގެ ފެންވަރު ރަނގަޅުކުރުމަށް ކުރަންޖެހޭ ހުރިހާ މަސައްކަތެއް ލަސްނުކޮށް ކުރުން\n9- ފިލާވަޅުތަކާއިގުޅޭގޮތަށް ކުލާސްރޫމް ތައްޔާރުކުރުން.\n10- ކުދިންގެ ނަފްސާނީ ގޮތުންނާއި ޖިސްމާނީ ގޮތުން ކިޔެވުމަށް ހުރަސް އަޅާފަދަ ކަމެއް ވޭތޯ ބައްލަވައި ސުޕަވައިޒަރުންނަށް އެކަން އެންގެވުން.\n11-ސުކޫލަކީ ސާފުތާހިރު ތަނެއްގެ ގޮތުގައި ބޭއްވުމަށް ދަރިވަރުންނަށް ނަމޫނާ ދެއްކުމާއި، ދަރިވަރުން ލައްވައި މަސައްކަތް ކުރުވުން\n12-ސުކޫލަކީ އެކުވެރި އެއްބައިވަންތަބައެއް އުޅޭ އުފާވެރި މާޙައުލަކަށް ހެދުމަށް މަސައްކަތްކުރުން.\n13-ސުކޫލުގެ ވަޞީލަތްތައް (ލައިބްރަރީ، އިންޓަރނެޓް ފަދަ) ދަރިވަރުންނަށް އެންމެ ފައިދާހުރި ގޮތަކަށް ބޭނުންކުރުން.\n14- ކުދިންގެ ކިބައިގައި އިސްނެގުމުގެ ހުނަރު އަށަގެންނެވުމަށް މަސައްކަތް ކުރުން.\n15-ކުދިން ކްލާހުގައި ތިބޭއިރު އެކަށީގެންވާ ފަރާތެއްގެ ބެއްލެވުމުގެ ދަށުންނޫނީ ކްލާސް ދޫކޮށް ލައްވާފައި ވަޑައި ނުގެންނެވުން.\n16-ދަރިވަރުންގެ ކުރިއެރުމަށް ހިންގޭ އިތުރު ޙަރަކާތްތަކުގައި ޢަމަލީގޮތުން ބައިވެރިވެ، އެބޭފުޅަކާ ޙަވާލުވެފައިވާ ހަރަކާތެއް ސްކޫލްގެ އެކްޓިވިޓީ ކަލަންޑަރުގައިވާ ގޮތުގެމަތިން ރާވައި ހިންގުމާއި، ދަރިވަރުންނަށް އަމާޒުކޮށް ސުކޫލުގައި ހިންގޭ ހުރިހާ ހަރަކާތެއްގައި ފުރިހަމަޔަށް ބައިވެރިވެ އެއްބާރުލުން ދިނުން.\n17-ސުކޫލުން އިންތިޒާމްކުރާ ހުރިހާ ބައްދަލުވުންތަކަށް ގަޑިއަށް ހާޒިރުވުން.\n18-އިސްލާމްދީނުގެ ކަންކަމަށް ދަރިވަރުން އަހުލުވެރިކުރުވުމަށް މަސައްކަތް ކުރުމާއި، ދިވެހި ރާއްޖޭގެ ޤާނޫނާއި ޤަވާޢިދުތަކަށް ދަރިވަރުން އަހުލުވެރިކުރުމާއި، ރީތި އާދަތައް ދަރިވަރުންގެ ކިބައިގައި ހަރުލެއްވުމަށް މަސައްކަތް ކުރުމާއި، ދަރިވަރުންގެ ކިބައިން ފެންނަ ނުރަނގަޅު ކަންތައްތައް އިޞްލާޙު ކުރުމަށް މަސައްކަތް ކުރުމާއެކު ކަމާ ބެހޭ މަޢުލޫމާތު ގުޅުންހުރި ފަރާތްތަކަށް ދިނުން.\n19- ސްކޫލް ޙާޞިލްކުރަން ބޭނުންވާ ލަނޑުދަނޑިތައް ޙާޞިލް ކުރުމުގައި ވީހާވެސް ބޮޑަށް މަސައްކަތް ކުރުން.\n20- އެމުދައްރިސެއްގެ ކިޔަވައި ދިނުމުގެ ދާއިރާއިން ލިބެންހުރި އެންމެ ފަހުގެ މަޢުލޫމާތު ހޯއްދަވައި އަމިއްލަ މަޢުލޫމާތުގެ ޚަޒާނާ މުއްސަނދި ކުރުމަށް މަސައްކަތްކުރުމާއި، ސުކޫލުން ހިންގާ ޕްރޮފެޝަނަލް ޑިވެލޮޕްމަންޓް ޕްރޮގްރާމްތަކުގައި ފުރިހަމަޔަށް ބައިވެރިވުން\n21-ދަރިވަރުންނަށް އަމާޒުކޮށް ހިންގޭ ހުރިހާ ޙަރަކާތް ތަކެއްގެ ރެކޯޑް ޤަވާޢިދުން ބެލެހެއްޓުން.\n22-ދަރިވަރުންގެ ތަޢުލީމާއި ތަރުބިއްޔަތާއިގުޅޭގޮތުން ބެލެނިވެރިންނާއި މަޢުލޫމާތު ހިއްސާކުރުން\n23-ދަރިވަރުންނާއި، ބެލެނިވެރިން އަދި އެކުގައި މަސައްކަތްކުރައްވާ އެހެން ސްޓާފުންނާއި ސުކޫލޫގެ ސިއްރުތައް ހިފެހެއްޓުން\n24-އިސްވެދިޔަ ކަންތައްތަކުގެ އިތުރަށް ޚާއްޞަގޮތެއްގައި ހަވާލުކުރެވޭ އާއްމުގޮތެއްގައި ދިމާނުވާޒާތުގެ ބޮޑެތި މަސައްކަތްތަކުގައި، އަދި ކުއްލިގޮތެއްގައި ހަވާލުކުރެވޭ އަވަސް ކަންތައްތަކުގައި ވެރިން އަންގަވާގޮތުގެމަތިން، ފަރުވާތެރިކަމާއިއެކު ބަރާބަރަށް ޢަމަލުކުރުން.\nވަޒީފާއަށް އެދޭ ފޯމު މި ސްކޫލުގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ސެޕްޓެމްބަރ 10 ވާ އަންގާރަދުވަހުގެ 13:00 ގެ ކުރިން، ދިއްގަރު ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ސެޕްޓެމްބަރ 11 އާއި 2019 ސެޕްޓެމްބަރ 12 އާއު ދެދުވަހުންކުރެ ދުވަހެއްގައި ، ދިއްގަރު ސްކޫލު ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7952904 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\n1 ސެޕްޓެމްބަރު 2019\nޕަބްލިޝްކުރި ގަޑި: 0810


އަހަރެންގެ ހިތް ވަރަށް ހަރު، ޙައްލަކީ ކޮބާ؟3– Ilm\nއަހަރެންގެ ހިތް ވަރަށް ހަރު، ޙައްލަކީ ކޮބާ؟ 3\n2. ފާފަތަކުން ގުނަވަންތައް ރައްކާތެރިކުރުން\nފަހެ މިއުޒިކު އަޑު އެހުމާއި މީސްތަކުންގެ ޣީބަ ބުނާ އިރު އެވާހަކަތައް އަޑު އެހުންފަދަ ކަންކަމުން ދުރުހެލިވާށެވެ. އަދި ޙަރާމްކުރައްވާފައިވާ މަންޒަރުތައް ބެލުމުން ރައްކާތެރިވާށެވެ. އަދި ދޮގުހެދުމުން ދޫ ރައްކާތެރިކުރާށެވެ.\n3. ކީރިތި ޤުރުއާނުގެ ތަފްސީރު ކިޔުން ގިނަކުރުން\nކީރިތި ޤުރުއާނުގައި ވަޢުޡާއި ޢިބްރަތްވެއެވެ. އަދި އުންމީދާއި ބިރުވެތިކުރުވާފަދަ ވާހަކަތައްވެއެވެ. އަދި ވަޢުދާއި ވަޢީދުވެއެވެ. (ވަޢުދަކީ ހެޔޮ ޢަމަލުކުރާ މީހުންނަށް ހުރި ހެޔޮކަމުގެ ވާހަކައެވެ. ވަޢީދަކީ ނުބައިކަން ކުރާ މީހުންނަށް ހުރި ނުބައިކަމުގެ ވާހަކައެވެ.) ފަހެ ހަމަކަށަވަރުން ޤުރުއާން ކިޔަވަމުން ދާއިރު އެކިޔަވާ މީހާއަށް އެމާނަތައް ނުވިސްނިދާނެއެވެ. އެހެންކަމުން އެއާ މެދު ވިސްނާ ފިކުރުކުރުމަށްޓަކައި ކީރިތި ޤުރުއާނުގެ ތަފްސީރާއި މާނަ ކިޔުން ހުއްޓެވެ.\n4. ޢިލްމުވެރިންގެ ދަރުސްތަކަށް ޙާޟިރުވުން\nޞާލިޙުންނާއެކު އުޅުމާއި ޢިލްމުވެރިން ދަރުސްތަކަށް ޙާޟިރުވުމަކީ އާޚިރަތުގެ މަގަށް ތިބާއަށް މަގު ދައްކައިދޭނޭ ކަމެކެވެ. އަދި ތިބާގެ ސަމާލުކަން ފަނާވެދަނިވި މިދުނިޔެއަށް ކުޑަކޮށްދޭނެ ކަމެކެވެ.\n5. ޢިލްމުވެރިންގެ ފޮތްތައް ކިޔުން\nޢިލްމުވެރިންގެ ކަންޒުތަކުގެ ފޮޅުވަތްތައް މުޠާލިޢާކުރުމަކީ ޚުޝޫޢަތްތެރިކަން އިތުރުވެގެންދާނޭ ކަމެކެވެ. ފަހެ ޢިލްމަށް ޢަމަލުކުރައްވާ ޢިލްމުވެރިއެއްގެ ބަސްފުޅުތައް ކިޔާ ހިނދު ތިބާއަށް ތިޔަ ކިޔެނީ އެބަޔަކާ ބޭހޭގޮތުން ﷲ ތަޢާލާ ޘަނާގެ ބަސް ވަޙީކުރައްވާފައިވާ ބަަޔަކު ލިޔެފައިވާ ވާހަކަތަކެކެވެ. އެބޭކަލުންނަކީ ﷲ އަށް ބިރުވެތިވާ ބޭކަލުންނެވެ.\n﴿إِنَّمَا يَخْشَى اللَّـهَ مِنْ عِبَادِهِ الْعُلَمَاءُ ۗ إِنَّ اللَّـهَ عَزِيزٌ غَفُورٌ﴾ [سورة فاطر ٢٨]\nމާނައީ: ” ﷲއަށް ބިރުވެތިވުން ޙައްޤުގޮތުގައި ބިރުވެތިވާކަން ކަށަވަރީ، އެއިލާހުގެ އަޅުންގެ ތެރެއިން ޢިލްމުވެރިންނެވެ. ހަމަކަށަވަރުން، ﷲއީ، ޢަޒީޒުވަންތަ، ގިނަގިނައިން ފާފަފުއްސަވާ އިލާހެވެ.”\nﷲ އަށް ބިރުވެތިވާ ބައެއްގެ ލިޔުންތައް ކިޔާ ކިޔުންތެރިޔާއަށްވެސް އެންމެ އެކަށީގެންވަނީވެސް ﷲ އަށް ބިރުވެތި ވުމެވެ. އަދި އެބޭކަލުންގެ ސިފައިން ސިފަ ލިބިގަތުމެވެ.\nގަބުރުތަކަށް ޒިޔާރަތްކުރުމަކީ ނަބިއްޔާ ޞައްލަﷲ ޢަލައިހި ވަސައްލަމަގެ ހިދާޔަތުގެ ތެރެއިންވާ ކަމެކެވެ. އަދި އެކަންކުރުމަކީ ފިރިހެނުންނަށް ޚާއްޞަކަމެކެވެ. މިދުނިޔޭގެ ކުރުކަމާއި މިދުނިޔޭ ދަޅަތަކުން ކެހިވެރިނުވުމަށްވާ އެންމެ ސާފު ބަޔާނަކީ އެއީއެވެ. ގަބުރުތަކަށް ޒިޔާރަތްކުރުމަށްފަހު، ﷲ ތަޢާލާއަށް ބިރުވެތިވެ، މިދުނިޔެ ދޫކުރުމަށްފަހު ދާން އޮތް މަންޒިލު ހަނދާންކޮށް، ޞާލިޙުބޭކަލުންވަނީ އެތައް ކަރުނައެއް އޮހޮރާފައެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\nفَإِنَّهَا تُذَكِّرُكُمُ الْآخِرَةَ)) [رواه ابن ماجه وصححه الألباني]\nމާނައީ: “ފަހެ، ހަމަކަށަވަރުން އެކަމުން ތިޔަބައިމީހުންނަށް އާޚިރަތް ހަނދުމަކޮށްދޭނެއެވެ.”


Fenakaigai corruption hingamundhaakan Raees ge samaalukamah genesfi | Mihaaru\nފެނަކައިގައި ކޮރަޕްޝަން ހިނގަމުންދާ ކަން ރައީސްގެ ސަމާލުކަމަށް ގެނެސްފި\nކޮރަޕްޝަނާ ދެކޮޅަށް ފެނަކައިގެ މުވައްޒަފުން ސޮއިކުރި ރަސްމިއްޔާތު: އެތަނުގައި ކޮރަޕްޝަން ހިނގަމުންދާ ކަމުގެ ގިނަ މައްސަލަތަކެއް އެސީސީން އަންނަނީ ބަލަމުން. --ފޮޓޯ/މިހާރު\n04 މާޗް 2021 - 11:30\nފެނަކަ ކޯޕަރޭޝަންގައި ކޮރަޕްޝަނަށް މަގުފަހިވާ ގޮތަށް ބައެއް ކަންކަން ހިނގަމުންދާކަން އެންޓި ކޮރަޕްޝަން ކޮމިޝަން (އޭސީސީ)ން ރައީސް އިބްރާހިމް މުހައްމަދު ސޯލިހުގެ ސަމާލުކަމަށް ގެނެސްފި އެވެ.\nކޮރަޕްޝަނަށް ޒީރޯ ޓޮލަރެންސްގެ ސިޔާސަތު އިއުލާންކޮށްފައިވާ މި ސަރުކާރުގެ ކުންފުންޏެއްގައި ކޮރަޕްޝަން ހިނގަމުންދާ ކަން ނުވަތަ އެ ފުރުސަތު އޮތް ކަން ރައީސްގެ ސަމާލުކަމަށް އޭސީސީން ގެނައި އިރު އޭސީސީން އަންނަނީ އެ ކުންފުންޏާ ގުޅޭ 22 މައްސަލައެއް ތަހުގީގު ކުރަމުންނެވެ.\nFenaka ah thuhumathuvaa corruption report kuree muvazzafun thakeh, 22 massala eh thahugeegu kuranee\nއެ މައްސަލަތައް ބަލަން ފެށީ ފެނަކައިގެ މެނޭޖިން ޑިރެކްޓަރު އަހްމަދު ސައީދަށް ތުހުމަތުކޮށް ހުށަހެޅި 27 މައްސަލައިގެ ތެރެއިންނެވެ. އެކަމަކު އެ ތުހުމަތުތައް ސައީދު ވަނީ ދޮގުކުރައްވައިފަ އެވެ.\nއޭނާ ވިދާޅުވެފައިވާ ގޮތުގައި އޭސީސީއަށް ބަޔަކު ދިއުމަކީ "ސިޔާސީ ގޮތުން ރޭވުމެއް" ކަމަށެވެ.\nVakkameh nukuran, ACC ah dhiyaee bayaku raavaigen: Saeed\nއޭސީސީގެ ރައީސް މަރިޔަމް ޝިއުނާ، ރައީސް އިބްރާހިމް މުހައްމަދު ސޯލިހަށް ފޮނުއްވި ސިޓީގައި ވިދާޅުވެފައި ވަނީ ފެނަކައާ ގުޅިގެން ހުށަހެޅި ބައެއް މައްސަލަތައް ތަހުގީގުކޮށްފައިވާ އިރު އަނެއް ބައި މައްސަލަތަކުގެ ތަހުގީގު ކުރިއަށް އެބަ ދާ ކަމަށެވެ. މި މައްސަލަތަކަށް ބަލާއިރު "ފެނަކަ ކޯޕަރޭޝަންގައި ކޮރަޕްޝަނަށް މަގުފަހިވާ ގޮތަށް ބައެއް ކަންކަން ހިނގަމުންދާ ކަން ކޮމިޝަނުގެ ތަހުގީގުތަކުން ފާހަގަކުރެވިފައިވާ" ކަމަށް، ސިޓީގައިވެ އެވެ.\nފެނަކަ އިން މުދަލާއި ހިދުމަތް ހޯދުމާއި ރެކްރޫޓްމަންޓް ޕްރޮސެސްގެ ތެރޭގައި ކޮރަޕްޝަނަށް މަގުފަހިވާ ގޮތަށް ހިނގާ ކަންތައްތަކުގެ މައްޗަށް އޭސީސީން ވަނީ ރިޕޯޓެއް ވެސް އެކުލަވާލައިފަ އެވެ. އެ ރިޕޯޓުގައި، ފެނަކައިގެ ތެރޭގައި ކޮރަޕްޝަންގެ ހާލަތާއި އެ މައްސަލަތައް ތަހުގީގު ކުރުމުގައި އޭސީސީއަށް ދިމާވާ ގޮންޖެހުންތައް ވެސް ވަނީ ހިމަނައިފަ އެވެ.\nފެނަކަ މުވައްޒަފުން ޖުލައި، 1، 2019ގައި ވަނީ މި ސަރުކާރުގެ "ޒީރޯ ޓޮލެރެންސް ޓު ކޮރަޕްޝަން" ސިޔާސަތު ދެމެހެއްޓުމުގެ އިގުރާރުގައި ސޮއި ވެސް ކޮށްފަ އެވެ. ކުންފުނީގެ މެނޭޖިން ޑިރެކްޓަރު ސައީދު ވެސް އެ އިގުރާރުގައި ސޮއިކުރައްވާފައިވާ އިރު، ސައީދާ ދެކޮޅަށް މައްސަލަތައް ހުށަހެޅީ ފެނަކައިގެ މުވައްޒަފުންތަކެކެވެ.\nއޭސީސީއަށް ހުށަހަޅާފައި ވަނީ 2019 އާއި މިދިއަ އަހަރުގެ ތެރޭގައި އެ ކުންފުނި މެދުވެރިކޮށް ކޮރަޕްޝަނަށް މަގުފަހިވާ ގޮތަށް ހިންގާފައިވާ މައްސަލަތަކެވެ. ވަކިވަކިން އެ މައްސަލަތަކާއި އޭގައި ކޮރަޕްޝަން ކަމަށް ތުހުމަތުކުރާ ސަބަބުތަކުގެ ހެކީގެ ގޮތުގައި ބިލްތަކާއި މަސައްކަތް ހަވާލުކުރި ކުންފުނިތަކުގެ ތަފުސީލް އެނގޭނެހެން އޭސީސީ އަށް ހުށަހެޅި 192 ސޮފްހާގެ ރިޕޯޓުގައި ހިމަނާފައިވެ އެވެ.\nއޭސީސީއަށް ފޮނުވި ރިޕޯޓުގައި މުވައްޒަފުން ބުނެފައި ވަނީ، ސަރުކާރު ހިއްސާވާ ކުންފުނީގެ ތެރޭގައި ހިންގާ ބޮޑެތި ކޮރަޕްޝަންތައް ތަފާތު އެކި ފަހަރުމަތިން ކުރިން ވެސް އެ ކޮމިޝަނަށް ހުށަހެޅި ކަަމަށެވެ. ދެން ވެސް އެ މައްސަލަތަކުގައި ފިޔަވަޅު ނާޅައިފި ނަމަ ދައުލަތުގެ އެތައް ފައިސާއެއް ގެއްލިގެން ހިނގައިދާނެ ކަމުގެ ބިރު އޮތް ކަމަށް މައްސަލައިގައިވެ އެވެ.\n"އަދި މިހާރު ވެސް މިކަންތައް ތަކުރާރުވަމުން ދިއުމާ އެކު މިކަމުގެ ސަބަބުން ނުހައްގުން އެތައް ބަޔަކަށް ގެއްލުން ލިބި އަދި ވަކި ބަޔަކަށް ނާޖާއިޒު މަންފާތަކެއް ދަނީ ލިބެމުންނެވެ،" އޭސީސީއަށް ހުށަހެޅި މައްސަލަތަކާ ގުޅޭ ލިއުމުގައި ވެ އެވެ.\nއެންޓި ކޮރަޕްޝަން ކޮމިޝަން ކޮރަޕްޝަން ރައީސް އިބްރާހިމް މުހައްމަދު ސޯލިހް ފެނަކަ ކޯޕަރޭޝަން\n23 ކޮމެންޓް, 21 ރިއެކްޝަންސް\nކޮރަޕްޝަނަކީ އެކަނި ރުފިޔާތަކެއް ކައިނިއްމާލުމެއް ނޫން. ޥަޒީފާގެ ނުފޫޒުގެ ބޭނުންހިފައިގެން ނަހަމަގޮތުގައި ބައެއް ރަށްރަށް ރަށުގެ އިންޖީނު ގެތަކުގެ މުވައްޒަފުން ޕްރޮމޯޝަންދީފައިވޭ. ސައްޕެ އާ ބައެއްމެންބަރުން ގުޅިގެންހިންގުނީ މެނެޖިންޑައިރެކްޓަރ ކުރައްވާތީ. އެހެންނޫނަސް އިގިލިތަކުން ގުނައިނުލެވޭވަރަށް ގޯސްހުރިއިރު އެކަން ކަން ރަގަޅު ނުކޮށް ބަހަށްޓާފަ ތިގޮތައްނުބުނުއްވާ.\nތިޔަކަމެއް ނުބެލޭނެ ކުރިޔަށް އޮތީ ލޯކަލް އިންތިޚާބު ބަލަން ތިބޭތި\nކޮބާ އެފް އެސް އެމް އިން ހިންގަމުންދާ ކޮރަޕްޝަން. ބައެއް މުވައްޒަފުން ހުޅުމާލެއިން ފުލެޓުތަކާ ލޯންޗްތައް ގަނެ އެއޮށް ނަގަނީ.\n22 މައްސަލައެއް ހުށައެޅި ބައެއްމައްސަލަތަކުން އެކަން ސާބިތުވާއިރު ކޮރަޕްޝަނަށް މަގުފަހިވާގޮތަށް ކަންތައްތަކެއް ހިނގާފާނެހެން ހީވާކަހަލަ ގޮތަކަށް ވާހަކަދެކެވޭހެން ހީވާތީތަ ރައިސްގެ ސަމާލުކަމަށް ތިގެނައީ\n2 މިލިއަނަށް އެޅޭ ފެނަކަ އޮފީސް އިމާރާތް 8 މިލިއަނަށް ދެނީ ޒީރޯޓޯލަރެންސްގެ ދަށުންތޯ\nމައްސަލަ ޝަރީއަތަށް ހުށަނާޅަނީ ކީއްވެގެންތޯ!\n"ސަރުކާރު ހިއްސާވާ ކުންފުނި، ފެނަކައިގެ ތެރޭގައި ހިންގާ ބޮޑެތި ކޮރަޕްޝަންތައް ތަފާތު އެކި ފަހަރުމަތިން ކުރިން ވެސް އެ ކޮމިޝަނަށް ވަނީ ހުށަހަޅާފަ". މީވަރަށް ރަނގަޅު ވާހަކައެއް، ފެނަކަ އުފެދުނީއްސުރެ މިއަދާ ހަމަޔަށްވެސް ތިތަނަކީ ކޮރަޕްޝަންގެ ބޮޑު ހާއްޔެއް. ރައީސްގެ ސަމާލުކަމަށް ތިކަން ގެނައިމަ ކުރިން ހުރި އޮޑުޓަރޖެނެރަލަށް ހެދިހެން މިހާރު ނުހަދާފިއްޔާ ރަނގަޅު.\nސިސްޓަމް ތެރެއިންވެސް ވައްކަން.އެކި މަހު އެކި ވަރަށް ބިލްތައް އަންނަނީ އެހެންވެޔޯ.\nބަލަން މިތިބީ ސޯލިހުގެ ޒީރޯ ޓޮލަރަންސްގެ ޓޮލަރެންސް ލެވެލް ގެންދަވާ ހިސާބެއް\nހުރިހާވެސް މައްސަލަ އަކީ އޭ.ސީ.ސީ. ފިނޑިވެ ފުލައް ބަރުވެ، އެއްވެސް މައްސަލައެއްބަލާ ދުވަހަކުވެސް ނުނިމޭތީ، އަބަދުވެސް އޭ.ސީ.ސީ. ބަލަނީ،ބަލަނީ،


ބައިނަލްއަގްވާމީ ސިޔާސީ ރަދީފުގައި ޓެރަރިޒަމާއި އިސްލާމީ ޖިހާދު | Sandhaanu\nބައިނަލްއަގްވާމީ ސިޔާސީ ރަދީފުގައި ޓެރަރިޒަމާއި އިސްލާމީ ޖިހާދު\nމިއިީ މިއަދު ބައިނަލްއަގްވާމީ މުޖްތަައުގައިވާ މައިގަނޑު ބޮޑެތި މައްސަލަތަކުގެ އަސްލެވެ. ވަކިން ޚާއްސަކޮށް އިސްލާމީ ދުނިޔެ އާއި ހުޅަނގާ ދެމެދުގައިވާ އަރައިރުމުގެ މައިގަނޑު ތަނބެވެ.\nމިވަގުތު ދުނިޔެއަށް ނުރައްކަލަކަށް ވެފައިވަނީ ހަމައެކަނި ޓެރަރިޒަމް ހެއްޔެވެ؟ ނުވަތަ އިސްލާމީ ޖިހާދު ހެއްޔެވެ؟ މިއީ ދެ ބައި މީހުންވެސް މުޅިން ތަފާތު ދެ ގޮތަކަށް ޖަވާބުދޭ ސުވާލުތަކެވެ.\nއެއްބަޔަކު މާނަކުރާ ގޮތުގައި މި ވަގުތު ދުނިޔެއަށް ނުރައްކަލަކަށް ވެފައިވަނީ ޓެރަރިޒަމެވެ. އިސްލާމީ ޖިހާދެއް ނެތެވެ. ޖިހާދުގެ ނަމުގައި ވާހަކަ ދެއްކި ނަމަވެސް އަސްލަކީ ޓެރަރިޒަމް ކަމުގައިވެސް އެ ފަރާތްތަކުން ބުނެއެވެ.\nބައިނަލްއަގްވާމީ މުޖްތަމަ އަށް ނުރައްކަލަށް ވެފައިވަނީ އިސްލާމީ ޖިހާދު ކަމުގައި ދުނިޔޭގެ އިރުމައްޗާއި ހުޅަނގުގެ ބޮޑެތި ބާރުތައްވެސް މިއަދު ދައުވާ ކުރެއެވެ. ޓެރަރިޒަމަކީ އިސްލަމުން ދީނަށް ނަސްރުދިނުމަށްޓަކައި ކުރާ މަސައްކަތް ކަމުގަ އިސްލާމުންނަށް ގަބޫލުކުރެވޭ އިސްލާމީ ޖިހާދު ކަމުގައި ބުނާ ނަމަ، އެ ޓެރަރިޒަމް އުފަންކުރުވުމުގެ ހުރިހާ ޒިންމާއެއް އުފުލަން ޖެހޭނީ ހުޅަނގުގެ ބާރުގަދަ އިސްތިޢުމާރީ ބާރުތަކެވެ.\nމުސްލިމަކު އެނޫން އެހެން ބަޔަކާ ދެކޮޅަށް ދޭ ކޮންމެ ހަމަލާ އަކީ ޖިހާދަކަށް ނުވެއެވެ. ހަަމަ އެފަދައިން ބާރުގެ ބޭނުންކުރާ ކޮންމެ ފަހަރަކު އެ ހިންގަނީ ޓެރަރިޒަމް ކަމުގައިވެސް ނުބުނެވޭނެއެވެ. މިސާލަކަށް އެމެރިކާ އިރާގު ސުންނާފަތިކޮށް އެތަކެއް މިލިއަށް މީހުން މެރުމަކަށްވެސް ޓެރެރިޒަމްއޭ ކިޔާ އަޑެއްނާހަމެވެ. ނުވެސް އިވޭމެއެވެ.\nހަމައެެހެންމެ މުސްލިމުން އެނޫން މީހުންނާ ދެކޮޅަށް ދޭ ޙަމަލާތައް އިސްލާމީ ޖިހާދުކުރުމުން ބޭރުވެ އުދުވާނަކަށް ވެގެންދާ ޙާލަތްތައް ވެސް އާދޭމެއެވެ. ވުމާއެކު މި ޙާލަތު އެހެން ދީންތަކުގެ މީހުން ހިންގާ މިފަދަ ހަރަކާތްތަކަށް ނިސްބަތް ވާނެ ކަމުގައި ވެސް ގަބޫލު ކުރަން ޖެހެއެވެ. މިސާލަކަށް ނިއުޒިލޭންޑްގެ ކުރައިސްޗާޗްގެ މިސްކިތަކަށް ކުރިސްޓީއަނުން ދިން އުދުވާނީ ޙަމަލައާއި މަރާލި 50 އަށްވުރެ ގިނަ މުސްލިމުން ހަދާންކޮށްލަމާތޯއެވެ. އަދި އެ ޙަމަލަ ހިންގި މީހާއަކީ ވައިޓް ސުޕްރަމަސީއަށް ވަކާލާތުކުރާ އެމެރިކާގެ ރައިސް ޓްރަމްޕުގެ ވައިޓްސުޕުރަމަސީ އަށް ތާއިދުކުރާ މީހެއްމެއެވެ.\nދުނިޔޭގައި ޓެރަރިޒަމް މާނަ ކުރެވޭ ގޮތަށް ބަލާއިރު، ހަނގުރާމައިގައި ބައިވެރި ނުވާ އާންމުންނާ ދެކޮޅަށް ދޭ ހަމަލާތައް ބޮޑަށް ފާހަގަ ކޮށްލެވެއެވެ.\nދާދިފަހުން ރަޝިޔާގައި ހިނގާ ދިޔަ، ރަހީނު ކުރުމުގެ ޓެރަރިސްޓް ހަމަލާ އަށް ފަހު، އިޒްރޭލުން ވަނީ “ބައިނަލްއަގްވާމީ ޖިހާދާ ދެކޮޅަށް” ރަޝިޔާ އަށް އެހީވެދޭން ތައްޔާރަށް އޮތް ކަމުގައި ބުނެފައެވެ. މިތާނގައި އިޒްރޭލުން އިޝާރާތް ކޮށްފައި ވަނީ، ޗެޗްނިޔާގެ މުސްލިމުން، އެމީހުންގެ ފުރިހަމަ ހައްގުތައް ހޯދުމަށް ކުރަމުންދާ މަސައްކަތް ތަކަށެވެ.\nއެއްވެސް އޮޅުމެއް ނެތް ގޮތުގައި އިސްލާމީ ޖިހާދާ ދެކޮޅަށް އުދުވާނީ ހަމަލާތައް ދިނުމުގައި ކާމިޔާބުތަކެއް ހޯދިފައި ނުވިޔަސް، އެފަދަ އުދުވާންތައް ހިންގުމުގައި އެންމެ ބޮޑު ތަޖުރިބާއެއް ޙާސިލު ކޮށްފައިވާނޭ ބަޔަކީ އިޒްރޭލު ކަން ކަށަވަރެވެ.\nފަލަސްތީނު މީހުންގެ ބިންތައް ފޭރިގެން އޮތް އިޒްރޭލުގެ އުދުވާންތަކށް ދެކޮޅަށް ފަލަސްތީނު މީހުން ދޭ ޙަމަލާތައް ޓެރަރިޒަމްގެ ގިޔުގަނޑުގެ ތެރެއަށް ފެއްތޭނެ ގޮތެއް ނެތްކަމަށް ދުނިޔޭގެ ގިނަ ތަޙުޒީބީ ގައުމުތަކުންނާއި ޢާންމުފަރުދުންވެސް ދެކޭމެއެވެ. ހަމަ އެފަދައިން އިރާގު މީހުން އެމެރިކާގެ އަޅުވެތި ކަމުން މިންޖުވުމަށް އެގައުމުގައި ގަދަކަމުން ވެރިވެގަނެގެން އުޅޭ އެހެން ގައުމު ތަކުގެ ކުލީ ސިފައިންނާއި ދެކޮޅަށް ދެމުންގެންދާ ޙަމަލާތައް ވެސް ޓެރަރިޒަމްގެ ގޮތުގައި މާނައެއް ނުކުރެވޭނެކަމުގައި ޢަދުލުއިންސާފަށް ލޯބިކުރާ ގިނަބަޔަކު ދެކޭމެއެވެ.\nނަމަވެސް އިރާގުގައި އިރާގު ރައްޔިތުންނާ ދެކޮޅަށްދޭ ކާރު ބޮމުގެ ޙަމަލާތައް އިސްލާމީ ޖިހާދުގެ ގޮތުގައި މާނަ ކުރެވިދާނެތޯ އެއީ ކުރެވޭ ސުވާލެކެވެ. ޗެޗްނިޔާގެ މިނިވަން ކަމަށް ގޮވާލި ބަޔަކު، ރަޝިޔާގެ އޮސޭޓިއާ ޖުމްހޫރިއްޔާގައި އެއްވެސް ކުށެއްނެތް އާންމުންގެ ހާހެއްހާ މީހުން ރަހީނުންގެ ގޮތުގައި ހިފަހައްޓައި އޭގެ ތެރެއިން ބަޔަކު މަރާލި ހާދިސާއަކީވެސް އިސްލާމީ ޖިހާދު ކަމުގައި ބުނެވިދާނެ ހެއްޔެވެ؟\nޓެރަރިޒަމާ ދެކޮޅަށް ބޮޑެތި ބާރުތަކުން ހަނގުރާމައެއް ފަށާފައިވާއިރު ޓެރަރިޒަމްގެ އަސްލާމެދު ވިސްނާލައިފައެއް ނުވެއެވެ. ނުވަތަ ގަސްދުގައި ނުވިސްނޭކަމަށް ހަދަނީކަމަށްވެސް ބެލެވިދާނެއެވެ. އަދި މި ކަމުގެ އަސްލަށް ބަލާ އިރު މިހަނގުރާމައިގެ ހަގީގީ އަމާޒަކީ އިސްލާމީ ދުނިޔެ ބަލިކަށިކޮށްލުންކަން ދުވާލުގެ އިރު ފަދައިން މިހާރު ސާބިތުވެއެވެ. ފުރަތަމަ އަފުގާނިސްތާނު ދެން އިރާގު ދެން ލީބިޔާ ދެން ސީރިއާ ފަހަރަކު ގައުމެއް ސުންނާފަތިކޮށް އެގައުމުތަކުގެ މުއްސަދިކަން މިވަނީ އިސްލަމުންގެ ޢަދުއްވުން ފޭރިގަނެފައެވެ.\nދުނިޔޭގެ ބޮޑެތި ބާރުތަކުން މަސައްކަތް ކުރަނީ ހަގީގަތުގައި އެބުނާ “ޓެރަރިޒަމް” އިތުރަށް ދިރުވައި އާލާ ކުރުމަށޭ ބުނެވިދާނެއެވެ. އަދި މުސްލިމުންގެ ޙައްގުތައް ވެވުނު ކޮންމެ ގޮތަކުން ނިގުޅައިގަތުމަށެވެ. އެއަށްފަހު މި ޙައްގުތައް ހޯދުމަށް މުސްލިމުން ކުރާ ކޮންމެ ކަމެއް ޓެރަރިޒަމްގެ ގޮތުގައި މާނަ ކުރާނީއެވެ. މިއަދު މި ޙަގީގަތް ބަލާލި ކޮންމެ ދިމާލަކުން މިދަނީ ފެންނަމުންނެވެ. އިސްރޭލުގެ ޢުދުވާނި ޙަމަލަތަކާއި ލައިވް ޓީވީކުރިމަތީގައި ރޭގަނޑާއި ދުވާލު ވަރަށް ފާޅުކޮށް އެމެރިކާގެ ފުރިހަމަ އެއްބާރުލުމާއި މިލިޓްރީ އެހީއާއިއެކު އެހިންގާ ގަތުލުޢާންމުތަކަކީ މީގެ އަލިގަދަ ދަލީލެވެ. މިޢުދުވާން މުސްލިމުންނާއި ދެކޮޅަށް ހިންގަނީ މުސްލިމުގައުތަކުގައި ވެރިކަމުގެ ބާރުވެރިންގޮތުގައި އެގައުމުތަކުގައި އުޅޭ މުސްލިމު އެޖެންޓުންނާއި ގުޅިގެނެވެ.\nކުރުގޮތަކަށް ބުނަންޏާ ޓެރެރިޒަމް ޑިފައިންކުރެވޭނެގޮތެއް މިވަނީ ނުވެފައެވެ. ވީމާ ބާރުގަދަ ފަރާތަކުން ކިތަންމެ ޢުދުވާންތަކެއް ހިންގާ އެތަކެއް މިލިއަށް ކުށެއްނެތް ޢާންމުނެއް މަރާ ސުންނާފަތިކުރިޔަށް އެބައިމީހުން ޢަދުލު އިންސާފުގެ ކުރިމައްޗަށް ގެނެވޭނޭގޮތެއްނެތެވެ. މުސްލިމު ދުނިޔެވަނީ ބޮޑު ހަމަނުޖެހުންގަނޑެއްގެ ތެރޭގައެވެ. މުސްލިމްވެރިންގެ ކޯޅުންގަނޑާއިހެދި ދެ ބިލިއަށް މުސްލިމުން މިވަނި އެކުރިކަމެއްނެތް ހަތުރުންތަކަށް ވެފައެވެ.\nއަޙުމަދު އައްޑޫ އޯގަސްޓް 25, 2020 At 6:39 ޕމ\nމިދުނިޔޭގެ އުސޫލު ދެން މިހާރު ދަސްވެއްޖެއެވެ. އެއީ އަޑުހަރުކޮށް ޢަދުލުއިންސާފުގެ ވާހަކަޔާއި ޑިމޮކްރަސީގެ ވާހަކަ ދައްކައިގެން ރައްޔަތުން ބޯކާލައި ވެރިކަމާހެދި ހޭމަރުވާބަޔަކު ޗަރުކޭސް ކުޅުމެވެ. އަސްލު ޖަންގަލީގެ އުސޫލެވެ. ކުދި ޖަނަވާރު ވާނީ ބޮޑު ޖަނަވާރުގެ ޝިކާރަކަށެވެ. ކާލީމާ ނުމުނީއެވެ. ހަމަ ކަނޑުގެ ވެސް އުސޫލެވެ. ބޮޑުމަސް ކުދިމަސް ކާލަނީއެވެ. ދެރައީ މަމެންވެސް އެ ހޮޅިވާހަކަތަކަށް ހެއްލެވޭތީއެވެ. ދެން މަވާ ސަލާމް.\nއިބުރާހިމް މުފީދު އޯގަސްޓް 25, 2020 At 6:41 ޕމ\nހުރިހާ ދެބޯގެރިއެއް ދުއްވާ ގައުމުތަކުގައި ފިތުނަ އުފެއްދުމުގެ ބޮޑޭއަކީ ސީދާ އެމެރިކާއެވެ. އެމީހުންގެ ބާރު ގަދަވީމާ އެސަރުކާރުން ނުނާ ބަޔަކީ ޓެރެރިސްޓުންނެވެ. އެކަން ގަބޫލު ނުކޮށްފިނަމަ ދަތިކުރުމުގެ ފިޔަވަޅު އަޅާނެއެވެ.\nމުރުޝީދާ ރައޫފު އޯގަސްޓް 25, 2020 At 6:46 ޕމ\nއިސްލާމް ނުވަތަަ ޢަރަބި ނަމެއް ކިޔައިފިމީހަކު މޮޔަވެގެން މީހެއްގެ ގަޔަށް އެރިޔަސް އެވާނީ އިސްލާމިކް ޓެރަރިޒަމްއަށް . އެހެން ދީނެއްގެ މީހަކު ބޮންގޮށްވިޔަސް ކާޕެޓްބޮން އަޅާ އަވަރެއް ގޮއްވާލިޔަށް ބަޑިޖަހާ ގަތުލު ޢާންމު ހިންގިޔަސް އޭނާގެ ދީނާ ގުޅުވައިގެން ޚަބަރު ނަހަދައެވެ. އެއީ ކީއްވެބާ؟ މުނާފިގު ކަންބޮޑީދޯ؟ އެގޮތަށް ފޭކް ޚަބަރު ޖައްސައިގެން އިސްލިކް ފޯބިއާ މިވަނީ ފަތުރާފައެވެ. އިސްލާމީ ގައުމުތަކުގައި ވެރިކަން ކުރަން ތިބި މީހުންގެވެސް ގޮތެއް ނެތީމައެވެ. އެންމެންވެސް ދުނިޔެ ބަނޑުދަށުލާންވެގެން އުޅެބާލާތީ ވެގެންއުޅޭގޮތެވެ. ވަރަށް ދެރަވަރު.


ސުވަރުގެ ދިޔުމަށްޓަކައި – ދިވެހި ނޫސް\nHome ⁄ ވާހަކަ ⁄ ސުވަރުގެ ދިޔުމަށްޓަކައި\nސުވަރުގެ ދާން ބޭނުންނުވާނީ ފަހެ ކާކުހެއްޔެވެ. އެތަނުގެ ފުރިހަމަކަން ހިތަށްވެސް އަދި ހިޔާލަށްވެސް ގެނެވުމަކީ އިންސާނަކަށް ކުޅަދާނަވެގެންވާވަރުކަމެއްނޫނެވެ. އެތަނަކީ ހަމައެކަނި ﷲ سُبْحَانَهُ وَ تَعَالَى އަށް ފުރިހަމައަށް ކިޔަމަންވި އިންސާނުންނަށް ވަދެވޭނެތަނެކެވެ.\nމުއީންއަކީ މަންމަގެ ހުރި ހަމައެކަނި ދަރިޔެވެ. ބީރު ކަންފަތެއްގެ ވެރިއެވެ. ބުނާ އެއްގޮތެއްވެސް ނަހަދައެވެ. ސްކޫލްއަށް ފޮނުވުމުން ސްކޫލްއަށް ނުގޮސް އަބަދު އުޅެނީ ބޭރުގައެވެ. މަންމަ އަބަދުވެސް ޖެހެނީ މުއީންއަށް ނަސޭހަތްތެރިވާށެވެ. ކިތަންމެ ގޯސްކޮށް އުޅުނަސް އެ މަންމަ މުއީންއާ ވާހަކަދައްކަނީ ވަރަށް މަޑުމައިތެރިކަމާ ހިތްތިރިކަމާއެކުއެވެ. ނަމަވެސް މުއީން ތަފާތެވެ. މަންމަ ކުރިމަތީ ޒުވާބުވެސްކުރެއެވެ. ޖެއްސުންވެސް ކުރެއެވެ. އަދި ވައްކަންވެސްކުރެއެވެ. ނަމަވެސް އެ މަންމަ އަބަދުވެސް މުއީންއަށް އަޅާލާ ނަސޭހަތްތެރިވުން ހުއްޓައެއްނުލައެވެ.\nމުއީންގެ އުމުރުން އަށާރަ އަހަރު ފުރުމުން އޭނާ މަސްތުވާތަކެތީގެ ވިޔަފާރިއަށްވަނެވެ. އަދި ހަރާމް ފައިސާ ގެއަށް ވައްދަންފެށިއެވެ. މުއީން އުޅެމުން އައި ކޮޓަރީގައި މުޅިންވެސް ފަހުގެ އެންމެ އަގުބޮޑެތި ސާމާނު ގެނެސް ވައްދާފައިހުރެއެވެ. މުއީންއަށް ކުއްލިއަކަށް ލިބުނު މުއްސަނދިކަމާމެދު އޭނާގެ މަންމަގެ ހިތުގައި ޝައްކު އުފެދޭންފެށިއެވެ. އެއާއެކު މުއީންއާ ކުރިމަތިލާން އެއްދުވަހު މަންމަ ތައްޔާރުވިއެވެ.\nމަންމަ : (މުއީން ގެއަށް އައިސް ވަނުމުން) ދަރިފުޅާ އާދެބަލަ މިތާ އިށީންނަން ވާހަކައެއް ދައްކާލަން\nމުއީން : (ޗޮކެއް ކަނޑާލާފައި) ކަންތަކާ ޖެހުނީއްޔޭ\nމަންމަ : (މުއީން އިށީނުމުން) ދަރިފުޅާ. ދުނިޔޭގައި ހަލާލް އާމްދަނީއާ ހަރާމް އާމްދަނީ ހޯދައިގެން އުޅޭމީހުން އުޅޭނެ. ހަރާމް އާމްދަނީއަކީ ވަގުތީ އުފަލެއް އަދި އަރާމެއް އެ އާންދަނީންއިން މުޅިންވެސް ތިބާގެ ބަނޑަށް ލެވޭނީ އަލިފާނެވެ. ހަލާލް އާމްދަނީއަކީ ހިތްހަމަޖެހުމެއް އަދި ބަރަކާތެއް.\nމުއީން : ނިމުނީތަ؟\nމަންމަ : ނޫނޭ. އަހަރެން އަހާލަން ބޭނުން ދަރިފުޅު ކޮންގޮތަކަށް ކޮންތާކުން ހޯދާ ލާރިއެއްތޯތީ\nމުއީން : (ރުޅިއައިސްގެން ފުންމައިގެން ތެދުވެ) ކިހާ ބޮޑު ބަލާއެއް ކަލެޔާހެދި މަ ލާރި ހޯދައިގެން އަރާމްގަ އުޅޭތަން ފެނުނީމަ ކަލެޔަށް ކެތްނުވީދޯ.\nމަންމަ : (ލޮލުން ކަރުނަ ފައިބާހާލު) މުއީން އަހަރެންމީ ކަލޭ މައިމީހާކަން ހަނދާންކޮށްބަލަ ތިފާޑަށް ވާހަކަ ދައްކަން ހެޔޮވެސްނުވާނެ\nމުއީން : މަގޭ ކަންތަކާ ނުބެހިހުރެބަލަ އެއިރުން ނީވެނު މިގޮތަށް ވާހަކަ ދައްކާ އަޑު\nމަންމަގެ ރުއިމަށް ބީރު ކަންފަތްދިނުމަށްފަހު މުއީން ބަދިގެއަށް ގޮސްވަދެ ކާން އިށީނެވެ. ފަހަތުން މަންމަ އައިސް މުއީންއަށް ރޮމުން ކާންހަދާދިނެވެ. ނަމަވެސް މަންމަ އަތުންޖެހި މުއީންގެ ގަޔަށް ފެންތަށި ބަނޑުން ދިޔުމުން ރުޅި އައިސްގެން ތެދުވެ ތަށިތައް ތަޅާލިއެވެ. އަދި އަޑުގެ ނެތްކޮޅަށް ހަޅޭއްލަވަމުން މަންމަ އަވަހަށް މަރުވާށޭކިޔަމުންދިޔައެވެ. ހިތްފުރޭވަރަށް އެއްޗެހި ކިޔުމަށްފަހު މުއީން އެގެއިން ނުކުމެގެން ދިޔުމުން މަންމަ ރޮމުން މުޅި ބަދިގެ ސާފުކުރިއެވެ. އަދި އެއަށްފަހު އިޝާނަމާދު ނުކޮށް ހުރުމުން ގެއަށް ނަމާދަށް އެރިއެވެ.\nމުއީން އޭނާގެ ރައްޓެހިންނާއެކު ބޭރުގައި ހިތުހުރިގޮތަކަށް ތެޅުމަށްފަހު ގެއަށް އައިސްވަނެވެ. ކޮޓަރިއަށް ވަންނަން ހިނގާގަތްތަނުން މަންމަގެ ކޮޓަރި ދޮރު ހުޅުވިފައި ހުރިތަން ފެނުމުން ގޮސް ދޮރުލައްޕަން ހިފާލިބޮނޑީ މަންމަ ސަޖިދަކުރާ ހާލުގައި އޮތްތަންފެނިގެންދިޔައެވެ. ދޮރު ލެއްޕުމަށްފަހު މުއީން ގޮސް ނިދާފައި އަނެއްދުވަހު ހޭލައި ބަނޑުހައި ހޫނުކަމާއެކު މަންމަގެ އިންތިޒާރުގައި ސައި ހަދަން އަންނަންދެންއިނެވެ. ވަގުތުތައް ދިގުދެމި މަންމަގެ ޙަބަރެއް ނުވުމުން ގޮސް މަންމަގެ ކޮޓަރި ހުޅުވާލިއިރު މަންމަ ނަމާދުގައި ސަޖިދައަށް އޮތްގޮތަށް ގުޑާވެސްނުލާއޮތެވެ. ދެތިންފަހަރަކު މަންމައަށް ގޮވާލުމަށްފަހު މުއީން މަންމަ ކޮޓަރިއަށްވަދެ މަންމަ ގައިގަ އަތްލިތަނުން މަންމަ ބިންމައްޗަށް ވެއްޓިއްޖެއެވެ. އެއާއެކު މުއީން ދިޔައީ ސިއްސައިގެންނެވެ. މަންމަވަނީ މިދުނިޔެއާ ވަކިވެފައިކަން މުއީންއަށް އެނގިއްޖެއެވެ. ވީ އެންމެ އަވަހަކަށް އަންގަންވާ ފަރާތްތަކަށް އެނގިއެވެ.\nމަންމަގެ ކަށުކަމާކެމީގެ ކަންތައް ކުރިޔަށް ގެންދެވުނުއިރު އެތަނުގައި ދުވަމުން ދިޔައީ މީރުވަހެެވެ. އެންމެންވެސް ދައްކަމުންދިޔައީ މަންމަގެ ހެޔޮވާހަކައެވެ. މުއީންއަށް ފަހަރަކު މީހަކު ދިޔައީ ހިތްވަރުދެމުންނެވެ. އަދި ކަމެއް ބޭނުންވެއްޖެނަމަ އަންގާލުމަށް އެދެމުންނެވެ. ކޮންމެއަކަސް މަންމަގެ މައްޗަށް ކަށުނަމާދުކުރެވި ވަޅުލެވިއްޖެއެވެ. މުއީން ގެއަށް އައިސް ވަދެވުމުން އިހުސާސްވާންފެށީ އެކަނިވެރިކަމެވެ. މަންމައާ ދިމާލަށް ކިޔުނު އެއްޗިއްސާމެދެ ހިތާމަކުރަންފެށިއެވެ. ފުރުތަމަ ފަހަރަށް މުއީންގެ ހަރުކަށި ހިތް ހިތާމައިން ފޯވިއެވެ. ރޮއެ ރޮއެ އޮތް މުއީންއަށް ނިދިއްޖެއެވެ. ނިދީގައި މުއީންއަށް ހުވަފެނެއްފެނުނެވެ. މުއީންގެ މަންމަ އާ މުއީންއެވެ. މުއީންގެ މަންމަހުރީ ފެހިކަންގަދަ ރީތި ކޯރުތަކެއްވާ ބިމެއްގައި ފުރަގަހަށް އެނބުރިގެންނެވެ. މުއީން މަންމައަށް އެތައް ފަހަރަކު ގޮވިއެވެ. ނަމަވެސް މަންމައަކަށް އަޑެއް ނީވެއެވެ. އިރުކޮޅަކުން އަޑަކުން ބުނާއަޑު އިވުނެވެ. ” ތިބާ ސުވަރުގެ ވަންނާށެވެ ” އެއާއެކު މުއީންގެ މަންމަ ކުރިޔަށް ހިނގަމުންގޮސް މުއީން ލޯމައްޗަށް ގެއްލުނެވެ. މުއީން މަންމަ ފަހަތުން ދުއްވައި ގަންނަން އުޅެއުޅެ ދެފައި ނުގުޑިއެވެ. ކުއްލިއަކަށް ފަހަތުން އިވެންފެށީ ވަރުގަދަ އަލިފާންގަނޑެއް އަނދަމުންދާއަޑެވެ. އަދި މީހުންގެ ވޭނީ ހަޅޭކުގެއަޑެވެ. ދެން އަޑަކުން ބުނާއަޑު އިވުނެވެ. ” ކަލެޔަށް ހައްގީ ހަމަ ސީދާ ނަރަކަ ”\nކުއްލިއަކަށް މުއީންއަށް ހޭލެވުނެވެ. މުޅި މީހާވަނީ ދާހިއްލާ ފޯވެފައެވެ. އަވަސް އަވަހަށް ތެދުވެގެން މިސްކިތައް ދިޔައެވެ. އެއިރުވެސް ހިތްދިޔައީ ބާރު ބާރަށް ތެޅެމުންނެވެ. މިސްކިތައް ގޮސް އިމާމްއާ ބައްދަލްކޮށް ހުރިހާ ވާހަކައެއް ކިޔާދިނެވެ. އެއާއެކު އިމާމްގެ ނަސޭހަތް ފަށައިގަތެވެ. ” އޭ އަހަރެންގެ އަޙާއެވެ. މައިންބަފައިންނަކީ ރަނެކެވެ. މަންމަގެ ފައިދަށުގައި ސުވަރުގެވާނެއެވެ. އެއީ މަޔަކަށް ލިބޭނެ އެންމެ ބޮޑު އެއް ނިއުމަތެވެ. ތިބާ މަންމައާ ދޭތެރޭ އިހާނެތިކޮށް ހިތާ މިއަދު އެ މަންމަ ދުނިޔެ ދޫކުރުމުން ހިތާމަ ކުރާކަން އެއީ މަންމައަށްޓަކައި ތިބާގެ ހިތުގައި ލޯބި އޮތް ކަމުގެ ރަމްޒެކެވެ. މަންމައާ ސުވަރުގެއިން ބައްދަލްވާން އެދޭނަމަ ފަރުޝު5ނަމާދަށް ރައްކާތެރިވާށެވެ. ގުރުއާން ކިޔާވާށެވެ. އަދި އިސްލާމީ އިލްމް ލިބި ގިނަ މީހުންނަށް މަގުދައްކާދޭށެވެ. ސަދަގާތް ކިނަކުރާށެވެ. އަދި ގިނަ ގިނައި ދުއާކޮށް ތައުބާވުންވެސް ގިނަ ކުރާށެވެ. އަހަރެން މި ދައްކާދިނީ ސުވަރުގެ ދިޔުމަށްޓަކައި ތިބާ ކުރަންޖެހޭ މަސައްކަތްތަކެވެ. ”\nއިމާމްގެ ފަރާތުން މުއީން އުނގެނެންފެށިއެވެ. އެގޮތުން ތައުބާވެ ނަމާދުކުރަންފެށިއެވެ. ރީތިކޮށް ގުރުއާން ކިޔަވަން ދަސްކުރިއެވެ. އަދި ޖަނާޒާ ތަކުގައި ގިނައިން ބައިވެރިވެ ސަދަގާތްގިނަކޮށް ހެޔޮ އަމަލް ގިނަކުރަންފެށިއެވެ. މިއަދު މުއީން ގަދައަޅާ އެ މަސައްކަތްކުރަނީ މަންމައާ ބައްދަލްކުރުމަށް ސުވަރުގެ ދިޔުމަށްޓަކައެވެ.\nވަރަށް ރީތި އަދި ވަރަށް ޢިބުރަތްތެރި ފިލާވަޅެއް ލިބިގެންދިޔަ ވާހަކައެއް\nHmm… Varah reethi\nKAAKU HEN HEEVANII\nMi vaahaka kiyaafa Hama rovijje??\nVvvv .reethi . Maashaa Allah…..


ދ.ވާނީ އަށް ބޭނުންވާ ފެންޕްލާންޓެއް ސަޕްލައިކޮށް އިންސްޓޯލް ކޮށް ސަޕްލައިކޮށްދެއްވާނެ ފަރާތެއް ހޯދަން\nދ.ވާނީ އަށް ބޭނުންވާ ފެންޕްލާންޓެއް ސަޕްލައިކޮށް އިންސްޓޯލް ކޮށް ސަޕްލައިކޮށްދެއްވާނެ ފަރާތެއް ހޯދަން ބޭނުންވެއެވެ. ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 2019 އޯގަސްޓް 08 ވަނަ ދުވަހު ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nމިޕްރޮޖެކްޓާއި ގުޅިގެން ޕްރީބިޑް ބައްދަލުވުން އޮންނާނީ ތިރީގައި ބަޔާންކޮށްފައިވާ ތާރީޙުގައި މިސަރވިސްގެ އިސްކަންދަރު ބިލްޑިންގ 01 ގައެވެ.\nތާރީޚް: 2019 އޮގަސްޓް 19\nބީލަން ހުޅުވުން އޮންނާނީ 2019 އޮގަސްޓް 22 ވަނަ ދުވަހުގެ 14:00 ގައި އިސްކަންދަރު ބިލްޑިންގ 01 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 2019 އޯގަސްޓް 18 ވަނަ ދުވަހުގެ 14:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.


FIFA Award ah Messi, Ronaldio adhi Van Dijk vaadha kurany – Iru\nފީފާ އިން ހޮވާ އަހަރުގެ އެންމެ މޮޅު ފުޓްބޯޅަ ކުޅުންތެރިއާގެ މަގާމަށް ޔުވެންޓަސް އަށް ކުޅެމުން އަންނަ ކްރިސްޓިއާނޯ ރޮނާލްޑޯ އާއި ބާސެލޯނާގެ ލިއޮނަލް މެސީ އަދި ލިވަޕޫލުގެ ވާޖިލް ވެން ޑައިކް ނޮމިނޭޓްވެއްޖެ އެވެ.\n“ބެސްޓް” ގެ ނަމުގައި ފީފާ އިން ދެމުން އަންނަ މި އެވޯޑަށް ވާދަކުރާ ތިން ކުޅުންތެރިންނަށް ބަލާއިރު މެސީ ވަނީ ބާސާ އާއެކު ސްޕެނިޝް ލީގު ކާމިޔާބުކޮށް، މިދިޔަ ސީޒަނުގައި ކުޅުނު 50 މެޗުގައި 51 ގޯލު ކާމިޔާބުކޮށް 22 އެސިސްޓު ހަދާފައެވެ. ޔުވެންޓަސް އާއެކު ރޮނާލްޑޯ އިޓާލިއަން ލީގު ހޯދިއިރު އޭނާ ވަނީ 43 މެޗުގައި 28 ގޯލު ކާމިޔާބުކޮށް 10 އެސިސްޓު ހަދާފައެވެ.\nއަދި ލިވަޕޫލް އަށް ކުޅެމުން އަންނަ ނެދަލޭންޑްސްގެ ޑިފެންޑަރު ވެންޑައިކް ވަނީ މިދިޔަ ސީޒަނުގެ ޗެމްޕިއަންސް ލީގު ލިވަޕޫލް އަށް ހޯދައިދިނުމުގައި މުހިއްމު ދައުރެއް އަދާކޮށްފައެވެ. މި އެވޯޑު މިފަހަރު ގެންދާނެ ކަމަށް އެންމެ ބޮޑަށް ބެލެވެނީ ވެސް ވެންޑައިކްއެވެ.\nމި އެވޯޑަށް ވެން ޑައިކް ވާދަކުރާއިރު ޔޫއެފާ އިން ހޮވި އަހަރުގެ އެންމެ މޮޅު ކުޅުންތެރިޔާގެ މަގާމު ވެސް ލިބުނީ ވެން ޑައިކަށެވެ.\nފީފާގެ ބެސްޓް އެވޯޑްސްގެ މި ފަހަރުގެ ހަފްލާ އޮންނާނީ މި މަހު 23 ވަނަ ދުވަހު މިލާނުގައެވެ.


SunOnline: Majlis School aai Prefect Jabir ah samaalukan\ndate_range ހޮނިހިރު 15 މޭ 2021\nމަޖިލިސް ސްކޫލާއި ޕްރިފެކްޓް ޖާބިރަށް ސަމާލުކަން\nއަހުމަދު ޖައިޝަން 08 Nov 2019, 16:38\nކޮންމެ ހަފްތާއެއްގައި ސޯޝަލް މީޑިއާ ޓްރެންޑުތަކުގައި ސިޔާސީ ވާހަކައެއް ހިމެނޭނެ އެވެ. ނަމަވެސް މިހަފްތާގެ ޓްރެންޑުތަކުގައި ހިމެނެނީ ހުސް ސިޔާސީ ވާހަކަތަކެވެ. ޕްރިފެކްޓު ޔުނީފޯމުން ފެށިގެން މި ހަފްތާގެ ޓްރެންޑުތަކުން ފެންނަނީ ރައްޔިތުންގެ މަޖިލިސް ސުކޫލަކަށް ބަދަލުވެފައިވާ މަންޒަރެވެ.\nމެމްބަރު ޖާބިރަކީ މަޖިލިސް ޕްރީފެކްޓް\nކާށިދޫ ދާއިރާގެ މަޖިލިސް މެމްބަރު އަބްދުﷲ ޖާބިރު މިދިޔަ އަންގާރަ ދުވަހު ރައްޔިތުންގެ މަޖިލީހުގެ ޖަލްސާއަށް ވަޑައިންނަވާފައިވަނީ ހުދު ކުލައިގެ ކޯޓަކާއި ފަޓުލޫނެއް ތުރުކުރައްވައިގެންނެވެ. ވަގުތުން ހުރިހާ އެންމެންގެ ނަޒަރު ހުއްޓުނީ ޖާބިރުގެ "ފެޝަން ސެންސް"އަށެވެ.\nމެމްބަރު ޖާބިރުގެ ހެދުން އެޅުއްވުމުގައި ގެންގުޅުއްވާ ސްޓައިލަށް މީގެކުރީންވެސް ތަފާތު ވާހަކަ ދެކެވެ އެވެ. މަޖިލީހުގެ ރައީސް ނަންގަވާފައި ހަމައެކަނި ކޯޓް ފަޓުލޫނުގައި މަޖިލީހަށް ވަޑައިގަންނަވާ މެންބަރަކީ ޖާބިރެވެ. އަދި ހާއްސަކޮށް އާންމުކޮށް މީހުން ތުރު ނުކުރައްވާ ކުލަކުލައިގެ ކޯޓް ފަޓުލޫން ތުރު ކުރައްވަ އެވެ.\nއަންގާރަ ދުވަހުގެ މަޖިލީހުގައި ޖާބިރު ހުސް ހުދު ސޫޓްގައި ޖަލްސާއަށް ވަޑައިގަތުމުން އެތައް ބަޔަކަށް ސިފަވީ ޖާބިރަކީ މަޖިލިސް ސްކޫލްގެ ޕްރިފެކްޓް ކަމަށެވެ. އޭނާގެ ވާހަކަތައް ވެސް މިދިޔަ ހަފްތާ މުޅީން ބައްޓަން ކުރެއްވީ ސިޔާސީ ބޭފުޅުންނަށް ތުހުމަތުތައް ކުރައްވައި އެކަންކަން ތިލަކުރެއްވުމަށެވެ.\nއެޑިއުކޭޝަން މިނިސްޓަރަށް އޭ ސްޓާ ވެސް!\nރައްޔިތުންގެ މަޖިލީހުގެ ބުދަ ދުވަހުގެ ޖަލްސާއަށް އެޑިއުކޭޝަން މިނިސްޓަރު ޑރ. އައިޝަތު އަލީ ހާޒިރު ކުރީ ޓީޗަރުންގެ މުސާރަޔާ ގުޅޭ ގޮތުން ސުވާލު ކުރާށެވެ.\nމިނިސްޓަރާ ކުރެއްވި ސުވާލުތަކަށް ޖަވާބު ދެއްވި ގޮތާ ގުޅޭގޮތުން މަޖިލީހުގެ ރައީސް މުހައްމަދު ނަޝީދު މިނިސްޓަރަށް ތައުރީފް ކުރެއްވި އެވެ.\nރައީސް ނަޝީދު ވިދާޅުވީ ޖަވާބުތައް ވަރަށް ތަފްސީލުކަމަށާއި ޖަވާބުދާރީވެވަޑައިގަތީ އިތުބާރާއެކު މައުލޫމާތު ލިބިވަޑައިގެން ހުންނަވާ ކަމަށެވެ.\n"އަޅުގަނޑު އިއްޒަތްތެރި ވަޒީރަށް ފަށްފަށުން ޝުކުރު ދަންނަވަން. އަދި އޭ ސްޓާ އިއްޒަތްތެރި ވަޒީރަށް އަޅުގަނޑު އަރުވަން،" ރައީސް ނަޝީދު ޖަލްސާގައި ވިދާޅުވި އެވެ.\nއެކަމާ ގުޅިގެން އެކި ފަރާތްތަކުގެ ހިޔާލުތައް ތަފާތެވެ. އެއްބަޔަކު މިނިސްޓަރުގެ ބައެއް ވާހަކަތަށް ފާޑުކީއިރު، އަނެއް ބަޔަކު ވަނީ މިނިސްޓަރަށް ތައުރީފް ވެސް ކޮށްފަ އެވެ. އަދި މިނިސްޓަރުގެ ވާހަކަފުޅަށް އޭ ސްޓާއެއް ލިބުން ހަމަ ހައްގު ކަމަށް ބައެއް ފަރާތްތަކުން ވަނީ ބުނެފަ އެވެ. މި އޭސްޓާއާ ގުޅިގެން އެޑިއުކޭޝަން މިނިސްޓްރީގެ ސިޔާސީ މުވައްޒަފުން ވަނީ އެކަމަނާއަށް ހަފްލާއެއް ބާއްވައި ކޭކުވެސް ފަޅައިފަ އެވެ. އެކަމަށް ވެސް މީހުން ފާޑުކިޔެވެ.\nސްކޫލުގެ އަދަބުތައް މެންބަރު ޓޮމް އަށް!\nމިދިޔަ އަންގާރަ ދުވަހަކީ މަޖިލީހުގެ ޖަލްސާގައި ވަރަށް ހެޕަނިން ދުވަހެކެވެ. އެއިން އެއް ކަމަކީ މަހިބަދޫ ދާއިރާގެ މެމްބަރު އަހްމަދު ތޯރިގް (ޓޮމް) އަށް މަޖިލީހުގެ ރައީސް، ރައީސް މުހައްމަދު ނަޝީދު ދެއްވި އަަދަބުތަކެވެ.\nމަޖިލީހުގައި ދުންމާރި ފުމެ، އަޑުގަދަކުރުމުގެ ސަބަބުން ތޯރިގުގެ ނަން އިވައި ތަޅުން ދޫކޮށް ވަޑައިގަތުމަށް ރިޔާސަތުން ވަނީ އަންގައިފަ އެވެ. ނަމަވެސް ތޯރިގު އެކަމަށް ދެއްވީ ބީރު ކަންފަތެކެވެ.\nއެހާ ހިސާބުން ނަޝީދު ވަނީ ތޯރިގް މަޖިލީހުން ނުކުތުމަށް އަންގަވައި ތޯރިގުގެ އަތުގައި އޮތް ދުންމާރި އަތުލައި މަޖިލީހުގެ އިދާރާއާ ހަވާޅު ކުރުމަށް ސާޖަންޓް އެޓް އާމްސް އަށް އަންގަވައިފަ އެވެ.\nއަދި ތަޅުމުން ބޭރަށް ގޮސް، ފާރަށް މޫނު ލައިގެން ކޮޅަށް ހުންނަން ތޯރިގަށް ވަނީ އަންގައިފަ އެވެ.\n"ތިބޭފުޅާ ބޭރަށް ނުކުމެ ހުންނަވާނީ ފާރަށް މޫނު ލައިގެން ކޮޅަށް،" ނަޝީދު އެންގެވިއެވެ. މީގެ އިތުރުން އޭގެ ކުރީ ދުވަހުގެ އިހުތިޖާޖުގެ ތެރެއިން ތޯރިގަށް ރައީސް ނަޝީދު ދެއްވި އަދަބަކީ، "ދެން މަޖިލީހުގައި އަޅުގަނޑު ކަށިގަނޑު ނުފުމޭނަން" މިގޮތަށް 100 ފަހަރު ލިޔުމެވެ.\nއެކަމާ ގުޅިގެން މީހުން ދަނީ ތަފާތު ގިނަ ވާހަކަތައް ދައްކަމުންނެވެ. ނަމަވެސް ގިނަ ބަޔަކު ގޮވަމުން ދިޔައީ އެގޮތަށް ކަންތައް ނުކުރެވޭނެ ކަމަށެވެ. އެއީ ކުރީ ޒަމާނުގައި އެދުރު މީހާ ދަރިވަރަށް ދޭ އަދަބުތައް މަޖިލިސް ފަދަ ސީރިއަސްތަނަކާ ނުގުޅޭ ކަމަށެވެ. އަދި އެއީ އިންސާނިއްޔަތާ ހިލާފު އަދަބުތަކެއް ކަމަށް ވެސް ބައެއް މީހުން ބުންޏެވެ. އަދި ހަމައެފަދައިން ޓޮމް އަށް އެގޮތަށް ފިޔަވަޅު އެޅުން މަޖިލިސް ގަވާއިދު ތަން ނުދޭ ކަމަށް ވެސް ބައެއް މީހުން ދެކުނެވެ.\nކޮންމެ އަކަސް، މި ހަފްތާ ނިންމާލަން މިޖެހުނީ މަޖިލިސް ސްކޫލާއި އެތަނުގެ ޕްރިފެކްޓްގެ ވާހަކައިން އެވެ.\nއިސްރާއީލުގެ ދިފާއީ ސްޓްރެޓެޖީ މުޅިން ފުނޑުފުނޑުވެއްޖެ\nހޯރަފުށީ އެއާޕޯޓު ހެދުމުގައި ބޮޑެތި ގޯސްތަކެއް!\nއިސްރާއީލުން ފަލަސްތީނުގައި ހިންގާ ބިރުވެރި ޖަރީމާތައް


Magaamuge massoolihyathu adhaakurahvaafai nuvaathee majilis raeesge nuruhun zahaa ah – Iru\nމަގާމުގެ މައްސޫލިއްޔަތު އަދާކުރައްވާފައި ނުވާތީ މަޖިލިސް ރައީސްގެ ނުރުހުން ޒަހާ އަށް\nފިޝަރީޒް މިނިސްޓަރު ޒަހާ ވަހީދު ވަޒީރުކަމުގެ މަސްއޫލިއްޔަތު އަދާނުކުރައްވާކަން މިހާރު ސާފުވެއްޖެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެެ.\nމިއަދުގެ ޖަލްސާގައި ރިޔާސަތުން އަންގާ އެންގެވުމެއްގެ ގޮތުގައި ނަޝީދު ވިދާޅުވީ، އާ އިސްލާހު ތަކާއެކު، މަސްވެރިކަމާ ބެހޭ ގާނޫނަށް އަމަލުކުރަން ފެށީ ސެޕްޓެމްބަރު 16، 2019 ގައި ކަމަށާއި އެ ގާނޫނުގައި ބުނާ ގަވައިދުތައް އެ ތާރީޚުން ފެށިގެން ހަ މަސްދުވަހުގެ ތެރޭގައި ހަދަން ޖެހޭ ކަމަށެވެ. ނަމަވެސް ގަވައިދުތައް ހަދާފައި ނުވާތީ، މިނިސްޓަރު ޒަހާ ގާނޫނާ ހިލާފު ވެފައިވާ ކަމަށް، މައްސަލަ ބެލި ގަވައިދު ކޮމިޓީގެ ރިޕޯޓުގައި އެބައޮތް ކަމަށް ނަޝީދު ވިދާޅުވި އެވެ.\n“ގަވައިދު ކޮމިޓީން ފާހަގަކުރައްވާފައި ވަނީ މިނިސްޓަރު އޮތީ ކަނޑައެޅިގެން ގާނޫނާ ހިލާފުވެވަޑައިގެންފައި ކަމަށް،” އެ މަނިކުފާނު ވިދާޅުވި އެވެ.\nނަޝީދު ވިދާޅުވިގޮތުގައި، ކޮމިޓީގެ ރިޕޯޓަށް މަޖިލީހުގައި ބަހުސް ކުރަން ފެށުމުން މިނިސްޓަރު ޒަހާ މަޖިލީހަށް ސިޓީއެއް ފޮނުއްވި އެވެ. އެ ސިޓީގައި ވިދާޅުވެފައި އޮތީ ގަވައިދުތަކުގެ ދެލިކޮޕީއެއް، އެޓާނީ ޖެނެރަލްގެ ލަފާ ހޯދަން ފޮނުއްވާފައިވާ ވާހަކަ ކަމަށް ނަޝީދު ވިދާޅުވި އެވެ. އެކަމަކު، އިއްޔެއާ ހަމައަށް ވެސް ގަވައިދުތައް ގެޒެޓް ކޮށްފައި ނުވާ ކަމަށާއި އެހެންވެ، ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީ އަށް އެ މައްސަލަ ފޮނުވިދާނެ ކަމަށް ނަޝީދު ވިދާޅުވި އެވެ. އެކަމުގައި އިތުރަށް ބަލަންޖެހޭ ކަމެއް އޮތް ކަމަށް ދެކެވަޑައިނުގަންނަވާ ކަމަށް އެ މަނިކުފާނު ވިދާޅުވި އެވެ.\n“މީގައި ސާފުކޮށް ފެންނާން އޮތީ މަސްއޫލިއްޔަތު އަދާކުރެވިފައި ނުވާ ތަން،” ކުރީގެ ރައީސް މައުމޫން އަބްދުލްގައްޔޫމްގެ އެމްއާރުއެމްގެ ސްލޮޓެއްގައި މަގާމު ފުރުއްވަމުން ގެންދަވާ ޒަހާގެ މައްސަލައިގައި ނަޝީދު ވިދާޅުވި އެވެ.\nއެ މަނިކުފާނު ވިދާޅުވި ގޮތުގައި ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީން، ޒަހާގެ މައްސަލަ ބަލައި މަޖިލިހުގެ ތަޅުމަށް ރިޕޯޓެއް ފޮނުވިދާނެ އެވެ. އެކަމަކު އެ ރިޕޯޓުގައި ވެސް އޮންނާނީ މަސްއޫލިއްޔަތު އަދާ ނުކުރެއްވި ވާހަކަ ކަމަށް ވިދާޅުވި އެވެ.\n“އެހެންވީމާ އަޅުގަނޑު އިއްޒަތްތެރި މެމްބަރުންނަށް ދަންނަވާން އޮތީ ވަޒީރު މަސްއޫލިއްޔަތު އަދާނުކުރެއްވީމާ އަމަލުކުރާ ގޮތް އިއްޒަތްތެރި މެމްބަރުންނަށް ވަރަށް ބޮޑަށް ސާފުވެވަޑައިގަންނަވާނެ،” ނަޝީދު ވިދާޅުވި އެވެ.\n“އަޅުގަނޑު ދެންނެވިހެން، އަމަލު ކުރައްވާނެ ގޮތެއް އެނގިވަޑައިގަންނަވާނީ އިއްޒަތްތެރި މެންބަރުންނަށް،” ނަޝީދު ވިދާޅުވި އެވެ.